
Mă sprijineam de tejgheaua dintr-un bar clandestin de pe 
Strada 52 aşteptând-o pe Nora să-şi termine cumpărăturile 
de Crăciun, când o fată se ridică de la masa unde stătea cu 
alţi trei tipi şi se îndreptă spre mine. Era mică şi blondă şi 
dacă i-ai fi privit chipul sau trupul îmbrăcat în haine de 
sport de un albastru spălăcit, rezultatul era satisfăcător. 

— Tu eşti Nick Charles? întrebă ea. 

— Da, am răspuns. 

— Eu sunt Dorothy Wynant, spuse ea întinzându-mi 
mâna. Nu-ţi aduci aminte de mine, dar ar trebui să-ţi 
aminteşti de tatăl meu Clyde Wynant. Erai... 

— Sigur, am spus eu. Acum îmi amintesc şi de tine cu 
toate că erai doar un copil de vreo 11 sau 12 ani pe vremea 
aia, nu-i aşa? 

— Da, asta era acum opt ani. Ascultă, ţii minte poveştile 
pe care mi le spuneai? Erau adevărate? 

— Probabil că nu. Cum îi merge tatălui tău? 

— Asta voiam să te întreb eu, spuse ea râzând. Mama a 
divorţat şi nu mai ştim nimic despre el, în afară de ceea ce 
citim prin ziare din când în când. Tu nu îl vezi niciodată? 

Paharul meu era gol. Am întrebat-o ce bea şi a răspuns 
că vrea scotch cu sifon. Am comandat două şi am spus: 

— Nu, am locuit la San Francisco. 

— Aş vrea tare mult să-l văd, spuse ea rar. Mama ar face 
un scandal infernal dacă ar afla, dar mie mi-ar plăcea să-l 
văd. 

— Şi? 

— Nu mai stă în fosta locuinţă de pe Riverside Drive, nu e 

înscris în cartea de telefon şi nici la evidenţa populaţiei. 

— Încearcă la avocatul lui, i-am sugerat eu. 

| se lumină chipul. 

— Cine-i? 

— Era un tip pe care-l chema Mac... şi nu mai ştiu cum.,.. 
Macaulay, aşa e. Herbert Macaulay. Avea biroul în clădirea 
Singer. 

— Împrumută-mi o fisă, spuse şi ieşi afară la telefon. 

Se întoarse surâzând. 

— L-am găsit. E undeva chiar după colţ, pe bulevardul 5. 

— Tatăl tău? 

— Nu, avocatul. Mi-a spus că tata e plecat din oraş. Mă 
duc acum să-l întâlnesc. 

Ea ridică paharul către mine. 

— Reuniuni de familie. Ce-ai zice să... 

Asta sări şi mă lovi în stomac cu labele din faţă. Nora, 
aflată la capătul celălalt al mesei spuse: 

— A avut o după amiază formidabilă - a dărâmat o masă 
cu jucării la Lord & Taylor, a speriat o femeie grasă 
lingându-i prosteşte piciorul în magazin la Sack's şi a fost 
mângâiată de trei poliţişti. 

Am făcut prezentările 

— Soţia mea, Dorothy Wynant. Tatăl ei, client de-al meu 
de pe vremea când ea era doar atâtica. Un tip de treabă, 
dar foarte dificil. 

— Mă fascina, spuse Dorothy referindu-se la mine. Era un 
detectiv adevărat pe care-l urmăream tot timpul şi-l făceam 
să-mi povestească despre experienţele lui. Îmi spunea nişte 
minciuni îngrozitoare, dar eu îl credeam cuvânt cu cuvânt. 

— Pari obosită. Nora, am spus. 

— Chiar sunt. Hai să stăm jos. 

Dorothy Wynant spuse că trebuie să se întoarcă la masa 
ei. A dat mâna cu Nora şi ne-a invitat la unul din 
cocktailurile lor. Locuiau la Courtland, iar numele mamei ei 

era acum Jorgensen. l-am răspuns că o să ne face plăcere şi 
am invitat-o, la rândul nostru, să treacă să ne vadă la 
hotelul Normandia căci rămâneam la New York încă o 
săptămână sau două. Dorothy mângâie căţeaua pe cap şi 
plecă. 

Am găsit o masă şi Nora spuse: 

— E drăguță. 

— Dacă-ţi place genul ăsta. 

— De ce? Tu ai preferinţe? spuse ea zâmbind. 

— Doar pe tine, iubito; brunetă, silfidă şi cu bărbia 
răutăcioasă. 

— Cum rămâne atunci cu roşcata aia cu care ai ieşit la 
Quinns ieri seară? 

— Prostii, am spus eu. Vroia doar să-mi arate nişte 
gravuri franţuzeşti. 


A doua zi mi-a telefonat Herbert Macaulay. 

— Salut, nu ştiam că te-ai întors - mi-a spus Dorothy 
Wynant. Luăm prânzul împreună, ce zici? 

— Cât e ceasul? 

— Unsprezece şi jumătate. Te-am trezit? 

— Da, am spus, dar nu-i nimic. Ce-ar fi să vii să mâncăm 
aici?! Am băut cam mult aseară şi nu mă simt în stare să 
ies... 

— OK, atunci la ora unu. 

Am băut un pahar cu Nora care se pregătea să iasă la 
coafor şi încă unul după ce am făcut un duş; mă simţeam 
deja mai bine când a sunat din nou telefonul. 


— Este dl. Macaulay acolo? a întrebat o voce de femeie. 

— Nu încă. 

— lertaţi-mi deranjul, dar aţi putea să-i spuneţi să sune la 
birou când ajunge? E important. Am promis că am să-i 
spun. 

Macaulay sosi cam peste zece minute. Era un tip masiv şi 
prezentabil, cu părul ondulat şi obrajii îmbujoraţi, cam de 
vârsta mea - patruzeci şi unu - cu toate că părea mai tânăr. 
Era un avocat destul de bun. Lucrasem în diverse ocazii 
pentru el pe vremea când stăteam la New York şi ne-am 
înţeles întotdeauna bine. Ne-am strâns mâinile, ne-am 
bătut amical pe spate, după care el m-a întrebat cum îmi 
merge. „Bine” am spus eu întrebându-l acelaşi lucru. Și lui îi 
mergea bine, aşa că i-am zis să sune la birou. 

Când s-a întors de la telefon, era încruntat. 

— Wynant s-a întors în oraş, spuse, şi vrea să mă vadă. 

Tocmai turnasem băutura în pahare. 

— Bine, atunci prânzul poate să... 

— Lasă-l să aştepte pe Wynant, spuse el luând un pahar. 

— E la fel de dificil ca întotdeauna? 

— Nu-i de glumit, spuse Macaulay cu un aer serios. Ai 
auzit că în 1929 l-au ţinut aproape un an la un sanatoriu? 

— Nu. 

El dădu din cap, se aşeză. Îşi puse paharul pe masa de 
alături şi-mi spuse aplecându-se puţin: 

— Charles, ce pune Mimi la cale? 

— Mimi? A, nevasta... fosta nevastă. Nu ştiu. Ce te face 
să crezi că pune ceva la cale? 

— Asta e genul ei, spuse el sec şi rar după care adăugă: 
credeam că ştii ceva. 

Deci asta era. 

— Ascultă, Mac, am spus eu, nu mai sunt detectiv de 
şase ani, mai exact din 1927. El mă privea atent. În acelaşi 
timp, l-am asigurat eu, la un an după ce m-am căsătorit 

socrul meu a murit şi a lăsat o fabrică de cherestea, o cale 
ferată secundară şi alte câteva lucruri de care mă ocup, 
motiv pentru care mi-am dat demisia de la Agenţie. Oricum, 
nu aş lucra pentru Mimi Wynant sau Jorgensen - cum naiba 
o cheamă acum -, căci nu m-a agreat niciodată şi nici eu pe 
ea. 

— A, nu credeam că tu... 

Macaulay se întrerupse cu un gest al mâinii şi îşi luă 
paharul. După ce bău, continuă: 

— Mă întrebam doar aşa. Mimi mă sună acum trei zile - 
marţi - încercând să dea de Wynant; apoi ieri, mă sună 
Dorothy, îndrumată de tine şi vine să mă vadă. Credeam că 
eşti încă în combinaţie şi mă întrebam doar despre ce 
Dumnezeu e vorba! 

— Ele nu ţi-au spus nimic? 

— Ba da... vroiau să-l vadă aşa, de dragul amintirii. 
Foarte concludent. 

— Voi, avocaţii, sunteţi extrem de suspicioşi, am spus. 
Poate că nu era decât atât... şi bineînţeles banii. De ce 
atâta tărăboi!? El caută să se ascundă cumva? 

Macaulay dădu din umeri indiferent. 

— Ştii la fel de mult ca şi mine. Nu l-am mai văzut din 
octombrie, spuse, şi, după ce bău din nou, adăugă: Cât ai 
de gând să rămâi în oraş? 

— Până după Anul Nou, am răspuns eu şi am luat-o spre 
telefon, ca să comand dejunul în cameră. 


Nora şi cu mine ne-am dus seara la Teatrul Mic la 

premieră „Luna de Miere”, de unde am plecat pe urmă lao 
petrecere la unii pe nume Freeman sau Fielding sau ceva 
asemănător. Mă simţeam destul de deprimat a doua zi de 
dimineaţă când m-am trezit şi, împreună cu cafeaua, mi-a 
adus un ziar spunându-mi: 

— Citeşte aici! 

Am citit cu răbdare un paragraf sau două, după care am 
lăsat ziarul şi am sorbit din cafea. 

— Distracţia e distracţie, am spus eu, dar în momentul 
ăsta i-aş prefera pe indieni în locul interviurilor primarului 
ales O'Brien. 

— Nu aia, prostule, spuse ea şi, arătând cu degetul alt 
paragraf, adăugă: aici. 

SECRETARA inventatorului omorâtă în apartament. 

A FOST găsit corpul ciuruit de gloanţe al Juliei Wolf. 

POLIŢIA îl caută pe şeful ei Clyde Wynant. 

Corpul ciuruit de gloanţe al Juliei Wolf (32 de ani) care 
era secretara cunoscutului inventator Clyde Miller Wynant a 
fost găsit ieri după amiază în propriul apartament de pe 
strada 54 Est la Nr. 411, de către d-na Cristian Jorgensen, 
fosta nevastă a inventatorului, care venise să afle adresa 
fostului ei soţ. D-na Jorgensen, revenită luni din Europa 
unde stătuse şase ani, a spus poliţiei că, odată ajunsă la 
uşa victimei, a auzit gemete uşoare dinăuntru şi l-a chemat 
pe liftierul Mervin Holly care, la rândul său, l-a chemat pe 
administratorul blocului Walter Meany. Când au intrat în 
apartament, domnişoara Wolf zăcea pe podea în dormitor 
cu patru răni în piept făcute de un pistol calibrul 32 şi a 
murit fără să-şi mai recapete cunoştinţa înainte de sosirea 
poliţiei şi ambulanţei. 

Herbert Macaulay, avocatul lui Wynant, a spus poliţiei că 
nu l-a văzut pe inventator din octombrie. A declarat de 
asemenea că Wynant l-a sunat ieri şi i-a dat o întâlnire la 
care însă nu a reuşit să ajungă; şi a negat că ar avea 

cunoştinţă de locul unde s-ar putea afla clientul lui. 
Macaulay a mai declarat că domnişoara Wolf era angajata 
inventatorului de opt ani, dar nu-i cunoaşte familia şi nici 
treburile personale, aşa încât nu putea să facă lumină 
asupra crimei. 

Împuşcăturile nu puteau fi autoprovocate şi potrivit... 

Restul erau detaliile obişnuite de la departamentul de 
poliţie. 

— Crezi că el a omorât-o? a întrebat Nora când am pus 
din nou ziarul jos. 

— Wynant? Nu m-aş mira. E sonat de-a binelea. 

— Pe ea o cunoşteai? 

— Da. Ce ai zice de-o gură de ceva, ca să ne ungem 
gâtul? 

— Cum arăta? 

— Nu rău, am spus eu. Nu arăta deloc rău, era foarte 
isteaţă şi avea nervii foarte tari; lucruri indispensabile ca 
să-l poată suporta pe tipul ăla. 

— Trăia cu el? 

— Da. Vreau să beau ceva, te rog. Oricum aşa era pe 
vremea când i-am cunoscut eu. 

— De ce nu mănânci mai întâi ceva? Era îndrăgostită de 
el, sau erau la mijloc doar interese? 

— Nu ştiu. E prea devreme pentru micul dejun. 

Când Nora a deschis uşa ca să iasă, căţeaua a intrat şi s- 
a urcat cu labele din faţă în pat apropiindu-şi botul de faţa 
mea. Am scărpinat-o în cap şi am încercat să-mi amintesc 
ceva ce-mi spusese Wynant pe vremuri, ceva legat de 
femei şi de câini. Nu, nu era vorba de povestea cu femeia, 
cokerul spaniol şi alunul. N-am reuşit să-mi amintesc, cu 
toate că mi se părea important. Nora se întorsese cu două 
pahare şi o altă întrebare: 

— El cum arată? 

— Înalt - peste 1,80 în - şi slab cum nu am văzut mulţi. 

Acum probabil că are aproape cincizeci de ani, însă avea 
părul alb de când l-am cunoscut eu. De obicei e netuns, cu 
o mustață şatenă uşor dezordonată şi îşi roade unghiile. 

Am dat căţeaua la o parte şi mi-am luat paharul cu 
băutură. 

— Sună minunat. Ce treburi aveai cu el? 

— Un tip cu care lucrase l-a acuzat că i-ar fi furat o 
invenţie. Rosewater se numea tipul. A încercat să-l scuture 
pe Wynant ameninţându-l că-l împuşcă, că-i aruncă în aer 
casa, că îi răpeşte copiii sau că-i taie gâtul neveste-sii (nu 
ştiu dacă îmi amintesc chiar tot) în cazul în care nu îi vine în 
întâmpinare. Nu l-am prins niciodată, probabil că l-am 
speriat. Oricum amenințările au încetat şi nu s-a întâmplat 
nimic. 

— Wynant chiar o furase? întrebă Nora printre 
înghiţiturile de băutură. 

— St, st, st, am făcut eu. Suntem în Ajunul Crăciunului; 
încearcă să gândeşti frumos despre aproapele tău. 

În după-amiaza aceea am scos-o pe Asta la plimbare şi a 
trebuit să explic de două ori, că era un Schnauzer şi nu o 
corcitură între scottie şi terier irlandez. M-am oprit la Jim să 
mai beau câteva pahare şi pe urmă m-am întâlnit cu Larry 
Cowley, pe care l-am luat cu mine înapoi la Normandie. 
Nora turna nişte cockteiluri pentru familia Quinn, Margot 
Innes, şi pentru încă un tip al cărui nume mi-a scăpat, şi 
Dorothy Wynant. Dorothy îmi spuse că vrea să-mi 
vorbească, aşa că ne-am luat cockteilurile şi ne-am retras 

în dormitor. 

Ea trecu direct la subiect. 

— Nick, tu crezi că tata a omorât-o? 

— Nu, am răspuns eu. De ce aş crede asta? 

— Ei bine, poliţia a... Ascultă, era amanta lui, nu-i aşa? 

Am dat din cap că da. 

— Aşa era pe vremea când i-am cunoscut eu. 

— E tatăl meu, spuse ea privindu-şi fix paharul. Nu mi-a 
plăcut niciodată. Nici mama nu mi-a plăcut niciodată. Şi nici 
Gilbert nu îmi place, adăugă ea privindu-mă. Gilbert este 
fratele ei. 

— Nu te necăji din cauza asta. O mulţime de oameni nu 
se înţeleg cu rudele. 

— Ţie îţi plac? 

— Rudele mele? 

— Nu, ale mele, spuse ea iritată. Şi nu te mai purta cu 
mine ca şi cum aş avea doisprezece ani şi acum. 

— Nu asta e problema, am explicat eu. E destul de greu 
de spus. 

— Ei bine? 

— Tu, da, un copil răsfăţat ca toţi ceilalţi. De restul m-aş 
fi putut dispensa. 

— Ce se întâmplă eu noi? întrebă ea nu la modul filosofic, 
ci doar aşa, ca şi cum ar fi vrut să ştie. 

— Diverse lucruri. Tu... 

Harrison Quinn deschise uşa şi spuse: 

— Hai să jucăm ping-pong, Nick. 

— Mai aşteaptă puţin. 

— Adu-o şi pe frumoasă cu tine. 

Râse spre Dorothy, după care plecă. 

— Nu cred că îl cunoşti pe Jorgensen, spuse ea. 

— Ştiu pe cineva, Niels Jorgensen. 

— Unii oameni au tot norocul din lume. Asta se numeşte 
Cristian. E o dulceaţă. Aşa e mama... divorţează de un 

nebun şi se mărită cu un gigolo. 

În ochi începeau să i se vadă lacrimile şi reţinându-şi un 
suspin întrebă: 

— Eu ce-o să mă fac, Nick? 

Avea vocea unui copil speriat. Am cuprins-o cu un braţ şi 
am scos nişte sunete care voiau să fie consolatoare. Imi 
plângea în poală când sună telefonul de lângă pat. In 
camera alăturată se auzea cântând la radio „Rise and 
Shine” iar paharul meu era gol. 

— Abandonează.-i, i-am spus. 

— Nu poţi să te abandonezi pe tine însăţi, spuse ea 
suspinând. 

— Poate că nu ştii despre ce vorbeşti. 

— Te rog, nu mă tachina, spuse ea timidă. 

Nora, intrând în cameră ca să răspundă la telefon, mă 
privi întrebător, iar eu am făcut un semn peste capul fetei. 
Când Nora răspunse „Alo”, fata se trase brusc înapoi şi roşi. 

— Îmi... Îmi pare rău se bâlbâi ea, nu vroiam... 

Nora îi surâse înţelegătoare, iar eu am adăugat: 

— Nu fi fraieră. 

Fata îşi găsi batista şi începu să-şi şteargă ochii. Nora 
vorbea la telefon: 

— Da... Să văd dacă e aici. Cine întrebă? 

Acoperi cu o mână microfonul şi mi se adresă: 

— E unul Norman. Vrei să vorbeşti cu el? 

Am răspuns că nu ştiu, dar am luat telefonul. 

— Alo, da. 

— DI. Charles? spuse o voce aspră şi neplăcută. D-le 
Charles, înţeleg că dv. sunteţi un fost angajat de la Trans- 
American Detective Agency. 

— Cine sunteţi? 

— Mă numesc Albert Norman, d-le Charles, ceea ce 
probabil nu vă spune nimic, dar vreau să vă fac o 
propunere. Sunt sigur că vreţi... 

— Ce fel de propunere? 

— Nu pot să discut la telefon d-le Charles, dar dacă îmi 
acordaţi o jumătate de oră din timpul dvs. vă promit că... 

— Imi pare rău, am spus eu. Sunt destul de ocupat şi... 

— Dar, d-le Charles, asta este... 

Urmă un zgomot puternic. Putea fi o împuşcătură sau 
ceva ce căzuse sau orice altceva care făcuse un zgomot 
asurzitor. 

— Alo! am spus eu de câteva ori fără nici un rezultat, 
după care am închis. 

Nora, o dusese pe Dorothy la oglindă şi o farda cu pudră 
Şi ruj. 

— Era un tip de la asigurări, am spus eu şi am ieşit în 
sufragerie să beau ceva. 

Mai veniseră câteva persoane şi am început să stau de 
vorbă cu ei. Harrison Quinn se ridică de pe sofaua unde 
stătea lângă Margot Innes şi zise: 

— Acum hai la ping-pong. 

Asta sări şi mă lovi din nou în stomac cu labele din faţă. 
Am închis radioul şi mi-am turnat un cocktail. Tipul al cărui 
nume îmi scăpase zicea: 

— Vine revoluţia şi o să fim cu toţii puşi la zid... în primul 
rând. Părea să îi placă ideea. 

Quinn veni să-şi umple din nou paharul şi zise privind 
către dormitor. 

— Unde ai găsit-o pe micuța blondă? 

— Imi stătea pe genunchi cândva. 

— Care genunchi? întrebă el. Aş putea să-l ating? 

Nora şi cu Dorothy au ieşit din dormitor, iar eu am luat 
ziarul care era pe radio. Titlurile erau: 


JULIA WOLF FATĂ A MAFIEI MAI DEMULT 
ARTHUR NUNHEIM A IDENTIFICAT CADAVRUL 
WYNANT ÎNCĂ DISPĂRUT 

Nora, de lângă umărul meu, îmi zise aproape în şoaptă: 

— Am rugat-o să ia prânzul cu noi. Poartă-te frumos cu 
copilul (Nora avea 26 de ani). E foarte tulburată. 

— Cum spui tu, am zis eu, întorcându-mă. 

În partea cealaltă a camerei Dorothy râdea în timp ce 
Quinn îi zicea: 

— Dacă te bagi în necazurile oamenilor, nu te aştepta să 
te sărut unde te doare. 

— N-am s-o fac. Eşti un nătărâu dulce. Nu citi asta acum, 
îmi spuse ea, luându-mi ziarul din mână şi aruncându-l în 
spatele radioului. 


Nora nu putea să doarmă în noaptea aia. Citea memoriile 
lui Şaliapin, eu eram gata să aţipesc când m-a trezit 
întrebându-mă: 

— Dormi? 

Am zis că da. Şi-a aprins o ţigară şi încă una pentru mine. 

— Nu crezi că ţi-ar plăcea să fii din nou detectiv din când 
în când, doar aşa de amuzament? Ştii aşa când apare ceva 
special cum ar fi... 

— lubito, am spus eu, părerea mea e că Wynant a 
omorât-o, iar poliţia o să-l prindă fără ajutorul meu. Oricum, 
pentru mine nu are nici o importanţă. 

— Nu vroiam să spun doar atât, însă... 

— În afară de asta, nu am timp. Sunt prea preocupat să 
nu pierzi banii pentru că te-am luat de nevastă. Am sărutat- 
o. Nu crezi că dacă bei ceva o să te ajute să dormi? 

— Nu, mulţumesc. 

— Poate o să te ajute dacă beau eu ceva. 

Când m-am întors lângă pat cu sticla de scotch şi sifon ea 
se încrunta în gol. 

— E nostimă, am spus eu, dar e sonată. Dacă n-ar fi, n-ar 
fi fiica lui. Nu poţi să ştii cât din ceea ce spune chiar şi 
gândeşte, şi nici dacă e adevărat. Şi mie îmi place, dar cred 
că te laşi... 

— Nu sunt sigură că-mi place, spusese Nora îngândurată, 
e posibil să fie o răutate mică însă dacă un sfert din ceea ce 
ne-a spus e adevărat, atunci e într-adevăr în dificultate. 

— Nu pot să fac nimic ca să o ajut. 

— Ea crede că poţi. 

— Şi tu la fel, ceea ce demonstrează că, indiferent ce ai 
crede, întotdeauna găseşti pe cineva care să fie de acord. 

Nora suspină. 

— AŞ fi vrut ca tu să fi fost destul de treaz ca să pot vorbi 
cu tine, zise ea aplecându-se peste masă şi sorbind din 
paharul meu. O să-ţi dau acum cadoul de Crăciun, dacă mi-l 
dai şi tu pe-al meu. 

— La micul dejun, am răspuns eu dând din cap în semn 
că nu. 

— Dar Crăciunul e acum. 

— La micul dejun. 

— Indiferent ce o să-mi faci cadou, zise ea, sper să nu-mi 
placă. 

— O să trebuiască să-ţi placă oricum căci tipul de la 
Aquariu mi-a spus că în nici un caz nu îi mai ia înapoi. A zis 
că deja muşcaseră cozile... 

— Nu te-ar deranja cu nimic dacă ţi-ai da seama că poţi 
să o ajuţi, nu-i aşa? Are aşa de multă încredere în tine, 
Nicky. 

— Toată lumea are încredere în greci. 

— Te rog. 

— Vrei să-ţi bagi nasul în lucruri care... 

— Vroiam să te întreb: nevastă-sa ştia că fata asta, Wolf, 
era amanta lui? 

— Nu ştiu, nu o plăcea. 

— Nevasta cum e? 

— Nu ştiu... o femeie. 

— Arată bine? 

— Pe vremuri, da. 

— E bătrână? 

— Patruzeci - patruzeci şi doi. Las-o baltă, Nora. Nu te 
băga. Lasă-i pe cei din familia Charles să-şi vadă de 
treburile lor şi pe cei din familia Wynant de ale lor. 

Ea se bosumflă şi zise: 

— Poate băutura o să mă ajute. 

M-am dat jos din pat şi i-am preparat ceva de băut, când 
telefonul începu să sune. M-am uitat la ceasul de pe masă. 
Era aproape cinci. Nora a răspuns: 

— Alo... da, la telefon. Ea mă privi şi am dat din cap că 
nu. Da... De ce, sigur... Da, sigur. 

Închise telefonul şi îmi zâmbi. 

— Eşti nemaipomenită, am spus eu. Şi acum ce mai 
urmează? 

— Dorothy vine încoace. Cred că e în criză. 

— Nemaipomenit, am spus eu, luându-mi halatul de baie. 
Mi-era teamă că o să trebuiască să mă culc. 

Ea se aplecă căutându-şi papucii pe care îi găsi şi se 
ridică zicând: 

— Nu fi aşa bătrânicios. Nu poţi dormi toată ziua. Chiar îi 
e frică de maică-sa, aşa cum zice? 

— Da, dacă are cât de cât minte-n cap. Mimi e o otravă 
curată. 

Nora îşi frecă ochii negri şi mă întrebă rar: 

— Ce îmi ascunzi, de fapt? 

— O, dragă, speram să nu trebuiască să-ţi spun. Dorothy 
e de fapt fiica mea. Nu ştiam ce fac, Nora. Era primăvară la 

Veneţia, eu eram aşa de tânăr şi luna... 

— Foarte comic. Nu vrei să mănânci ceva? 

— Dacă mănânci şi tu. Ce vrei? 

— Un sandwich cu şuncă şi cu foarte multă ceapă şi o 
cafea. 

Dorothy sosi când telefonam la patiseria deschisă 
nonstop. Când am intrat în sufragerie, ea se ridică cu greu 
şi spuse: 

— Îmi pare foarte rău, Nick, că vă deranjez aşa pe 
amândoi, dar nu pot să mă duc acasă în noaptea asta. Nu 
pot. Mi-e frică. Nu ştiu ce o să mi se întâmple dacă m-aş 
duce, aşa că, te rog, nu mă trimite. Era foarte beată şi Asta 
îi adulmecă gleznele. 

— Ssst! am făcut eu. Aici eşti în siguranţă. Stai jos! O să 
vină cafeaua în curând. Unde-ai fost până acum? 

Ea se aşeză şi dădu prosteşte din cap: 

— Nu ştiu. Am fost pretutindeni, de când am plecat de 
aici, numai acasă nu, căci nu pot să mă duc în halul ăsta. 
Uite ce am, spuse ea scoțând un pistol automat din 
buzunarul hainei. Uite, adăugă ea, vânturând arma spre 
mine, în timp ce Asta dând din coadă, îi sărea bucuroasă 
spre mână. 

Nora îşi ţinu respiraţia iar mie mi s-a răcit ceafa. Am dat 
căţeaua la o parte şi i-am luat pistolul lui Dorothy. 

— Ce gen de joacă e asta? Stai jos. 

Mi-am băgat pistolul în buzunarul halatului de baie şi am 
aşezat-o pe Dorothy pe scaun. 

— Nu fi supărat pe mine, Nick, se smiorcăi ea. Poţi să-l 
păstrezi. Nu vreau să fac ceva rău. 

— De unde-l ai? am întrebat eu. 

— Dintr-un bar pe strada 10. l-am dat unui tip brăţara aia 
cu smaralde şi diamante în schimb. 

— Şi pe urmă ai recâştigat-o la zaruri, am spus eu. Văd 
că o porţi încă. 

Ea îşi privi brăţara şi zise: 

— Aşa credeam. 

Am privit-o pe Nora şi am dat supărat din cap, în timp ce 
ea îmi spuse: 

— N-o brusca, Nick. E... 

— Nu-i nimic Nora, nu-i nimic, spuse Dorothy repede. El... 
el e singura persoană pe lume care m-ar putea ajuta. 

Mi-am amintit că Nora nu-şi băuse scotchul cu sifon, aşa 
că m-am dus în dormitor şi i l-am băut. Când m-am întors 
Nora stătea pe braţul scaunului lui Dorothy care se 
smiorcăia, ocrotind-o cu o mână şi spunându-i: 

— Dar Nick nu e supărat, draga mea. Te place. Nu-i aşa, 
Nick, că nu eşti supărat? 

— Nu, sunt doar mâhnit, am spus eu aşezându-mă pe 
canapea. De unde ai pistolul, Dorothy? 

— De la un tip... aşa cum ţi-am spus. 

— Ce tip? 

— Ţi-am spus... un tip dintr-o cârciumă. 

— Şi i-ai dat brăţara în schimb. 

— Aşa am crezut dar... uite... încă o am. 

— Am văzut asta. 

Nora o bătu pe umăr şi-i spuse: 

— Sigur că o mai ai încă. 

— Când vine băiatul ăla cu cafeaua şi mâncarea am să-i 
dau un bacşiş ca să rămână prin preajmă, am spus eu.Nuo 
să rămân singur cu nişte... 

Nora se strâmbă la mine şi-i spuse fetei: 

— Nu-l băga în seamă. S-a purtat aşa toată noaptea. 

— Crede că sunt o prostuţă mică şi beată, spuse fata iar 
Nora o luă de umăr din nou, cu prietenie. 

— La ce ţi-a trebuit un pistol? am întrebat-o eu. 

Dorothy se ridică şi mă privi cu ochii ficşi şi bulbucaţi de 
beţie. 

— El, şopti ea animată. În cazul în care el mi-ar fi făcut 

probleme. Mi-era frică pentru că eram beată. Asta e tot. Pe 
urmă mi s-a făcut şi mai frică şi am venit aici. 

— Te referi la tatăl tău? întrebă Nora încercând să-şi 
ascundă nervozitatea din voce. 

Fata scutură din cap: 

— Clyde Wynant e tatăl meu. Tatăl meu vitreg, spuse ea 
sprijinindu-se de pieptul Norei care zise, pe un ton de totală 
înţelegere, apoi privindu-mă cu subînţeles adăugă: 

— Sărmanul copil. 

— Hai să bem cu toţii ceva, am spus eu. 

— Eu nu, spuse Nora strâmbându-se din nou la mine. Şi 
nici Dorothy nu cred că vrea. 

— Ba da, vrea. O să o ajute să şi doarmă, am spus eu, 
turnându-i o doză imensă de scotch îndemnând-o să o bea. 

Reacţia nu s-a lăsat mult aşteptată şi ea dormea deja 
când au sosit sandwichurile şi cafeaua. 

— Acum sper că eşti mulţumit, spuse Nora. 

— Da, sunt mulţumit. Să o „împachetăm” înainte de a 
mânca? 

Am cărat-o în dormitor şi, ajutat de Nora am dezbrăcat-o. 
Avea un corp frumos. Ne-am întors să mâncăm, am scos 
pistolul din buzunar şi l-am examinat. Avea două cartuşe, 
unul pe ţeavă şi celălalt în încărcător. 

— Ce o să faci cu el? mă întrebă Nora. 

— Nimic, până aflu dacă nu cu el a fost ucisă Julia Wolf. E 
un 32. 

— Dar ea a spus... 

— Că l-a luat dintr-o cârciumă... de la un tip... dându-i în 
schimb brăţara. Am auzit-o. 

Nora se aplecă peste sandwich către mine. Ochii ei erau 
foarte strălucitori şi aproape negri. 

— Crezi că îl are de la tatăl ei vitreg? 

— Da, am spus eu, dar prea puţin convins. 

— Eşti un grec nătărău, spuse Nora. Dar poate aşa e; nu 

ai cum să ştii. Oricum, nu crezi povestea pe care-a spus-o. 

— Ascultă, iubito, mâine îţi cumpăr un maldăr de romane 
polițiste, dar acum nu-ţi mai bate căpşorul cu mistere. Tot 
ce vroia să spună e că Jorgensen se dă la ea şi, în seara 
asta, fiind foarte beată, i-a fost frică să nu cedeze. 

— Dar mama ei? 

— Familia asta e o familie înţelegătoare. Poţi să... 

Dorothy Wynant apăru clătinându-se la uşă într-o cămaşă 
de noapte prea lungă pentru ea şi spuse clipind stânjenită 
de lumină: 

— Vă rog, pot să stau aici un timp? Mi-e frică să rămân 
singură. 

— Sigur. 

Ea veni şi se ghemui lângă mine pe canapea în timp ce 
Nora plecă să aducă ceva să o învelească. 


Mâncam toţi trei în după amiaza aceea, când a sosit 
familia Jorgensen. Nora a răspuns la telefon şi s-a întors 
vrând să pară relaxată. 

— Era mama ta, i-a spus ea lui Dorothy. E jos, şi i-am 
spus să urce. 

— La naiba, spuse Dorothy. Mai bine nu i-aş fi dat telefon. 

— E ca şi cum am locui la recepţie, am spus eu. 

— Nu vroia să zică asta, spuse Nora bătând-o pe umăr pe 
Dorothy. 

Când a sunat soneria, m-am dus să deschid. Cei opt ani 
care trecuseră nu-i schimbaseră înfăţişarea lui Mimi. Era 
puţin mai coaptă şi atâta tot. Era mai corpolentă decât fiica 

ei şi părul blond era mai aprins. În timp ce dădea mâna cu 
mine râse şi spuse: 

— Crăciun fericit! Îmi pare bine să te revăd după toţi anii 
aceştia. El este soţul meu, dl. Charles, Chris. 

— Şi eu mă bucur să te văd Mimi, am spus eu după care 
am dat mâna cu Jorgensen care era probabil cu cinci ani 
mai tânăr decât nevastă-sa, înalt, brunet, cu o mustață 
îngrijită şi părul aranjat, bine îmbrăcat. Se aplecă şi spuse: 

— Îmi pare bine că vă cunosc, d-le Charles. 

Accentul lui era apăsat şi teutonic, şi avea o mână 
subţire şi musculoasă. Am intrat cu toţii înăuntru. După ce 
s-au terminat prezentările, Mimi se scuză pentru deranj. 

— Dar vroiam să îl văd pe soţul dv. şi, pe urmă ştiam că 
singurul mod de a ajunge la timp undeva cu odrasla asta a 
mea e să o iau pe sus, spuse ea şi apoi întorcându-şi 
surâsul spre Dorothy, adăugă: Mai bine îmbracă-te, 
comoară. 

„Comoara” bălmăji ceva cu gura plină, în timp ce mânca 
pâine prăjită, că nu înţelege de ce trebuie să-şi piardă o 
altă după amiază la mătuşa Alice chiar dacă era Crăciunul. 

— Pun pariu că Gilbert nu vine. 

Mimi, după ce îmi face complimente pentru căţea, mă 
întreabă dacă nu ştiu cumva unde se află fostul ei soţ. 

— Nu, am răspuns eu. 

— E nebun, absolut nebun, să dispară aşa, într-un 
moment ca ăsta, spuse ea în timp ce se juca cu căţeaua. Nu 
e de mirare că la început poliţia l-a bănuit că ar fi implicat. 

— Şi acum ce crede? am întrebat eu. 

— Nu ai citit ziarele? zise ea ridicând privirea spre mine. 

— Nu. 

— Cineva pe nume Morelli... un gangster. El a omorât-o. 
Erau amanți. 

— L-au prins? 

— Nu încă, dar el a omorât-o. Aş vrea să-l găsesc pe 

Clyde. Macaulay nu vrea deloc să mă ajute. Zice că nu ştie 
unde e, dar asta ar fi ridicol. Are toate împuternicirile şi 
este avocatul lui, aşa că sunt sigură că e în contact cu 
Clyde. Ţie ţi se pare de încredere Macaulay? 

— E avocatul lui Wynant, am spus eu. Nu ai nici un motiv 
să ai încredere în el. 

— Exact ce mă gândeam şi eu, spuse ea, făcând loc pe 
canapea. Aşază-te. Am mii de lucruri să te întreb. 

— Să bem mai bine ceva mai întâi. 

— Orice, numai cocktail cu ou şi bere, nu. Îmi dă arsuri. 

Când m-am întors de la bar, Nora şi Jorgensen îşi exersau 
franceza împreună, Dorothy încă pretindea că mănâncă iar 
Mimi se juca din nou cu căţeaua. Am distribuit băuturile şi 
m-am aşezat lângă Mimi. 

— Soţia ta este minunată, spuse ea. 

— Şi mie îmi place. 

— Spune-mi adevărul, Nick, crezi despre Clyde că ar fi 
înnebunit cu adevărat? Vreau să spun, suficient ca să aibă 
nevoie de o intervenţie? 

— De unde să ştiu eu? 

— Sunt îngrijorată pentru copii, spuse ea. Nu mai am nici 
o problemă de drept cu el acum - aranjamentele pe care le- 
a făcut cu divorţul au avut grijă de tot - însă copiii au. Acum 
nu mai avem nici un şfanţ şi sunt îngrijorată. Dacă a 
înnebunit, ar fi în stare să risipească tot şi să îi lase fără un 
cent pe copii. Ce crezi că ar trebui să fac? 

— Te-ai gândit să-l bagi în cămaşă de forţă? 

— Nu... nu, spuse ea rar. Dar aş vrea să vorbesc cu el. 

Îşi puse o mână pe braţul meu şi adăugă: 

— Tu ai putea să-l găseşti. 

Am dat din cap că nu. 

— Nu vrei să mă ajuţi, Nick? Eram prieteni pe vremuri. 

Ochii ei albaştri şi mari erau calzi şi imploratori, iar 
Dorothy de la masă ne privea neîncrezătoare. 

— Pentru numele lui Dumnezeu, Mimi, am spus eu, sunt 
o mie de detectivi la New York. Angajează unul din ei. Eu nu 
mă mai ocup cu treburile astea acum. 

— Ştiu, dar... Dorry era foarte beată noaptea trecută? 

— Poate că eu eram. Mie mi se părea că nu. 

— Nu-i aşa că s-a făcut o puştoaică drăguță? 

— Întotdeauna am zis asta. 

Ea se gândi o clipă, după care continuă: 

— E încă doar un copil, Nick. 

— Care-i legătura? am întrebat eu. 

Ea îmi surâse şi se întoarse către fată: 

— Ce-ar fi să te îmbraci, Dorry? 

Dorothy, morocănoasă, repetă că nu înţelege de ce şi-ar 
pierde după-amiaza la mătuşa Alice, în timp ce Jorgensen 
se întoarse către soţia lui şi i se adresă: 

— D-na Charles are marea amabilitate să ne sugereze că 
noi... 

— Da, spuse Nora. De ce nu mai rămâneţi o vreme? O să 
mai vină şi alţii mai târziu. Nu o să fie prea antrenant dar... 
şi vântură mâna cu paharul ca să încheie fraza. 

— Mi-ar plăcea, răspunse Mimi rar, dar îmi e teamă că 
Alice... 

— Ne cerem scuze la telefon, sugeră Jorgensen. 

— Am să fac eu asta, spuse Dorothy. 

Mimi aprobă, dând din cap şi adăugă: 

— Poartă-te frumos cu ea. 

Dorothy se duse în dormitor şi toată lumea părea mult 
mai mulţumită. Am privit-o pe Nora care mi-a făcut cu 
ochiul şi a trebuit să mă prefac şi eu mulţumit căci Mimi mă 
privea; apoi m-a întrebat: 

— Nu vroiai să rămânem, aşa-i? 

— Ba da, bineînţeles. 

— Eşti un mincinos, Charles. Nu-ţi păsa ţie de sărmana 
Julia? 

„Sărmana Julia” sună nemaipomenit din partea ta. 
Sigur că îmi păsa. 

Mimi îşi puse din nou mâna pe braţul meu şi spuse: 

— Ea mi-a distrus viaţa cu Clyde. E firesc că o uram... 
atunci... dar a trecut o groază de timp. Nu mai simţeam 
nimic pentru ea când m-am dus s-o văd vineri. Şi,...Nick,... 
Am văzut-o murind. Nu merita să moară. A fost oribil. 
Indiferent ce simţeam eu înainte, acum nu mai simt decât 
milă. Nu mă prefăceam când am spus „sărmana Julia”. 

— Nu ştiu ce pui la cale, am spus eu. Nici unul dintre voi 
nu ştiu ce puneţi la cale. 

— Nici unul dintre noi, repetă ea. Dorothy a... 

Dorothy ieşi din dormitor zicând: 

— Am aranjat, şi îşi sărută mama pe gură, aşezându-se 
lângă ea. 

Mimi, după ce se privi în oglinda pudrierei ca să vadă 
dacă nu i s-a întins rujul, întrebă: 

— Nu s-a supărat? 

— Nu, am aranjat tot. Ce trebuie să faci aici ca să bei 
ceva? 

— Trebuie să te duci la masă, am spus eu, să-ţi iei 
sticlele şi gheaţa şi să-ţi torni în pahar. 

— Bei prea mult, spuse Mimi. 

— Nu atât de mult ca Nick, răspunse ea şi se duse la 
masă. 

Mimi dădu din cap nemulțumită şi zise: 

— Copiii ăştia! Vroiam să spun, chiar îţi plăcea de Julia 
Wolf, nu e aşa? 

— Vrei şi tu, Nick? întrebă Dorothy. 

— Mersi, am răspuns eu şi pe urmă întorcându-mă către 
Mimi: Da îmi plăcea destul de mult. 

— Eşti îngrozitor de evaziv, se plânse ea. O plăceai la fel 
de mult ca pe mine, spre exemplu? 

— Te referi la cele câteva după-amiezi pe care le-am 

petrecut împreună? 

Ea râse sincer şi spuse: 

— Asta da, e un răspuns, apoi se întoarse către Dorothy 
care venea cu paharele şi continuă: Trebuie să-ţi iei şi tu un 
halat în nuanţa asta de albastru. lţi stă foarte bine, 

Eu am luat unul din paharele aduse de Dorothy şi am 
spus că ar fi mai bine să mă îmbrac. 


Când am ieşit din baie. Nora în dormitor o pieptăna pe 
Dorothy care stătea pe marginea patului şi învârtea un 
ciorap. Reflectată de oglinda toaletei, Nora îmi aruncă un 
sărut şi părea foarte fericită. 

— Îţi place Nick foarte mult, nu e aşa, Nora? întreba 
Dorothy, 

— E un grec bătrân şi nătărău, dar m-am obişnuit cu el. 

— Dar Charles nu e un nume grecesc. 

— Mă cheamă Charalambides, am explicat eu. Când 
bătrânul a sosit aici, la Oficiul de Imigrări de la Ellis Island i- 
au spus că Charalambides e un nume prea lung... şi prea 
greu de scris - aşa că l-au prescurtat Charles. Bătrânului nu- 
i păsa. Putea să-l cheme X, numai să-l lase să intre. 

Dorothy mă privi fix şi spuse: 

— Nu ştiu niciodată când minţi, după care începu să-şi 
pună ciorapul dar se opri şi întrebă: Ce încearcă mama să 
facă? 

— Nimic. Doar pune întrebări. Vrea să ştie ce ai făcut şi 
ce ai zis noaptea trecută. 

— Aşa credeam şi eu. Şi tu ce i-ai spus? 

— Ce aş fi putut să-i spun? Nu ai făcut şi nu ai zis nimic. 

Ea îşi încreţi fruntea gândindu-se, dar când vorbi din nou 
schimbă subiectul: 

— N-am ştiut că a fost ceva între tine şi mama. Evident, 
eram prea mică ca să-mi dau seama chiar dacă aş fi 
observat ceva, dar nu ştiam că vă spuneţi pe numele mic. 

Nora îşi întoarse privirea din oglindă râzând şi spuse: 

— Asta e chiar bună, după care arătând cu peria de păr 
către Dorothy adăugă: Continuă, iubito. 

— Nimic, doar că nu ştiam, zise Dorothy serioasă. 

— Şi acum ce ştii? am întrebat eu în timp ce desfăceam o 
cămaşă prinsă în ace, adusă de la spălat. 

— Nimic, spuse ea rar şi faţa începu să i se îmbujoreze; 
dar, ghicesc; şi se aplecă din nou către ciorap. 

— N-ai decât! - am mârâit eu. Eşti o zănatecă, aşa că nu 
încerca să pari intimidată. N-ai ce să faci, dacă ai o 
imaginaţie păcătoasă. 

Ea ridică privirea râzând şi întrebă: 

— Crezi că o moştenesc mult pe mama? era serioasă, de 
data asta. 

— Nu aş fi surprins. 

— Dar ce crezi? 

— Ai vrea să spun „nu”. Nu. 

— Uite cu cine trebuie să trăiesc, spuse Nora bine 
dispusă. Nu poţi să ajungi nicăieri cu el. 

Eu am terminat primul să mă îmbrac şi am ieşit în 
sufragerie. Mimi stătea pe genunchii lui Jorgensen, dar când 
mă văzu se ridică şi întrebă; 

— Ce ai primit de Crăciun? 

— Nora mi-a dat un ceas, am spus eu arătându-l. 

Ea a spus că e nostim şi chiar era, după aceea m-a 
întrebat: 

— Şi tu ce i-ai dat? 

— Un colier. 

— Pot să mă servesc? zise Jorgensen şi se ridică să-şi 
prepare o băutură, moment în care sună cineva. 

Era familia Quinn şi Margot Innes pe care i-am prezentat 
Jorgensenilor. 

Când Dorothy şi cu Nora au terminat cu îmbrăcatul, au 
ieşit din dormitor, iar Quinn s-a lipit imediat de Dorothy. 
Larry Crowley sosi şi el cu o fată pe care o chema Denis iar 
peste câteva minute apăru şi Edge. Jucând trictrac am 
câştigat 32 de dolari printr-o singură mână de la Margot. 
Tânăra Denis a trebuit să se ducă în dormitor şi să se 
întindă puţin. Alice Quinn, cu ajutorul lui Margot, şi-a 
desprins soţul de Dorothy pe la şase şi ceva şi au plecat la 
o întâlnire. Edge a plecat şi el. Mimi îşi puse haina şi îi 
îmbrăcă pe soţul şi pe fata ei. 

— Îmi pare rău că n-am ştiut din timp, spuse ea, dar nu 
puteţi veni la cină mâine seară? 

— Bineînţeles, spuse Nora. 

Ne-am strâns cu toţii mâinile şi am făcut schimb de 
replici politicoase la plecare. După ce a închis uşa. Nora se 
sprijini de ea şi spuse: 

— Dumnezeule, ce tip prezentabil! 


Până acum ştiam unde stăteam şi ce să fac cu 
problemele Wolf-Wynant-jorgensen şi răspunsurile erau 
respectiv: nicăieri şi nimic; dar la patru dimineaţa, a doua zi 
când ne întorceam acasă, Nora a deschis un ziar în bar la 
Rubben unde beam cafeaua şi citi într-una din coloanele de 
scandal: „Nick Charles, fost detectiv la Trans-American 

Agency, a venit să dezlege misterul crimei Juliei Wolf”. 

lar când m-am trezit în pat cu şase ore mai târziu, Nora 
mă zgâlţâia iar în pragul uşii de la dormitor se afla un tip cu 
un pistol în mână. Era un tânăr durduliu şi brunet de 
înălţime medie, cu fălcile late şi ochii apropiaţi. Purta o 
pălărie neagră sport, un pardesiu negru gros şi aspectuos, 
un costum închis la culoare şi pantofi negri, toate arătând 
ca şi cum şi le cumpărase cu un sfert de oră în urmă. 
Pistolul automat negru şi mat de calibru 32 stătea bine 
relaxat în mâna lui, nefiind îndreptat spre nimic anume. 

Nora spuse: 

— M-a făcut să-l las să intre. Nick. A zis că... 

— Trebuie să-ţi vorbesc, spuse tipul cu pistolul. Asta e 
tot, dar trebuie să o fac. 

Vocea lui era groasă şi aspră. Tot clipind mă trezisem 
deja şi m-am uitat la Nora. Era agitată, dar aparent 
nesperiată: ca şi cum pariase pe un cal care avea un avans 
de un cap. 

— Bine, am spus eu. Vorbeşte, dar se poate fără pistol? 
Soţiei mele nu-i pasă dar eu sunt însărcinat şi nu vreau să 
se rănească copilul cu... 

El zâmbi şi spuse: 

— Nu-i nevoie să-mi spui că eşti un dur. Am auzit de tine, 
după care îşi băgă pistolul în buzunar. Eu sunt Shep Morelli. 

— Eu nu am auzit niciodată de tine, am spus eu. 

El făcu un pas înainte în cameră şi spuse, dând din cap 
într-o parte şi în alta: 

— Nu am lichidat-o eu pe Julia. 

— Poate că nu, dar ai adus ştirea într-un loc greşit. Eu nu 
am nimic de-a face cu toate astea. 

— N-am văzut-o de trei luni. Încheiasem relaţia. 

— Spune asta poliţiei. 

— N-aveam. nici un motiv s-o rănesc. Ne-am înţeles 
întotdeauna extraordinar. 

— Nemaipomenit, am spus eu, doar că îţi vinzi marfa la o 
altă tarabă. 

— Ascultă, spuse el făcând un alt pas către pat. 

— Studsy Burke mi-a spus că erai un tip OK. De-asta sunt 
aici. 

— Cum îi merge lui Studsy, am întrebat eu. Nu l-am mai 
văzut de pe vremea când a luat-o în sus prin '23, '24. 

— li merge bine şi i-ar plăcea să te vadă. Are o cârciumă 
pe strada 49 West care se cheamă Pigiron Club. Dar 
ascultă, ce vor de la mine? Cred că eu am omorât-o? Sau 
asta e doar aşa ceva ca să mă agaţe? 

— Ţi-aş spune, dacă aş şti, am spus. Nu te lăsa indus în 
eroare de ziare. Eu nu mă ocup de treaba asta. Întreabă-i 
pe poliţişti. 

— Asta ar fi foarte „înţelept” spuse el surâzând din nou. 
Ar fi cel mai „înţelept” lucru pe care l-am făcut vreodată. 
Eu, din cauza căruia un căpitan de poliţie a stat trei 
săptămâni în spital când ne-am certat. Băieţilor le-ar plăcea 
să apar şi să le pun eu întrebări lor. Le-o plăcea până în 
vârful bastoanelor de cauciuc. Am venit la tine pentru că 
am încredere, continuă el făcând un gest cu mâna în sus. 
Studsy mi-a spus că pot să am încredere, aşa că, 
demonstrează-mi. 

— O să-ţi demonstrez, l-am asigurat eu. Dacă aş şti ceva, 
ți-aş... 

Cineva bătu cu degetul în uşă de trei ori tare. Morelli 
avea pistolul în mână înainte ca zgomotul să înceteze. Ochii 
lui păreau că se mişcă în toate direcţiile deodată, iar vocea 
lui metalică şi răstită spuse: 

— Ei bine? 

— Nu ştiu, am spus eu ridicându-mă puţin în pat şi 
arătând din cap spre pistolul din mâna lui, adăugând: Asta 
e problema ta. 

Arma era îndreptată cu precizie spre pieptul meu. 

Sângele îmi pulsa în urechi iar buzele mi le simţeam 
umflate. 

— Nu există scară de incendiu, am spus eu întinzând 
mâna stângă către Nora, care era în partea cealaltă a 
patului. Degetele bătură din nou în uşă şi o voce groasă 
strigă: 

— Deschideţi! Poliţia! 

Morelli îşi ţuguie buzele şi făcu ochii mici. 

— Nenorocitule, spuse el, rar, ca şi cum i-ar fi părut rău 
pentru mine. 

O cheie se auzi în broască. Am lovit-o pe Nora cu mâna 
stângă azvârlind-o jos în cameră, iar cu mâna dreaptă am 
aruncat cu perna înspre pistolul lui Morelli. Zbura încet ca o 
coală de hârtie. Nici un zgomot din lume nici înainte nici 
după nu a fost la fel de puternic precum cel al pistolului lui 
Morelli când s-a descărcat. Ceva mă lovi în partea stângă 
când m-am aruncat la podea. L-am prins de o gleznă şi l-am 
trântit, răsucindu-mă iar el mă lovea în spate cu pistolul, 
până am reuşit să-mi eliberez o mână şi să dau în el cât de 
jos puteam. 

Ne-au despărţit oamenii care au intrat. A durat cinci 
minute până când Nora şi-a revenit. S-a ridicat ţinându-se 
de obraz şi a privit prin cameră spre Morelli care era 
încătuşat între doi poliţişti. Faţa îi era făcută praf, căci îl 
„lucrasem” puţin, doar aşa de dragul distracţiei. 

— Fir-ai să fii de prost, spuse Nora privindu-mă furioasă. 
Nu trebuia să mă loveşti. Ştiam că o să sari la el şi vroiam 
să văd. 

— Isuse, zise râzând unul dintre poliţişti, după care 
continuă cu admiraţie: avem printre noi o femeie cu păr pe 
piept. 

Ea îi zâmbi şi se ridică dar când mă văzu încetă să mai 
surâdă. 

— Nick, eşti... 

Eu am spus că nu cred că e grav şi mi-am descheiat ce 
îmi mai rămăsese din pijama. Glonţul lui Morelli îmi făcuse 
doar o zgârietură lungă de zece cm sub sfârcul stâng. Nu 
era adâncă dar sângera abundent. 

— Norocul tău, zise Morelli. Dacă unghiul era altul, ar fi 
fost o mare diferenţă. 

Polițistul care admirase pe Nora - un tip masiv cam la 50 
de ani, cu un costum gri ce nu îi venea foarte bine - îl plesni 
pe Morelli peste gură. Keyser care era managerul hotelului 
spuse că o să cheme un doctor şi o luă spre telefon. Nora 
fugi în baie ca să aducă prosoape pe care mi le puse pe 
rană, întinzându-mă în pat. 

— Mă simt bine, am spus eu. Să nu ne agităm până nu 
vine doctorul. Cum se face că aţi venit? 

Polițistul care îl plesnise pe Morelli spuse: 

— Auzisem că locul ăsta devenise loc de întâlnire pentru 
familia Wynant şi avocatul lui aşa că l-am pus pe Mac să 
supravegheze şi când l-a văzut pe papagalul ăsta sosind ne- 
a chemat şi, ajutaţi de dl. Keyser, am reuşit să intrăm, spre 
norocul tău. 

— Da, mare noroc pentru mine, altfel poate nu aş fi fost 
împuşcat. 

Polițistul mă privi suspicios şi spuse: 

— Papagalul ăsta e prieten cu tine? 

Ochii lui gri deschis erau strălucitori. 

— Nu l-am văzut niciodată până acum. 

— Ce vroia de la tine? 

— Vroia să-mi spună că nu a omorât-o pe fata aia Wolf. 

— Ce importanţă are pentru tine? 

— Nici una. 

— El de ce credea altfel? 

— Nu ştiu. Intreabă-l pe el. 

— Te întreb pe tine. 

— N-ai decât. 


33 


— Te mai întreb ceva: O să depui plângere că a tras în 
tine? 

— Nici la asta nu pot să răspund acum. Poate a fost un 
accident. 

— Bine. Avem tot timpul la dispoziţie. Cred că o să 
trebuiască să te întreb mai multe decât ne-am fi aşteptat, 
spuse el, după care se întoarse către unul din cei patru 
colegi ai săi şi continuă: Hai să percheziţionăm. 

— Nu fără un mandat, i-am spus eu. 

— Aşa zici tu. Hai, Andy, şi începură să caute prin 
apartament. 

Doctorul - un tip şters şi fragil care respira cu dificultate - 
intră, îmi examină rana, opri sângerarea, mă bandajă şi-mi 
spuse că nu o să am nici o problemă dacă stau liniştit 
câteva zile. Nimeni nu i-a spus doctorului nimic, iar poliţiştii 
nu l-au lăsat să se atingă de Morelli aşa că plecă şi mai 
lipsit de atenţie decât atunci când sosise. Tipul masiv se 
întoarse din sufragerie cu o mână la spate. Aşteptă să plece 
doctorul, apoi mă întrebă: 

— Ai permis de port-armă? 

— Nu. 

— Atunci ce faci cu ăsta, spuse el arătându-mi pistolul pe 
care îl luasem de la Dorothy Wynant. 

Nu puteam să spun nimic. 

— Ai auzit de legea Sullivan? întrebă el. 


— Da. 

— Atunci ştii cum stai. E al tău pistolul? 
— Nu. 

— Al cui e? 


— O să încerc să-mi amintesc. 

El băgă pistolul în buzunar şi se aşeză pe un scaun lângă 
pat. 

— Ascultă, Charles, spuse el. Cred că am apucat-o greşit. 
Nu vreau să fac pe durul cu tine, cum, probabil că la fel, nu 

vrei să faci nici tu cu mine. Rana pe care o ai nu cred că e 
plăcut de suportat, aşa că acum o să te las în pace ca să te 
odihneşti. Pe urmă, poate ne înţelegem aşa cum ar trebui. 

— Mersi, am spus eu din toată inima. O să bem ceva 
împreună. 

— Sigur, spuse Nora şi se ridică de pe marginea patului, 
iar tipul masiv o privi ieşind din cameră şi dădu din cap 
serios. 

— Dumnezeule, eşti un om norocos, spuse el, după care 
îmi întinse mâna. Mă numesc Guild. John Guild. 

— Pe mine ştii cum mă cheamă, am spus eu şi i-am 
strâns mâna. 

Nora s-a întors cu un sifon, o sticlă de scotch şi câteva 
pahare pe o tavă. A încercat să-i dea şi lui Morelli să bea, 
dar Guild a oprit-o. 

— E frumos din partea dv., d-na Charles, dar e împotriva 
legii să dai de băut unui prizonieri în afara cazului că îi 
recomandă doctorul. Nu-i aşa? întrebă el privindu-mă. Am 
spus că da, după care noi am băut. 

Guild goli paharul şi se ridică: 

— Trebuie să iau pistolul ăsta cu mine acum, dar nu te 
îngrijora. O să avem tot timpul să vorbim, când o să te simţi 
mai bine. 

Pe urmă îi luă mâna Norei şi se aplecă stângaci spunând: 

— Sper că nu v-aţi supărat pentru ce am spus mai 
înainte. Vroiam să spun că... 

Nora ştia să zâmbească foarte frumos şi i-a oferit unul 
dintre cele mai frumoase zâmbete ale ei. 

— Să mă supăr? zise ea. Mi-a plăcut. 

Pe urmă a făcut loc poliţistului şi prizonierului să iasă. 

Keyser plecase cu câteva minute mai înainte. 

— E drăguţ tipul, spuse ea când se întoarse de la uşă. Te 
doare rău? 

— Nu. 

— E vina mea, nu e aşa? 

— Prostii. Ce-ar fi să mai bem ceva? 

Ea îmi turnă în pahar şi zise: 

— Nu cred că ar trebui să bei aşa de mult azi. 

— N-am s-o fac, am promis eu. Mi-ar prinde bine să 
mănânc nişte heringi afumati la micul dejun. Şi acum, 
întrucât necazurile au încetat momentan, ai putea să vezi 
pe unde e câinele nostru de rasă. Spune-i centralistei să nu 
dea nimănui legătura telefonică. Or să sune probabil mulţi 
reporteri. 

— Ce o să spui poliţiei de pistolul lui Dorothy? O să 
trebuiască să le spui ceva, nu-i aşa? 

— Nu ştiu acum. 

— Spune-mi adevărul, Nick; am fost prea proastă. 

— Suficient, am spus eu dând din cap. 

Ea râse şi spuse: 

— Eşti un grec nătărău, după care se duse la telefon. 


— Faci o prostie şi atâta tot, spuse Nora. Ştiu că eşti 
invulnerabil la gloanţe, nu trebuie să-mi dovedeşti. 

— N-o să-mi facă rău dacă mă ridic. 

— Dar nici dacă o să stai în pat, măcar o zi. Doctorul a 
spus... 

— Dacă s-ar fi priceput şi-ar fi tratat astma, am spus eu, 
punând picioarele jos. 

Asta mi le linse bucuroasă. 

Nora mi-a adus papucii şi un halat. 

— Bine, durule, zise ea, ridică-te şi sângerează pe covor. 

M-am ridicat precaut şi totul părea în regulă, până când m- 
am ferit de Asta care sărea. 

— Fii înţelegătoare, am spus eu. Nu vroiam să mă 
amestec în problemele astea, - şi nici acum nu vreau - dar 
uite ce se întâmplă. Nu mai pot să fac greşeli de genul ăsta. 
Trebuie să văd ce se întâmplă. 

— Hai să plecăm, sugeră ea. Să plecăm în Bermude sau 
la Havana pentru o săptămână sau două, sau să ne 
întoarcem în California. 

— Oricum va trebui să spun o poveste poliţiei despre 
pistolul ăla. Dar dacă se dovedeşte că este arma cu care a 
fost omorâtă fata? Oricum, or să-şi dea seama. 

— Chiar crezi că aşa e? 

— Presupun şi eu. O să mergem la cină la ei diseară şi... 

— Ba nu o să facem nimic de genul ăsta. Ai înnebunit de 
tot? Dacă vrei să-i vezi cheamă-i aici. 

— Nu este acelaşi lucru, am spus eu strângând-o în 
braţe. Nu te mai îngrijora din cauza zgârieturii. Mă simt 
bine. 

— Exagerezi, spuse ea. Vrei să demonstrezi lumii că eşti 
un erou şi că nici gloanţele nu te pot opri. 

— Nu fi răutăcioasă. 

— Ba o să fiu. N-am de gând să te las să... 

— Vreau să-i văd pe Jorgenseni împreună, acasă la ei, 
vreau să-l văd pe Macaulay şi pe Studsy. Am fost băgat la 
mijloc fără să vreau şi trebuie să văd despre ce e vorba. 

— Eşti aşa de încăpățânat, se plânse ea. Ei bine, nu e 
decât ora cinci. Stai întins până când o să trebuiască să te 
îmbraci. 

M-am tolănit confortabil pe sofaua din sufragerie şi am 
comandat ziarele. Morelli mă împuşcase - de două ori 
potrivit unui ziar, şi de trei ori potrivit altuia - în momentul 
când încercasem să-l arestez pentru crima asupra Juliei 
Wolf şi eram chiar în pragul morţii şi nu mai puteam vedea 

pe nimeni nici nu am fost dus la spital. Lângă poza cu 
Morelli era şi o poză mai veche a mea, făcută în urmă cu 13 
ani în care purtam o pălărie comică de pe vremea exploziei 
de pe Wall Street. Majoritatea detaliilor despre crima Juliei 
Wolf erau mai degrabă vagi. În timp ce citeam sosi Dorothy 
Wynant, vizitatorul nostru constant. O auzeam la uşă când 
Nora i-a deschis. 

— Nu vroiau să mă anunţe, aşa că m-am strecurat. Te 
rog nu mă alunga. Te pot ajuta să-l îngrijeşti pe Nick. O să 
fac orice. Te rog, Nora. 

— Intră, a apucat Nora să spună. 

Ea intră şi când mă văzu se bâlbâi mirată: 

— Dar ziarele scriau că... 

— Arăt ca şi cum aş fi pe moarte? Ce ţi s-a întâmplat? 

Avea buza inferioară umflată şi spartă într-un colţ, o 
vânătaie pe un obraz şi două zgârieturi de unghii pe 
celălalt. Ochii ei erau roşii şi umflaţi. 

— M-a bătut mama, spuse ea, uite! 

Îşi scoase haina, pe care o lăsă pe jos şi îşi desfăcu 
rochia, să ne arate spatele. Avea vânătăi şi dungi lungi 
roşii, atât pe braţe cât şi pe spate. 

— Aţi văzut? spuse ea plângând. 

— Sărmanul copil, spuse Nora luând-o după umeri. 

— De ce te-a bătut? am întrebat. 

Ea plecă de lângă Nora şi îngenunche pe jos lângă 
canapeaua pe care stăteam eu. Asta veni să o miroasă. 

— Ea crede că eu venisem... că venisem să te văd în 
legătură cu tata şi Julia Wolf. Sughiţul îi întrerupea frazele. 
De asta venise aici, ca să afle... şi tu ai făcut-o să creadă că 
nu-i aşa. Tu, tu ai convins-o că nu-ţi păsa de loc de ceea ce 
se întâmplă... cum m-ai făcut şi pe mine... şi totul a fost în 
regulă, până a văzut ziarele azi după amiază. Atunci şi-a 
dat seama... şi-a dat seama că ai minţit, când ai spus că nu 
eşti implicat. M-a bătut ca să mă facă să-i spun ce ţi-am zis. 

— Şi ce i-ai spus? 

— Nu puteam să-i spun nimic. Eu... eu nu puteam să-i 
spun de Chris. Nu puteam să-i spun nimic. 

— El era acolo? 

— Da. 

— Şi a lăsat-o să te bată în halul ăsta? 

— Dar el... el nu o opreşte niciodată. 

— Pentru numele lui Dumnezeu, i-am spus Norei, hai să 
bem ceva. 

— Sigur, zise Nora care după ce luă de pe jos haina lui 
Dorothy şi o puse pe spătarul unui scaun, plecă în 
bucătărie. 

— Te rog, spuse Dorothy, lasă-mă să rămân aici, Nick. Nu 
o să vă, fac probleme, vorbesc cinstit şi pe urmă, chiar tu 
mi-ai spus să-i abandonez. Ştii că aşa ai zis şi nu am nicăieri 
altundeva unde să mă duc. Te rog. 

— la-o încet. Trebuie să clarificăm câteva aspecte. Şi mie 
mi-e frică de Mimi, la fel de tare ca şi ţie, ştii asta. Ce 
credea că mi-ai spus? 

— Probabil că tu ştii ceva... ceva despre crimă... şi crede 
că ştiu şi eu... dar eu nu ştiu nimic Nick, jur pe Dumnezeu. 
Nu ştiu nimic. 

— Asta ajută mult, m-am plâns eu. Fii atentă, surioară: 
sunt unele lucruri pe care le ştii şi o să începem cu ele. Fii 
sinceră de la bun început sau nu ne mai jucăm. 

Ea făcu o mişcare, ca şi cum ar fi vrut să-şi facă cruce şi 
zise: 

— Îţi jur că o să fiu! 

— Foarte bine, acum hai să bem ceva. 

Ne-am luat fiecare câte un pahar de la Nora. 

— l-ai spus că pleci definitiv? 

— Nu, nu i-am spus nimic. S-ar putea să mă creadă încă 
în camera mea. 

— Asta ajută un pic. 

— N-ai de gând să-mă trimiţi înapoi? strigă ea. 

Nora spuse peste pahar: 

— Nick, copilul nu poate să o încaseze în halul ăsta! 

— St, st, st, am făcut eu. Nu ştiu. Mă gândeam doar că 
dacă ne ducem acolo la cină ar fi mai bine ca Mimi să nu 
ştie că... 

Dorothy mă privea fix, cu ochi disperaţi, în timp ce Nora 
spuse: 

— Să nu crezi că o să poţi să mă duci acolo acum. 

— Dar mama nu te aşteaptă, spuse Dorothy rapid. Nici 
măcar nu ştiu dacă o să fie acasă. In ziare scria că eşti pe 
moarte. Nu crede că o să vii. 

— Cu atât mai bine, am spus eu. O să-i surprindem. 

Ea îşi apropie faţa, acum albă, de a mea şi spuse, 
vărsându-mi pe mânecă puţină băutură din cauza stării de 
agitaţie. 

— Nu vă duceţi. Nu vă puteţi duce. Ascultă-mă pe mine şi 
ascult-o pe Nora. 

Îşi întoarse capul spre Nora şi o întrebă: 

— Nu-i aşa, spune-i că nu se poate. 

Nora, care nu-şi dezlipise privirea de la mine, spuse: 

— Stai, Dorothy. De obicei ştie ce face. Care-i treaba, 
Nick? 

— Habar n-am, am spus eu. Orbecăi aşa. Dacă tu vrei ca 
Dorothy să rămână aici, n-are decât. Cred că poate să 
doarmă cu Asta. În rest, trebuie să mă lăsaţi în pace. Nu 
ştiu ce o să fac, pentru că nu am înţeles ce mi s-a 
întâmplat. Trebuie să descopăr şi vreau să procedez în felul 
meu. 

— Nu o să ne amestecăm, spuse Dorothy. Nu-i aşa, Nora? 

Nora continuă să mă privească fără să spună nimic. 

— De unde aveai pistolul? am întrebat-o eu pe Dorothy. 
Şi lasă poveştile de data asta. 

Ea îşi umezi buzele şi faţa i se îmbujora puţin, după care 

îşi drese vocea. 

— Fii atentă, am spus eu. Dacă îmi spui altă gogoaşă, o 
sun imediat pe Mimi să vină să te ia. 

— Dă-i o şansă, spuse Nora. 

Dorothy îşi drese din nou vocea şi zise: 

— Pot... pot să-ţi spun ceva ce mi s-a întâmplat, când 
eram mică? 

— Are vreo legătură cu pistolul? 

— Nu tocmai, dar o să te ajute să înţelegi de ce eu... 

— Nu acum. Altădată. De unde ai pistolul? 

— Aş vrea să mă laşi, spuse ea aplecând capul. 

— De unde ai pistolul? 

Vocea ei de-abia se auzea când a spus: 

— De la un tip dintr-o cârciumă. 

— Ştiam că o să aflăm adevărul până la urmă, am spus 
eu. 

Nora se încruntă, şi-mi făcu un semn cu capul. 

— Bine, să zicem că aşa e. In care cârciumă? 

— Nu ştiu, spuse Dorothy ridicând din nou capul. Era pe 
strada 10, cred. Prietenul tău dl. Quinn trebuie să ştie. El m- 
a dus acolo. 

— Te-ai întâlnit cu el, după ce ai plecat de aici în seara 
aia? 

— Da. 

— Din întâmplare, presupun. 

Ea mă privi cu reproş şi spuse: 

— Încerc să-ţi spun adevărul, Nick. l-am promis că o să 
mă întâlnesc cu el într-un loc care se cheamă Palma Club, a 
cărui adresă mi-a scris-o. Aşa că după ce v-am zis noapte 
bună ţie şi lui Nora, l-am întâlnit acolo şi ne-am dus într-o 
mulţime de locuri şi, la sfârşit, am ajuns în cârciuma de 
unde am luat pistolul. Era un local rău famat. Poţi să-l 
întrebi să vezi că spun adevărul. 

— Quinn ţi-a făcut rost de pistol? 

— Nu. El era leşinat în momentul ăla. Dormea cu capul pe 
masă când am plecat. Ceilalţi au promis că o să-l ducă 
acasă. 

— Şi pistolul? 

— Ajungem şi la asta, spuse ea începând să se 
înroşească. El îmi spusese că acolo e un loc de întâlnire 
pentru pistolari. De ăsta am vrut să merg. După ce a 
adormit, am început să vorbesc cu un tip, un tip foarte dur. 
Eram fascinată. În timpul ăsta nu vroiam să mă duc acasă şi 
aş fi venit aici, dar nu ştiam dacă mă primiţi. Faţa ei se 
îmbujorase de-a binelea acum de ruşine şi stâlcea 
cuvintele. Aşa că m-am gândit că poate dacă... dacă te 
gândeşti cât de beată eram... şi în afară de asta nu mă 
simţeam ridicolă. Oricum l-am întrebat pe gangsterul ăsta 
foarte dur, sau ce o fi fost, dacă nu mi-ar putea vinde un 
pistol. La început a râs crezând că glumesc şi când i-am 
spus că sunt serioasă a continuat să rânjească dar mi-a 
spus că o să vadă ce poate face, iar pe urmă m-a întrebat 
cât aş fi dispusă să plătesc. Nu aveam cine ştie ce bani aşa 
că i-am oferit brăţara, dar nu părea convins că e valoroasă 
şi oricum vroia bani lichizi, aşa că i-am dat 12 dolari... şi mi- 
a rămas doar un dolar pentru taxi... el mi-a dat pistolul, iar 
eu am venit aici, spunându-vă că nu vreau să mă duc acasă 
din cauza lui Chris. 

Ea vorbea din ce în ce mai repede şi mânca din cuvinte 
şi, când a terminat, a răsuflat uşurată. 

— Deci Chris nu s-a dat la tine? 

Ea îşi muşcă buzele şi zise: 

— Ba da, dar... dar nu aşa de rău. 

Îşi puse mâinile pe braţul meu, iar faţa ei aproape că o 
atingea pe a mea. 

— Trebuie să mă crezi! Nu puteam să-ţi spun toate astea 
fără să par o idioată ieftină, dacă n-ar fi adevărat. 

— Ar fi mai normal să nu te cred, am spus eu. 12 dolari 


42 


pentru un pistol nu e de ajuns. Dar să lăsăm asta la o parte 
o clipă. Ştiai că Mimi o să se ducă să o vadă pe Julia Wolf în 
după amiaza aceea? 

— Nu. Atunci nici nu ştiam că încearcă să-l găsească pe 
tata. Ei nu mi-au spus unde se duceau în după amiaza aia. 

— Care ei? 

— Chris a plecat de acasă împreună cu ea. 

— Cât era ceasul? 

Ea îşi încruntă fruntea şi zise: 

— Cred că era aproape trei - oricum două jumate - pentru 
că-mi amintesc că întârziasem la întâlnirea cu Elsie 
Hamilton, cu care trebuia să ies la cumpărături şi mă 
grăbeam să mă îmbrac. 

— S-au întors împreună? 

— Nu ştiu, dar erau amândoi când m-am întors eu. 

— Cât era ceasul? 

— Şase şi ceva. Nick, nu crezi că ei... A, îmi amintesc 
ceva ce a spus ea în timp ce se îmbrăca. Nu ştiu ce a zis 
Chris, dar ea a spus: „Când o s-o întreb, o să-mi spună”, în 
maniera aia, precum regina Franţei, cum vorbeşte ea 
uneori. Ştii tu. N-am auzit nimic altceva. Ce înseamnă asta? 

— Ce ţi-a spus despre crimă când s-a întors acasă? 

— A, nimic, doar că a găsit-o şi că e neliniştită, că a venit 
poliţia şi alte lucruri asemănătoare. 

— Părea foarte şocată? 

Dorothy dădu din cap şi spuse: 

— Nu, era doar agitată. O ştii pe mama, după care se uită 
la mine fix un moment şi întrebă rar: — Nu crezi că ea are 
vreo legătură cu ce s-a întâmplat? 

— Tu ce crezi? 

— Eu nu m-am gândit. M-am gândit doar la tata, şi peste 
puţin adăugă, serioasă: dacă el a comis crima, e din cauză 
că e nebun, dar dacă ea ar omori pe cineva, ar face-o 
pentru că aşa vrea. 

— Nu e obligatoriu să fie unul dintre ei vinovaţi, i-am 
amintit eu. Poliţia pare să-l suspecteze pe Morelli. De ce 
voia ca să-l găsească pe tatăl tău? 

— Pentru bani. Suntem faliţi. Chris a cheltuit tot. Cred că 
şi noi l-am ajutat, a continuat ea, strâmbându-şi gura, dar el 
a cheltuit cel mai mult. Mamei îi e frică să nu o lase, dacă 
nu mai are bani. 

— Cum ai făcut să afli asta? 

— l-am auzit vorbind. 

— ŞI-I crezi în stare? 

Ea aprobă din cap cu certitudine şi spuse: 

— Doar dacă n-are bani. 

M-am uitat la ceas şi i-am spus: 

— Restul o să-l clarificăm când mă întorc. Poţi să rămăi 
aici la noapte, oricum. Fă-te comodă şi comandă cina la 
restaurant. E mai bine să nu ieşi. 

Ea mă privea îndurerată fără să spună nimic. Nora o bătu 
pe umeri şi-i spuse: 

— Nu ştiu ce are de gând, Dorothy, dar dacă zice că 
trebuie să mergem acolo, probabil ştie ce face. N-ar... 

Dorothy zâmbi şi sări spunând: 

— Vă cred. Nu am să mai fiu stupidă. 

Am sunat la recepţie şi i-am rugat să-mi aducă poşta. 
Erau câteva scrisori pentru Nora, una pentru mine, nişte 
felicitări de Crăciun - dintre care una de la Larry Crowley 
care ne ura Crăciun fericit trimiţându-se una din publicaţiile 
lui numită „Cum să-ţi testezi urina acasă”, - câteva afişe 
publicitare şi o telegramă de la Philadelphia: 


NICK CHARLES 

HOTEL NORMANDIE NEW YORK N.Y. 

Fiţi atât de amabil şi contactaţi-l pe Herbert 
Macaulay ca să discutaţi problema anchetei crimei 
Wolf. STOP. I-am dat instrucţiuni depline. STOP. 
Cu cele mai bune urări. 

CLYDE MILLER WYNANT 


Am pus telegrama într-un plic, cu o notă în care am scris 
că tocmai o primisem, şi l-am trimis pe curier să o ducă la 
departamentul de criminalistică al poliţiei. 

În taxi, Nora mă întrebă: 

— Eşti sigur că te simţi bine? 

— Da. 

— Şi nu-i prea mult pentru tine? 

— E în regulă. Ce crezi despre povestea fetei? 

— Tu nu o crezi, nu-i aşa? spuse ea ezitând. 

— Dumnezeu, să mă ierte... măcar până putem s-o 
verificăm. 

— Ştii mai mult decât mine despre chestiile astea, spuse 
ea, dar cred că totuşi încearcă să spună adevărul. 

— Alţii care încearcă acelaşi lucru spun aiureli şi mai 
mari. Nu e uşor să-ţi dai seama mai ales când ţi-ai pierdut 
obişnuinţa. 

— Pun pariu, spuse ea, că ştii extrem de multe despre 
natura umană, d-le Charles. La un moment dat va trebui să- 
mi povesteşti despre aventurile tale de detectiv. 

— Să cumperi un pistol într-o cârciumă cu 12 dolari... ei 
bine, poate, dar... 

Am mers un timp fără să mai spunem nimic, după care 
Nora întrebă: 

— Ce se întâmplă de fapt cu ea? 

— Babacul ei e nebun; şi ea se crede la fel. 

— De unde ştii? 

— Tu m-ai întrebat şi eu ţi-am răspuns. 

— Vrei să spui că e o bănuială? 

— Vreau să spun că ceva nu e în regulă cu ea. Nu ştiu 
dacă Wynant e cu adevărat nebun şi nici dacă ea l-a 
moştenit, dar părerea ei e că da şi în felul ăsta se dă în 
spectacol. 

— Asta e îngrozitor, Nick. Cineva ar trebui să..., spuse ea, 
când ne-am oprit în faţa Courtland-ului. 

Am spus că nu ştiu; poate că Dorothy avea dreptate. 

— E foarte posibil ca acum să-i facă lui Asta haine de 
păpuşă. 

l-am anunţat pe Jorgenseni că am venit şi, după o 
oarecare întârziere, mi s-a spus să urcăm. Mimi ne aştepta 
pe coridor cu braţele deschise când am coborât din lift şi 
avea un mare debit verbal. 

— Nenorocitele astea de ziare, spuse ea. M-au exasperat 
cu vestea că eşti pe moarte. Am telefonat de două ori dar 
nu mi-au dat legătura şi nici nu mi-au spus cum te simţi. Ne 
îmbrăţişă pe amândoi. Sunt atât de bucuroasă, Nick că a 
fost vorba doar de minciuni, chiar dacă n-o să ai noroc la 
cărţi în seara asta. Bineînţeles că nu vă aşteptam şi... Dar 
eşti palid. Ai fost într-adevăr rănit. 

— Nu rău, am spus eu. Un glonţ m-a zgâriat, dar nu e 
nimic serios. 

— Şi cu toate astea ai venit la cină! E flatant, dar mi-e 
teamă să nu fie o prostie, zise ea. Apoi se întoarse către 
Nora: Eşti sigură că e bine să-l laşi... 

— Nu sunt sigură, spuse Nora, dar el a vrut să vină. 

— Bărbaţii sunt aşa de idioţi, spuse Mimi luându-mă de 
braţ. Ori fac adevărate probleme din nimicuri, ori neglijează 
lucruri care... Darvă rog intraţi. Vino, lasă-mă să te ajut! 

— Nu e chiar aşa de grav, am asigurat-o eu, dar ea 

insistă să mă conducă spre un scaun şi să mă învelească cu 
o pătură. 

Jorgensen intră şi, dând mâna cu mine, îmi spuse că e 
mulţumit să observe că sunt mai viu decât se spunea în 
ziare. Pe urmă se înclină către Nora şi spuse: 

— Încă o secundă vă rog să mă scuzaţi şi voi termina 
cocktailurile. 

— Nu ştiu unde e Dorry, spuse Mimi. Se smiorcăie pe 
undeva, presupun. Voi nu aveţi copii, nu-i aşa? 

— Nu, răspunse Nora. 

— Păcat, cu toate că uneori dau mare bătaie de cap, zise 
Mimi suspinând. Cred că nu sunt suficient de severă. Când 
o cert pe Dorry, ea mă crede un adevărat monstru. Deodată 
faţa ei se lumină: lată-l pe alter egoul meu. ŢIi-l aduci 
aminte pe dl. Charles, Gilbert? lar dumneaei este d-na 
Charles. 

Gilbert Wynant era cu doi ani mai tânăr decât sora lui, un 
băieţandru blond, cu bărbie turtită. Mărimea remarcabilă a 
ochilor albaştri deschis şi lungimea genelor îi dădeau o 
înfăţişare uşor efeminată. Nu mi-a rămas decât să sper că 
încetase să fie nulitatea plângăcioasă de pe vremea când 
era un puşti. 

Jorgensen se întoarse cu cockteilurile iar Mimi insistă să 
le povestesc cum am fost împuşcat. Le-am povestit, făcând 
ca lucrurile să pară şi mai lipsite de sens decât fuseseră. 

— Dar de ce venise la tine? întrebă ea. 

— Dumnezeu ştie. Şi mie mi-ar plăcea să ştiu. Poliţiştilor 
de asemenea le-ar plăcea să ştie. 

— Am citit undeva, spuse Gilbert, că atunci când 
criminalii sunt acuzaţi de ceva ce nu au făcut (chiar şi de 
lucruri mărunte) sunt mult mai neliniştiţi decât oamenii 
normali. Credeţi că e adevărat, domnule Charles? 

— E foarte probabil. 

— Cu excepţia cazului în care e vorba de ceva consistent, 

ştiţi, ceva ce le-ar fi plăcut să fi făcut, adăugă Gilbert. 

l-am spus din nou că era foarte probabil. 

— Nu fi politicos cu Gil, dacă începe să spună prostii, îmi 
zise Mimi. Mintea lui e aşa de confuză din cauza lecturilor... 
Dragul meu, adu-ne un alt cocktail. 

Băiatul plecă să prepare băuturile iar Nora şi cu 
Jorgensen stăteau într-un colţ, alegând nişte discuri. 

— Am primit azi o telegramă de la Wynant, am spus eu. 

Mimi privi îngrijorată în jur, după care se aplecă şi-mi 
spuse aproape în şoaptă: 

— Ce scrie? 

— Vroia ca eu să aflu cine a ucis-o. Mi-a trimis-o de la 
Philadelphia, azi după-amiază. 

Respirația ei se acceleră. 

— Şi ai să o faci? 

— Am trimis-o la poliţie, am spus eu dând din umeri. 

Gilbert se întoarse cu shaker-ul iar Jorgensen şi Nora 
puseră la pick-up ceva de Bach. Mimi îşi bău repede 
cocktailul şi Gilbert îi turnă încă unul, după care se aşeză şi 
spuse: 

— Vroiam să vă întreb: puteţi să vă daţi seama dacă 
cineva e drogat doar privindu-l? 

Tremura. 

— Foarte rar. De ce? 

— Mă întrebam, aşa. Nici dacă se droghează regulat? 

— Cu cât o face de mai mult timp, cu atât şansele să-ţi 
dai seama că ceva nu e în regulă sunt mai mari, însă de 
multe ori nu poţi să fii sigur că e vorba de droguri. 

— Şi mai e ceva, spuse el. Se pare că dacă eşti înjunghiat 
simţi doar impactul imediat dar durerea vine mai târziu. Aşa 
e? 

— Da, asta dacă eşti înjunghiat suficient de tare şi cu un 
cuţit de ajuns de ascuţit. Cu glonţul e acelaşi lucru, simţi 
doar lovitura la început; dacă pistolul este de calibru mic şi 

cămaşa glonţului e de oţel, nici atât. Durerea vine după ce 
aerul intră în rană. 

Mimi, care era la al treilea cocktail, spuse: 

— Cred că amândoi sunteţi indecenţi şi dezgustători, mai 
ales după ceea ce i s-a întâmplat lui Nick. Încearcă să o 
găseşti pe Dorry, Gil. Tu-i cunoşti pe câţiva dintre prietenii 
ei. Telefonează-le! Cred că o să se întoarcă curând, dar sunt 
îngrijorată. 

— E la noi la hotel, am spus. 

— La voi? 

Surpriza ei putea să fie autentică. 

— A venit azi după-amiază şi ne-a întrebat dacă poate să 
rămână un timp. 

Ea îmi zâmbi îngăduitor şi-mi spuse dând din cap: 

— Tinerii ăştia! după care deveni serioasă şi întrebă: Un 
timp? 

Eu am aprobat dând din cap în timp ce Gilbert aparent 
neinteresat de subiect se pregătea să îmi pună o altă 
întrebare. Mimi zâmbi din nou şi spuse: 

— Îmi pare rău că vă deranjează dar e mai bine să o ştiu 
acolo decât Dumnezeu ştie pe unde. Când o să vă întoarceţi 
la hotel, probabil că i-a trecut deja smiorcăiala aşa că o s-o 
trimiteţi acasă, nu? 

Ea îmi mai turnă un cocktail şi continuă: 

— Aţi fost teribil de drăguţi cu ea. 

Eu nu am spus nimic, iar Gilbert începu: 

— D-le Charles, criminalii... vreau să spun criminalii 
profesionişti... de obicei... 

— Nu te întrerupe, Gil, spuse Mimi. O s-o trimiteţi acasă 
nu-i aşa? 

Ea era plăcută când vorbea, dar parcă era Regina 
Franţei, aşa cum o descrisese Dorothy. 

— Poate să mai rămână dacă vrea. Nora o place. 

Mimi îmi făcu semn cu degetul. 

— N-am să vă las să o influenţaţi. Presupun că v-a spus o 
mulţime de prostii despre mine. 

— A zis ceva despre o bătaie. 

— Ai văzut, spuse Mimi mulţumită de sine, ca şi cum asta 
i-ar fi dovedit teoria. Nu, o să trebuiască să o trimiteţi 
acasă, Nick. 

Eu îmi terminasem cocktailul. 

— Ei bine? întrebă ea. 

— Poate să stea la noi dacă vrea, Mimi. Ne face plăcere 
compania ei. 

— E ridicol. Locul ei e acasă, şi vreau să fie aici. 

Vocea ei devenise puţin ascuţită. 

— E doar un copil şi nu trebuie să-i încurajați ideile 
prosteşti. 

— Eu nu fac nimic. Dacă ea vrea să rămână, să rămână. 

Furia era un lucru foarte plăcut în ochii albaştri ai lui 
Mimi. 

— E copilul meu şi e minoră. Ai fost foarte drăguţ cu ea 
dar acum e altceva şi nu-mi convine. Dacă nu o trimiteţi 
acasă, o să iau măsuri. Nu vreau să mă port urât dar (se 
apleacă spre mine silabisind cuvintele) ea trebuie să vină 
acasă! 

— Sper că nu vrei să ne certăm! 

Ea mă privi ca şi cum ar fi vrut să-mi spună „te iubesc”! 

— Asta e o ameninţare? 

— Bine, am spus eu atunci. Aranjează să fiu arestat 
pentru răpire şi corupţie de minori. 

Ea spuse brusc cu o voce tăioasă şi furioasă: 

— Şi spune-i nevestei tale să ia labele de pe soţul meu. 

Nora care căuta un alt disc împreună cu Jorgensen îi 
pusese mâna pe manşetă. Amândoi s-au întors surprinşi să 
se uite la Mimi. 

— Nora, am spus eu, d-na Jorgensen vrea să-ţi iei labele 
de pe soţul ei. 

— Îmi pare foarte rău, spuse Nora zâmbindu-i lui Mimi; 
apoi mă privi şi afişând o expresie de falsă îngrijorare, 
adăugă cu o voce melodioasă precum copiii care recită o 
piesă: vai, Nick, eşti palid. Sunt sigură că ai exagerat şi îţi 
va fi din nou rău. Imi pare rău, d-nă Jorgensen dar mi-e 
teamă că trebuie să-l duc la culcare imediat. Vă rugăm să 
ne scuzaţi! 

Am fost de o politeţe exemplară după care am coborât şi 
am luat un taxi. 

— Ei bine, spuse Nora, ai ratat o cină. Acum ce ai de 
gând? Să mâncăm împreună cu Dorothy, acasă? 

— Nu, pot să mă descurc şi fără familia Wynant o vreme. 
Hai să mergem la localul lui Max. Aş mânca nişte melci. 

— Bine. Ai aflat ceva? 

— Nimic. 

— Păcat, tipu' e foarte prezentabil, spuse ea pe gânduri. 

— Cum e de fapt? 

— E doar marionetă. Ce păcat. 

După cină ne-am întors înapoi la Normandie. Dorothy nu 
era acolo şi totuşi, parcă mă aşteptam la asta. După cea 
căutat-o în camere, Nora a sunat la recepţie, dar nu era nici 
un mesaj pentru noi. 

— Şi ce dacă, a întrebat ea. 

Nu era încă ora zece. 

— Poate nu-i nimic sau poate fi orice, am zis. Bănuiesc că 
o să se întoarcă pe la trei noaptea cu o mitralieră 
cumpărată la Childs’. 

— S-o ia dracu’, spuse Nora. Pune-ţi pijamaua şi culcă-te. 

Rana era mult mai uşor de suportat când m-a trezit Nora 
a doua zi la prânz. 

— Polițistul meu simpatic vrea să te vadă, îmi zise Nora. 
Cum te simţi? 

— Îngrozitor. Nu ar fi trebuit să beau înainte de culcare. 

Am împins-o pe Asta şi m-am dat jos din pat. Guild bea 
ceva când am intrat în sufragerie şi îmi zâmbi cu faţa lui 
lată şi gălbejită. 

— Ei bine, d-le Charles, arăţi destul de proaspăt, în 
dimineaţa asta. 

Am dat mâna cu el, i-am spus că mă simt destul de bine 
şi ne-am aşezat. El se încruntă şi zise amabil: 

— Oricum, nu trebuia să-mi faci poanta asta. 

— Poantă? 

— Sigur. Ai ieşit să întâlneşti persoana când eu te-am 
lăsat în pace cu întrebările ca să-ţi dau o şansă să te 
odihneşti. Mă gândeam că ar trebui să am prioritate, cum ai 
spune tu. 

— Nu m-am gândit, am spus eu. Imi pare rău. Ai văzut 
telegrama pe care am primit-o de la Wynant? 

— Da, da îl căutăm deja la Philadelphia. 

— Şi acum în legătură cu pistolul ăla... am început eu. 

El mă opri. î 

— Care pistol? Ala nu mai e un pistol. Trăgaciul şi ţeava 
sunt ruginite. Dacă cineva a tras cu el în ultimele şase luni 
eu sunt papa de la Roma. Să nu mai pierdem timpul 
vorbind despre gunoiul ăla. 

— Asta explică totul, am spus eu râzând. L-am luat de la 
cineva beat care susţine că îl cumpărase, într-o cârciumă cu 
12 dolari. Acum îl cred.. 

— Mâine, poimâine o să se vândă pistoale şi la primărie. 
Şi acum, ca între bărbaţi, lucrezi sau nu la cazul Wolf? 

— Ai văzut telegrama de la Wynant? 

— Da. Deci atunci nu mai eşti angajat de el. Întrebarea 
rămâne. 

— Nu mai sunt detectiv particular şi nici vreun alt fel de 
detectiv. 

— Am mai auzit asta însă întrebarea rămâne. 

— Bine. În regulă. Nu. 

El se gândi o clipă şi spuse: 

— Lasă-mă atunci să te iau altfel. 

— Te interesează cazul? 

— Cunoşteam persoanele astea şi evident că mă 
interesează. 

— Asta e tot? 

— Da. 

— Şi nu te aştepţi să lucrezi la cazul ăsta? 

Telefonul sună şi Nora merse să răspundă. 

— Ca să fiu sincer, nu ştiu. Dacă alţii continuă să mă 
împingă nu ştiu unde o să ajung. 

Guild dădu din cap şi spuse: 

— Înţeleg. Cred că pot să-ţi spun că mi-ar plăcea să fii 
implicat, dar de partea bună a lucrurilor. 

— Vrei să zici că nu de partea lui Wynant. Crezi că a 
comis crima? 

— Asta nu ştiu. Însă oricum nu ne ajută prea mult să 
aflăm adevărul. 

Nora apăru în pragul uşii. 

— Nick, la telefon. 

La celălalt capăt al firului era Herbert Macaulay. 

— Salut, Charles. Cum îi merge rănitului? 

— Bine, mulţumesc. 

— Ai veşti de la Wynant? 

— Da. 

— Am primit o scrisoare de la el în care spune că ţi-a 
telegrafiat. Te simţi prea rău să... 

— Nu, nu, sunt pe picioare. Dacă eşti la birou după 
amiază o să trec pe acolo. 

— Perfect, spuse el. Am să rămân până la şase. 

M-am întors în sufragerie. Nora îl invită pe Guild să ia 
prânzul împreună cu noi care abia atunci luăm micul dejun. 

Mi-am exprimat dorinţa de a bea înainte de micul dejun 
iar Nora a plecat să comande mâncarea şi să ne aducă ceva 
de băut. 

— E o femeie nemaipomenită, spuse Guild iar eu l-am 
aprobat. Să presupunem că o să fii împins în afacerea asta 
aşa cum spui. Aş vrea în cazul ăsta să fii mai degrabă de 
partea noastră decât împotrivă. 

— Şi eu aş vrea. 

— Atunci ne-am înţeles, spuse el, rotindu-se cu scaunul. 
Nu cred că-ţi aduci aminte de mine dar pe vremea când 
lucrai aici în oraş eu asiguram paza pe strada 42. 

— Desigur, am spus eu politicos. Mi se părea ceva 
familiar... Oricum, uniforma te schimbă foarte mult. 

— Probabil. Aş vrea însă să fiu convins că nu ascunzi 
nimic din ceea ce nu ştim încă. 

— N-aş vrea să fie aşa. Nu ştiu ce ştiţi voi dar eu nu ştiu 
prea multe. Nu l-am văzut pe Macaulay de când a fost 
comisă crima şi nici măcar nu am urmărit ce s-a scris în 
ziare. 

Telefonul sună din nou. Nora ne-a adus de băut şi a 
plecat să răspundă. 

— Ce ştim noi nu e secret, zise Guild, şi dacă ai timp o 
să-ţi spun. 

El gustă băutura şi dădu din cap mulţumit. 

— Dar întâi aş vrea să te întreb ceva: l-ai povestit 
doamnei Jorgensen despre telegrama pe care ai primit-o? 

— Da, şi i-am spus că v-am expediat-o vouă. 

— Şi ea ce a zis? 

— Nimic. Punea doar întrebări căci încearcă să-l 
găsească. 

Îşi lăsă capul pe o parte şi închise parţial un ochi. 

— Nu crezi că ei ar putea fi de comun acord? spuse el 
ridicând mâna. Trebuie să înţelegi că nu ştiu dacă e aşa şi 
nici care ar fi consecinţele în cazul în care ar fi aşa, însă eu 
doar întreb. 

— Totul e posibil, însă cred că nu lucrează împreună, am 
replicat. 

— De ce? Cred că ai dreptate, zise el apoi adăugă încet: 
Sunt însă câteva aspecte... Intotdeauna e aşa. Bine Charles, 
am să-ţi spun tot ce ştim cu precizie şi dacă ne mai dai şi tu 
câte ceva o să-ţi fiu recunoscător. 

Eu am spus că o să fac tot ce pot. 

— Ei bine, cam în jur de 3 octombrie Wynant i-a spus lui 
Macaulay că trebuie să plece un timp din oraş. Nu i-a spus 
nici unde, nici de ce, dar Macaulay crede că lucrează la o 
invenţie de care nu vrea să se ştie (ulterior află de la Julia 
Wolf că are dreptate) şi bănuieşte că Wynant se ascunde la 
Adirondacks însă când o întrebă pe fată despre asta, ea 
răspunse că nu mai ştie multe despre el. 

— Ea ştia despre ce invenţie e vorba? 

— Nu, potrivit lui Macaulay, zise Guild dând din cap, ştia 
doar că avea nevoie de spaţiu pentru instalaţii care costă 
scump. De asta l-a pus pe avocat să-i vândă acţiunile şi să-i 
ţină pregătiţi banii în bancă cu împuterniciri depline. 

— Împuterniciri depline? 

— Exact. Şi când avea nevoie de bani, îi vroia cash. 

— Întotdeauna a avut idei ciudate, am spus. 

— Asta spune toată lumea. Se pare că nu vrea să-şi 
asume riscul de a fi localizat datorită cecurilor, iar acolo 
unde este nu vrea să se ştie că el este Wynant. De asta nu 
a luat fata cu el (şi nici măcar nu i-a spus unde se duce, 

dacă ea zicea adevărul) şi şi-a lăsat mustață şi barbă. 

Cu mâna stângă el îşi pipăi o barbă imaginară. 

— Deci era la Adirondacks? am întrebat. 

Guild dădu din umeri şi spuse: 

— Am spus aşa pentru că în afară de Adirondacks şi 
Philadelphia nu avea nici o altă indicație. Acum îl căutăm în 
munţi dar nu e nimic sigur. Poate o fi prin Australia. 

— De câţi bani lichizi a avut Wynant nevoie? 

— Asta pot să-ţi spun exact. 

Scoase din buzunar un teanc de hârtii ponosite, alese un 
plic care era ceva mai murdar decât restul pe care le băgă 
înapoi şi zise: 

— A doua zi, după ce a vorbit cu Macaulay a scos el 
însuşi din bancă cinci mii de dolari: Pe 28 (octombrie, vreau 
să spun) l-a pus pe Macaulay să-i trimită alţi cinci mii iar pe 
6 noiembrie a mai scos două mii cinci sute. Pe 15 a scoso 
mie, şapte mii cinci sute pe 30, alţi o mie cinci sute pe 6 
(asta era deja în decembrie) o mie pe 18 şi cinci mii pe 22, 
cu o zi înainte ca ea să fie omorâtă. 

— Aproape treizeci de miare, am spus. Avea un cont 
destul de serios. 

— Douăzeci şi opt de mii cinci sute, ca să fim mai exacţi. 

Guild băgă plicul la loc în buzunar. 

— Trebuie să înţelegi că nu-i avea pe toţi la dispoziţie. 
După primul telefon pe care l-a primit Macaulay a trebuit 
mereu să vândă ceva ca să strângă suma. Am o listă a 
lucrurilor pe care le-a vândut, dacă vrei s-o vezi, spuse el 
bătându-se pe buzunar. 

Am spus că nu. 

— Cum îi trimitea banii lui Wynant? 

— Când avea nevoie, el îi scria fetei care îi lua de la 
Macaulay, şi îi trimitea chitanţele. 

— Şi cum le trimitea lui Wynant? 

Guild dădu din cap şi spuse: 

— Ea i-a spus lui Macaulay că urma să-l întâlnească în 
locuri prestabilite, dar el crede că ea ştia unde e chiar dacă 
nu vroia să recunoască. 

— Deci este posibil să mai fi avut ultimii cinci mii de 
dolari asupra ei atunci când a fost omorâtă, nu? 

— În cazul ăsta ar fi vorba de jaf, - ochii gri şi umezi ai lui 
Guild erau aproape închişi - dacă nu a omorât-o chiar el 
când a venit să-i ia. 

— Sau doar dacă - am sugerat eu - altcineva a omorât-o 
pentru un alt motiv apoi a găsit banii pe care a considerat 
de cuviinţă să-i ia. 

— Sigur, fu el de acord. Lucruri de genul ăsta se întâmplă 
mereu. Uneori cei care găsesc primii cadavrul fură câte 
ceva înainte de a da alarma. Guild ridică mâna şi adăugă: 
Desigur că d-na Jorgensen - o lady ca ea - sper că nu crezi 
că... 

— Şi în afară de asta, ea nici nu era singură, nu-i aşa? am 
întrebat. 

— Pentru scurtă vreme. Telefonul din apartament era 
defect şi liftierul l-a trimis pe administrator să telefoneze 
din birou. Dar să ne înţelegem: nu vroiam să spun că d-na 
Jorgensen a făcut ceva ciudat. E puţin probabil ca o doamnă 
de talia ei... 

— Ce avea telefonul? am întrebat eu. 

Sună cineva la uşă. 

— Ei bine, spuse Guild. Nu ştiu ce să zic. Telefonul... 

Făcu o pauză cât chelnerul care intrase aranja masa. 

— În legătură cu telefonul, reluă Guild ceva mai târziu 
când stăteam la masă, nu ştiu nici eu ce să spun. Un glonţ 
nimerise chiar în microfon. 

— Întâmplător sau... 

— Asta mi-ar plăcea şi mie să ştiu. Aparţinea aceluiaşi 
pistol din care proveneau cele patru gloanţe care au 
nimerit-o însă dacă a fost tras din greşeală sau intenţionat 

nu am de unde să ştiu. Este un mod destul de zgomotos de 
a scoate un telefon din funcţiune. 

— Asta mă face să mă întreb, am spus eu, dacă nu a 
auzit nimeni împuşcăturile? Un 32 nu e o mitralieră însă 
oricum cineva ar fi trebuit să audă. 

— Sigur, spuse el dezgustat. Acum foarte mulţi îşi aduc 
aminte că au auzit ceva, însă la momentul respectiv nu au 
făcut nimic şi Dumnezeu ştie cine ar putea cădea de acord 
cu ceea ce ei cred că au auzit. 

— Aşa se întâmplă, am spus îngăduitor. 

— De parcă n-aş şti, zise el luând încă o bucată de carne. 
Unde rămăsesem? A, da, la Wynant. Şi-a abandonat 
apartamentul când a plecat, lăsându-şi lucrurile într-un 
depozit. Le-am studiat dar n-am găsit nimic care să ne 
indice unde a plecat sau - ne-am gândit noi că ar fi util - la 
ce lucra. N-am fost mai norocoşi nici în magazinul lui de pe 
bulevardul 1. Totul era încuiat de când plecase, dar ea 
venea de două ori pe săptămână să ridice poşta. De când a 
murit ea nu a apărut nici o scrisoare care să spună ceva în 
plus, şi nici prin casă nu am găsit nimic care să ne fie de 
vreun ajutor. 

El îi zâmbi lui Nora şi adăugă: 

— Cred că asta e destul de plictisitor pentru dv. d-nă 
Charles. 

— Plictisitor, spuse ea surprinsă. Dimpotrivă sunt foarte 
curioasă. 

— Femeilor de obicei le place mai multă culoare, spuse el 
tuşind. Ceva mai fascinant. Oricum nu avea nici un indiciu 
unde ar fi putut fi până vinerea trecută, când i-a telefonat 
lui Macaulay să-l întâlnească la ora două în holul hotelului 
Plaza. Macaulay nu era în birou, aşa că i-a lăsat un mesaj. 

— Macaulay era aici, am spus. Luam prânzul. 

— Mi-a zis. Ei bine, Macaulay ajunge la Plaza aproape la 
ora trei când nu-l găseşte pe Wynant, care nu era nicăieri 

înregistrat la hotel. El încercă să-l descrie dar fără barbă şi 
nimeni la Plaza nu-şi amintea nimic. Telefonă apoi din nou 
la birou dar Wynant nu mai sunase. In aceste condiţii o 
sună pe Julia Wolf care îi spune că nu ştia nici măcar dacă 
Wynant era în oraş, ceea ce el crezu că e o minciună căci 
cu o zi în urmă îi dăduse cinci mii de dolari pentru clientul 
său, îşi imagină că Wynant venise să îi ia, însă răspunse 
doar „all right” şi închizând telefonul îşi văzu de treabă. 

— Ce treabă avea de fapt? am întrebat. 

Guild se opri din mestecat şi spuse: 

— Cred că n-ar fi rău de ştiut. O să aflu. Nu era suspectat 
şi nu l-am întrebat, deşi nu ne strică să ştim cine are alibiuri 
şi cine nu. 

Am dat din cap că nu, anticipând întrebare pe care încă 
nu o pusese. 

— Nici eu nu văd nici un motiv pentru care ar fi 
suspectat, în afară doar de faptul că este avocatul lui 
Wynant şi ştie probabil mai multe decât spune. 

— Sigur. Înţeleg. Ei bine, bănuiesc că la asta folosesc 
avocaţii. Şi acum în legătură cu fata: probabil că Julia Wolf 
nu era numele ei adevărat. N-am fost în stare să aflăm cu 
precizie dar oricum nu pare să fie tipul de damă căreia să îi 
încredinţezi atâţia bani. Asta în cazul în care el ar fi ştiut 
despre ea. 

— Avea cazier? 

El dădu din cap afirmativ. 

— Povestea e de lux. Cu câţiva ani înainte de a lucra 
pentru el a fost închisă, şase luni la Cleveland pentru fraudă 
sub numele de Rhoda Stewart. 

— Şi crezi că Wynant ştia asta? 

— De unde să ştiu? Nu s-ar zice după banii pe care îi 
încredința, dar nu se ştie niciodată. Din câte mi s-a spus era 
înnebunit după ea şi ştii până unde pot ajunge unii. Intre 
timp ea se învârtea cu acest Shop Morelli şi băieţii săi. 

— Ai cu adevărat ceva împotriva lui? am întrebat. 

— Nu în povestea asta, spuse Guild cu părere de rău, dar 
îl căutăm pentru alte câteva lucruri. 

După ce îşi încruntă sprâncenele grizonate adăugă: 

— Aş vrea să ştiu de ce a venit să te vadă. Bineînţeles că 
drogaţii sunt imprevizibili dar oricum aş vrea să ştiu. 

— Eu ţi-am spus tot ce ştiam. 

— Nu mă îndoiesc de asta, mă asigură întorcându-se 
către Nora. Sper că nu consideraţi că am fost prea duri cu 
el însă, vedeţi, uneori... 

Nora zâmbi arătând că înţelege perfect situaţia, după 
care îi umplu ceaşca cu cafea. 

— Mulţumesc, doamnă. 

— Morelli era drogat? întrebă ea privindu-mă, 

— Până în vârful urechilor, am spus. 

— De ce nu mi-ai spus, se plânse ea. Îmi scapă totul. 

Se ridică de la masă să răspundă la telefon. 

— Ai de gând să îl acuzi pentru că te-a împuşcat.? întrebă 
Guild. 

— Nu, dar dacă voi aveţi nevoie o voi face. 

El dădu din cap; vocea lui era obişnuită, dar în ochii săi 
se citea o oarecare curiozitate. 

— Deocamdată, avem destule despre el. 

— Îmi vorbeai despre fată. 

— Da. Am aflat că nu venea acasă noaptea de multe ori 
şi câteodată lipsea două-trei zile. Poate că atunci se 
întâlnea cu Wynant! Nu ştiu. Nu am găsit omisiuni sau 
ezitări în povestea lui Morelli care zice că nu a văzut-o de 
trei luni. Ce părere ai de chestia asta? 

— Aceeaşi ca şi tine, am răspuns. Sunt aproape trei luni 
de când Wynant a plecat. Poate că înseamnă ceva, poate 
că nu. 

Nora intră şi-mi spuse că Harrison Quinn era la telefon şi 
vroia să-mi vorbească. El mă anunţă că-mi vânduse nişte 

acţiuni de care nu îmi mai aminteam şi îmi spuse preţurile. 

— Ai văzut-o pe Dorothy Wynant? am întrebat. 

— Nu, de când am plecat de la tine, dar o întâlnesc în 
după-amiaza asta la Palma să bea ceva. Dacă îţi vine să 
crezi, mi-a spus să nu-ţi zic. Cum rămâne cu aurul ăla, Nick? 
O să pierzi dacă nu acţionezi acum. Oamenii ăştia sălbatici 
din vest vor produce un fel de inflaţie imediat după ce se 
întruneşte Congresul, asta e sigur şi chiar dacă nu o fac, 
toată lumea se aşteaptă la aşa ceva. Aşa cum ţi-am spus şi 
săptămâna trecută, se vorbeşte deja că... 

— E în regulă, i-am spus şi i-am dat mână liberă să 
cumpere nişte lingouri la cota 12%. 

Apoi el îşi aminti că citise în ziare că aş fi fost împuşcat. 
Era destul de ambiguu şi nu s-a preocupat prea tare când |- 
am asigurat că mă simt bine. 

— Să înţeleg că nu jucăm ping-pong câteva zile, adăugă 
cu un ton de regret care părea autentic. 

— Fii atent; ai biletele alea la premieră diseară. Dacă nu 
te duci eu aş... 

— O să mergem. Mulţumesc oricum. 

Râse după care am încheiat convorbirea. 

Când m-am întors în sufragerie ospătarul făcea curat pe 
masă iar Guild stătea comod pe canapea. Nora tocmai îi 
spunea: 

— „întotdeauna de Crăciun trebuie să plecăm de acasă 
căci familia mea ori vine în vizită, ori ne cheamă pe noi iar 
lui Nick nu îi place. 

Asta îşi lingea labele într-un colţ. 

Guild îşi privi ceasul şi spuse: 

— V-am luat o mulţime din timpul dvs. Nu vroiam să... 

Eu m-am aşezat şi am întrebat: 

— Ajunsesem la crimă, nu-i aşa? 

— Da, zise el şi se relaxă din nou pe canapea. Asta se 
întâmpla vineri 23 cam la trei şi douăzeci după-amiaza când 


61 


d-na Jorgensen a venit şi a găsit-o. Tot ceea ce ştim e că la 
două şi jumătate telefonul funcţiona şi totul era în regulă, 
căci d-na Jorgensen o sunase. La fel la trei când a sunat-o 
Macaulay. 

— N-am ştiut că d-na Jorgensen îi telefonase. 

— Aşa a fost, spuse Guild dregându-şi vocea. N-am 
suspectat nimic, înţelegi, dar în urma verificărilor 
centralista de la Courtland afirma că-i dăduse legătura d- 
nei Jorgensen pe la două jumătate. 

— Şi ce-a spus d-na Jorgensen? 

— A spus că sunase să întrebe unde poate să îl găsească 
pe Wynant, dar această Julia Wolf i-a spus că nu ştie. 
Crezând că minte, d-na Jorgensen a întrebat dacă poate să-i 
facă o scurtă vizită iar ea a fost de acord. Ei bine, s-a dus 
acolo şi a găsit-o. Vecinii nu văzuseră pe nimeni intrând sau 
ieşind din apartamentul d-rei Wolf dar asta nu înseamnă 
nimic. O groază de persoane pot trece pe acolo fără să fie 
văzute. Pistolul nu era acolo. Nu erau semne că cineva ar fi 
forţat uşa iar lucrurile nu erau mai dezordonate decât ţi-am 
spus. Vreau să zic că locul nu arăta ca şi cum ar fi fost 
percheziţionat. Ea purta un inel cu diamante care valora 
probabil câteva sute iar în geantă avea treizeci şi ceva de 
dolari. Vecinii îi ştiau pe Wynant şi pe Morelli (căci amândoi 
veniseră de mai multe ori) dar au spus că nu-i mai văzuseră 
de un timp. Fereastra care dădea spre scara de incendiu 
era încuiată iar scara nu părea să fi fost utilizată recent. 
Cred că asta e tot, spuse el răsucindu-şi mâinile. 

— Nu aţi găsit amprente? 

— Ba da, ale ei şi ale celor care fac curăţenie, după câte 
ne-am putut da seama. Nimic nu ne-ar putea fi de folos. 

— Dar în ceea ce-i priveşte pe prietenii ei? 

— Nu părea să aibă... oricum nu prieteni apropiaţi. 

— Cum rămâne cu... cum îl cheamă?... Nunheim, care o 
considera prietena lui Morelli? 


62 


— O ştia din vedere, o văzuse cu Morelli de câteva ori şi 
mai apoi a recunoscut-o când i-a văzut fotografia în ziare. 

— Cine e el? 

— Tipul e în regulă. Ştim totul despre el. 

— Nu-mi ascunzi nimic, după ce m-ai făcut să-ţi promit că 
nici eu nu-ţi voi ascunde nimic, nu-i aşa? 

— Bine, spuse Guild, dar rămâne între noi: tipul lucrează 
pentru departament din când în când. 

— Aaa... 

— Asta e cam tot ce ştim, zise el ridicându-se. Tu ai ceva 
ce ne-ar putea ajuta? 

— Nu. 

Mă privi fix câteva clipe şi zise: 

— Ce crezi despre toate astea? 

— Inelul ăla cu diamante era o verighetă de logodnă? 

— Îl purta pe degetul cu pricina. 

După o pauză întrebă: 

— De ce? 

— Ar fi folositor să ştim cine i l-a cumpărat. Mă duc să-l 
văd cu Macaulay după-amiază. Dacă apare ceva te sun. 
Pare să fie vorba despre Wynant dar... 

„Aha”, mă aprobă el într-un mod firesc apoi dădu mâna 
cu Nora şi cu mine, ne mulţumi pentru whisky, pentru dejun 
şi pentru ospitalitatea noastră în general, după care plecă. 

l-am spus Norei: 

— Nu sunt eu cel care să sugereze că farmecul tău nu ar 
deschide sufletul oricărui bărbat, dar să nu fii atât de sigură 
că tipul ăsta nu ne ia peste picior. 

— Deci s-a ajuns şi la asta, spuse ea. Eşti gelos pe 
poliţişti. 

Scrisoarea lui Clyde Wynant către Macaulay era un 
document în toată regula. Era foarte prost scrisă la 
maşină pe o hârtie albă, datată 26 decembrie 1932, 
Philadelphia. 


„Dragul meu Herbert: l-am telefonat lui Nick 
Charles care a lucrat pentru mine în urmă cu câţiva 
ani aşa cum iţi vei aminti şi care se află acum la New 
York, ca să il pun în contact cu tine în legătură cu 
moartea îngrozitoare a sărmanei Julia. Vreau să faci 
tot ce-ţi stă în putere ca să (aici urmă un rând 
complet şters din care nu se înțelegea nimic) îl 
convingi să găsească criminalul. Nu mă interesează 
cât costă. Plăteşte-l! 

Mai sunt nişte lucruri pe care aş vrea ca el să le ştie 
în afară de ceea ce o să-i spui tu. Nu cred că el ar 
trebui să transmită poliţiştilor ceea ce îi voi spune dar 
sunt convins că ştie el ce e mai bine de făcut şi vreau 
să aibă mână liberă căci am totală incredere în el. 
Probabil e mai bine să-i arăţi scrisoarea după care o 
să te rog să o distrugi cu atenție. lată faptele: 

Când am întâlnit-o pe Julia joi seara ca să iau cei 
1000 de dolari de la ea, mi-a spus că vrea să-şi dea 
demisia. Mi-a spus că nu se simţise deloc bine de la o 
vreme iar doctorul îi recomandase să plece undeva să 
se odihnească iar acum când problema moştenirii 
unchiului ei fusese rezolvată îşi putea permite acest 
lucru şi aşa vroia să facă. Nu spusese niciodată că ar 
fi avut probleme cu sănătatea şi am crezut că 
ascunde adevăratul motiv pentru care vroia să plece 

însă, cu toate insistențele mele, nu am reuşit să aflu 
nimic în plus. Nu ştiam nimic nici despre unchiul care 
ar fi murit şi pe care ea îl numea unchiul John de la 
Chicago. Cred că asta ar putea fi verificat, dacă e 
important. Nu am reuşit s-o conving să se 
răzgândească aşa că urma să plece în ultima zi a 
lunii. Părea îngrijorată sau speriată dar nu vroia să 
recunoască. La început mi-a părut rău că pleacă dar 
apoi mi-am dat seama că nu mai puteam avea 
încredere în ea căci minţise aşa cum de altfel 
credeam.. 

Următorul lucru pe care vreau să îl ştie Charles 
este că, indiferent ce credeau ceilalți despre fosta 
mea relație cu Julia, de mai bine de un an noi nu eram 
mai mult decât şef şi angajat unul pentru celălalt. 
Relaţia asta era rezultatul unei înțelegeri mutuale. Pe 
urmă, cred că ar fi bine să se ştie unde se găseşte 
Victor Rosewater cu care am avut necazuri în urmă cu 
câțiva ani din cauza aceloraşi experiențe la care 
lucrez şi acum şi în legătură cu care mă acuzase că îl 
înşelasem, căci îl consider suficient de nebun ca să fie 
în stare să o omoare pe Julia în cazul în care ea ar fi 
refuzat să-i spună unde mă găsesc. In al patrulea 
rând, şi cel mai important, e de ştiut dacă fosta mea 
soție a fost în contact cu Rosewater. Cum de a aflat 
că lucram la nişte experiențe la care acesta mă 
asistase cândva? 

În al cincilea rând poliţia trebuia imediat convinsă 
că nu pot să le spun nimic despre criminal şi astfel să 
renunțe, a mă căuta căci asta ar conduce la 
divulgarea prematură a experiențelor pe care le fac, 
ceea ce aş considera foarte periculos în momentul 
ăsta. Acest lucru poate fi evitat prin clarificarea 
imediată a misterului crimei şi e ceea ce vreau să se 

întâmple. 

O să comunic cu tine din când în când iar, în acelaşi 
timp, dacă apare ceva urgent dă următorul anunţ în 
Times: «Abner. Da. Bunny.» 

În cazul ăsta o să intru în contact cu tine. 

Sper să întelegi suficient necesitatea de a-l 
convinge pe Charles să mă ajute căci cunoaşte 
necazurile pe care le-am avut cu Rosewater precum şi 
persoanele implicate. 

Al tău sincer, 

Clyde Miller Wynant. 


Am pus scrisoarea pe biroul lui Macaulay şi i-am spus: 

— Lucrurile par destul de clare. Îţi aminteşti în ce consta 
asta cu Rosewater? 

— Era ceva în legătură cu schimbarea structurii 
cristalelor. Pot să verific. 

Macaulay luă din nou scrisoarea şi privind-o spuse 
încruntat: 

— Zicea ceva de o mie de dolari pe care i-ar fi luat de la 
ea în seara aia. Eu îi dădusem cinci mii, atât îmi spusese ea 
că îi ceruse. 

— Patru mii erau pentru moştenirea unchiului John? am 
sugerat. 

— Aşa se pare. Interesant, n-am crezut niciodată că o să-l 
înşele. Trebuie să aflu ce s-a întâmplat cu restul banilor pe 
care i-am dat. 

— Ştiai că a fost închisă la Cleveland pentru fraudă? 

— Nu. Pe bune? 

— Da, potrivit poliţiei. Sub numele de Rhoda Stewart. 
Unde a găsit-o Wynant? 

— N-am idee, spuse el dând din cap. 

— Ştii ceva în legătură cu originea sau cu rudele ei? 

El dădu din nou din cap. 

— Cu cine era logodită? am întrebat. 

— Nu ştiam că era logodită. 

— Purta un inel cu diamante pe inelar. 

— Asta e nou pentru mine, zise el. 

După care închise ochii şi se gândi o clipă. 

— Nu, nu-mi amintesc să fi remarcat un inel de logodnă. 

Îmi zâmbi punându-şi mâinile pe birou: 

— Ei bine, ce şanse am să te determin să faci ceea cea 
cerut? 

— Nici vorbă! 

— Şi eu mă gândeam la fel. Ştii despre el la fel de multe 
ca şi mine. Ce te-ar putea face să-ţi schimbi ideea? 

— Nu o să... 

— Ar folosi să-l conving să te întâlnească? Poate dacă i-aş 
spune că ăsta ar fi singurul mod... 

— Sunt dispus să vorbesc cu el însă va trebui să fie mult 
mai deschis decât în scrisoare. 

— Vrei să spui că bănuieşti că el ar fi omorât-o? întrebă 
rar Macaulay. 

— Nu ştiu nimic despre asta, am răspuns. Nu ştiu nici 
măcar cât poliţia care ştie îndeajuns de multe despre el ca 
să-l aresteze dacă l-ar găsi. 

Macaulay suspină şi zise: 

— Nu e distractiv să fii avocatul unui nătărău. O să încerc 
să-l determin să fie rezonabil dar ştiu că n-o să reuşesc. 

— Ce vroiam să te mai întreb? Cum stă cu banii acum? Îi 
merge la fel de bine ca mai înainte? 

— Aproape. Criza l-a atins puţin, la fel ca pe noi toţi, iar 
brevetele lui în metalurgie s-au dus dracu însă putem încă 
să mai contăm pe cincizeci-şaizeci de mii anual din 
brevetele sticlăriilor şi ale produselor antifonice sau... 

Făcu o pauză pentru a mai întreba: 

— Te îndoieşti cumva de posibilităţile lui de a te plăti? 

— Nu, mă gândeam. 

Atunci mi-a venit o altă idee. 

— Mai are alte rude în afară de fosta soţie şi de copii? 

— Mai are o soră, Alice Wynant, cu care nu mai e în relaţii 
de patru-cinci ani. 

Am presupus că e vorba de mătuşa Alice la care 
Jorgensenii nu se duseseră în seara de Crăciun. 

— De ce sunt certaţi? am întrebat. 

— El a dat un interviu în ziare în care afirmă că planul 
cincinal rusesc nu este în mod obligatoriu sortit 
falimentului. Nimic mai mult. 

— Ei sunt..., am spus râzând. 

— Ea e chiar mai rău decât el. Uită foarte uşor. Într-o zi 
când fratele ei se opera de apendicită ea şi cu Mimi se 
duceau să-l vadă. Din direcţia opusă a trecut un dric care 
venea de la spital. Domnişoara Alice s-a albit, şi strângând- 
o pe Mimi de braţ i-a spus: „A, dragă! dacă ăsta ar fi... cum 
îl cheamă!” 

— Unde locuieşte? 

— Pe Madison Avenue. O găseşti în cartea de telefon. Nu 
cred că... 

Apoi ezită. 

— N-am s-o deranjez, am spus. 

Inainte să zic altceva telefonul începu să sune. 

El îşi duse receptorul la ureche şi spuse: 

— Alo... Da, eu sunt... Cine?... A, da... 

Gura lui se închise iar ochii i se măreau. 

— Unde?... Da sigur. Dacă ajung? Da, spuse el privindu-şi 
ceasul. Ne vedem în tren. 

— Era locotenentul Guild, îmi spuse. Wynant a încercat 
să se sinucidă la Allentown în Pennsylvania. 

Dorothy şi Quinn erau la bar când am intrat în clubul 
Palma. Nu m-au văzut până ce nu am ajuns lângă Dorothy 
şi am spus: 

— Salut, prieteni. 

Dorothy era îmbrăcată cu aceleaşi haine cu care o 
văzusem ultima dată. Mă privi şi faţa i se îmbujoră. 

— Trebuia să-i spui. 

— Fata trebuie menajată, spuse Quinn vesel. M-am 
gândit să mă ocup eu în locul tău. Ce vrei să bei? 

— Ca pe vremuri. Eşti un prieten adevărat... să pleci aşa 
fără să laşi o vorbă. 

Dorothy mă privi din nou. Zgărieturile de pe faţă i se 
vindecaseră iar vânătăile de-abia se mai vedeau în timp ce 
gura nu îi mai era umflată. 

— Am avut încredere în tine, spuse ea fiind gata să 
plângă. 

— Ce vrei să spui cu asta? 

— Ştii ce vreau să spun. Şi atunci când te-ai dus la cină la 
mama am avut încredere în tine. 

— Şi de ce nu? 

— S-a alintat toată după-amiaza, spuse Quinn. Nu fi 
agresiv, după care o luă de mână şi adăugă: Haide, haide 
iubito... 

— Taci din gură te rog, zise ea retrăgându-şi mâna dintr- 
a lui. Ştii foarte bine ce vreau să spun, urmă ea către mine. 
Tu şi cu Nora v-aţi bătut joc de mine de faţă cu mama şi 
Cu... 
Începusem să înţeleg ce se întâmplase. 

— Ai vorbit cu ea şi ai crezut-o? am întrebat-o râzând. 
După douăzeci de ani mai înghiţi încă minciunile ei? 

Presupun că ţi-a telefonat după ce plecasem de acolo. Ne 
certasem şi nu am stat mult. 

Ea lăsă capul într-o parte şi spuse cu o voce stinsă: 

— Ah, sunt o proastă. 

Se agăţă de mine cu ambele mâini şi continuă: 

— Ascultă, hai să mergem s-o vedem pe Nora. Trebuie să 
clarificăm lucrurile cu ea. Sunt atât de proastă. Mi-ar prinde 
bine dacă ea n-ar... 

— Sigur. Dar avem tot timpul. Hai să bem ceva, mai întâi. 

— Frate Charles, spuse Quinn, aş vrea să-ţi strâng mâna. 
Ai făcut din nou soarele să strălucească în viaţa noastră şi 
ne-ai redat libertatea. Hai să o vedem pe Nora, adăugă el 
golindu-şi paharul. Whisky-ul acolo e la fel de bun şi costă 
mai puţin. 

— Tu de ce nu rămâi aici? îl întrebă ea. 

— Eu nu, spuse el. Poate îl convingi pe Nick să rămână 
aici, dar eu vin cu tine. A trebuit să-ţi înfrunt tristeţea toată 
după-amiaza; acum vreau să mă bucur de lumina soarelui. 

Când am ajuns la Normandie, Gilbert Wynant era acolo 
împreună cu Nora. Işi sărută sora apoi dădu mâna cu mine 
şi după prezentările necesare cu Harrison Quinn, Dorothy 
începu să se scuze îndelung şi incoerent Norei. 

— Ajunge, spuse Nora. Nu e nimic de iertat. Dacă Nick ți- 
a spus că m-am simţit ofensată sau ceva de genul ăsta, e 
doar pentru că el e un grec mincinos. Să te ajut să te 
dezbraci. 

Quinn dădu drumul la radio. La semnalul următor urma 
să fie cinci şi un sfert, ora estului. 

— Fă te rog pe barmanul, îi spuse Nora lui Quinn, ştii 
unde sunt sticlele! 

Apoi, ea veni după mine în baie. 

— Unde ai găsit-o? 

— Intr-o cârciumă. Ce caută Gilbert aici? 

— A zis că a venit să o vadă pe Dorothy. Ea nu a dat pe 

acasă azi noapte şi credea că e încă aici. Cu toate astea nu 
a fost surprins când a descoperit că nu e, spuse ea râzând. 
A zis că hoinăreşte mereu sau că are dromomania care 
provine de la o fixaţie a mamei. Asta e foarte interesant. El 
zice că Stekel susţine că cei care suferă de asta au de 
obicei şi impulsuri cleptomane, însă el a încercat să o 
tenteze lăsând lucruri la întâmplare dar până acum nu a 
furat nimic. 

— E în formă puştiul. A zis ceva de taică-su? 

— Nu. 

— Probabil că nu a auzit încă. Wynant a încercat să se 
sinucidă la Allentown. Guild şi Macaulay s-au dus acolo să-l 
vadă. Nu ştiu dacă să le spun copiilor sau nu. Mă întreb 
dacă Mimi are vreo legătură cu venirea lui aici. 

— Eu n-aş crede asta, dar dacă tu... 

— Doar mă întrebam, am spus. E de mult aici?! 

— Cam de o oră. E un băiat nostim. Studiază chineza, 
scrie o carte despre Cunoaştere şi Credinţă (nu în chineză) 
şi crede că Jack Oakie e foarte bun. 

— Şi eu la fel. Eşti obosită? 

— Nu foarte tare. 

Când ne-am întors în sufragerie Dorothy şi Quinn dansau 
pe „Eadie Was a Lady”. Gilbert lăsă jos revista în care se 
uita şi-mi spuse politicos că speră să mă refac după 
accidentul pe care l-am avut. l-am răspuns că rana este pe 
cale să se vindece. 

— N-am fost niciodată rănit cu adevărat, din câte îmi 
aduc aminte, continuă el. Am încercat să mă rănesc singur, 
dar nu e acelaşi lucru. Doar m-a jenat, m-am enervat şi am 
transpirat îngrozitor. 

— Atunci e cam acelaşi lucru, am spus. 

— Chiar aşa? Credeam că nu e doar atât, zise el 
apropiindu-se puţin de mine. Sunt atât de tânăr şi n-am nici 
o şansă să... d-le Charles. Insă dacă sunteţi ocupat, vă rog 

să-mi spuneţi. Aş fi foarte fericit dacă uneori am putea vorbi 
singuri fără să fim întrerupţi. Sunt atât de multe lucruri 
despre care aş vrea să vă întreb şi nu ştiu pe nimeni 
altcineva care ar putea să-mi răspundă. 

— Nu sunt atât de sigur că aş şti să-ţi răspund, dar o să- 
mi facă plăcere de câte ori vrei. 

— Chiar nu vă deranjează? Nu sunteţi doar 
condescendent? 

— Nu, vroiam să spun doar că nu sunt sigur că pot să-ţi 
satisfac pe deplin curiozitatea. 

— lată, lucrurile cum ar fi canibalismul, spuse el. Nu în 
Africa sau în Noua Guinee, în Statele Unite vreau să spun. 
Sunt multe cazuri? 

— Nu în zilele noastre. Nu din câte am eu cunoştinţă. Dar 
au fost cândva? 

— N-aş putea să-ţi spun, dar se întâmpla din când în când 
înainte ca ţara să se stabilizeze. O clipă, o să-ţi dau un 
exemplu. M-am îndreptat către raftul de cărţi de unde am 
luat „Cele mai faimoase cazuri de criminalistică din 
America” a lui Duke, pe care Nora o cumpărase de la 
anticariat. Am deschis-o la capitolul pe care îl căutam şi i- 
am dat-o. 

— Sunt doar trei sau patru pagini, 

ALFRED G. PACKER - CANIBALUL care şi-a omorât cinci 
tovarăşi de drum în munţii Colorado, i-a mâncat şi le-a furat 
banii. 

În toamna anului 1873 un grup de douăzeci de oameni 
îndrăzneţi au plecat de la Salt Lake City, statul Utah, ca să 
prospecteze ţinutul San Juan. Ştiind despre averile pe care 
le făcuseră unii, ei au plecat plini de speranţă şi optimişti 
dar cu cât timpul trecea şi nu vedeau decât arbori şi munţi 
înzăpeziţi ei deveneau mai deprimati. Cu cât mergeau mai 
departe peisajul era mai puţin îmbietor iar ei mai disperaţi 
căci singura recompensă probabilă părea moartea de 

inaniţie. Tocmai când aventurierii erau gata să renunţe, au 
găsit o tabără de indieni şi, deşi nu ştiau cum vor fi primiţi 
au decis că nimic nu e mai rău decât să mori de foame. 

Apropiindu-se de tabără au fost întâmpinați de un indian 
care părea prietenos şi care i-a condus la Quarey, şeful de 
trib. Spre surpriza lor indienii au fost foarte primitori şi i-au 
invitat să rămână până ce îşi vor fi recuperat pe deplin 
forţele. In sfârşit, echipa s-a decis să pornească din nou la 
drum având ca ţintă finală fortul Los Pinos. Quarey a 
încercat să-i descurajeze convingându-i pe zece dintre ei să 
se întoarcă înapoi la Salt Lake City. Ceilalţi zece erau 
hotărâți să continue drumul. Quarey le-a dat provizii 
îndemnându-i să urmeze râul Gunnison care îşi purta 
numele după un locotenent ucis în 1832. (Vedeţi viaţa lui 
Joe Smith, Mormonul). 

Alfred G. Packer care părea a fi conducătorul grupului ce 
urma să-şi continue drumul a ignorat sfaturile, fiind convins 
de abilitatea sa de orientare topografică. După ce au 
parcurs o scurtă distanţă, Packer le-a spus oamenilor că de 
curând fuseseră descoperite mine foarte bogate lângă 
izvoarele râului Rio Grande şi s-a oferit să-i ghideze într- 
acolo. Patru dintre ei au insistat să-i urmeze sfaturile lui 
Quarey dar Packer a reuşit să convingă cinci oameni: Swan, 
Miller, Noon, Bell şi Humphrey să-l acompanieze la mine. 

Dintre primii patru care şi-au continuat drumul de-a 
lungul râului, doi au murit de inaniţie şi de extenuare iar 
ceilalţi doi au ajuns la fortul Los Pinos în februarie 1874, 
după suferinte îngrozitoare. Generalul Adams era 
comandantul fortului, iar cei doi au fost trataţi cu tot 
respectul. Când şi-au recăpătat forţele au luat-o înapoi 
către lumea civilizată. 

În martie 1874 generalul Adams a fost chemat la Denver 
pentru afaceri şi într-o dimineaţă rece şi ceţoasă când el 
era încă plecat, oamenii de la fort care luau micul dejun s- 

au trezit la uşă cu un om disperat care le-a cerut de 
mâncare şi adăpost. Faţa acestuia era îngrozitor de 
tumefiată dar altfel era în condiţii destul de bune cu toate 
că stomacul lui nu putea să reţină mâncarea pe care i-o 
dădeau. El a declarat că se numea Packer şi a pretins că 
ceilalţi cinci tovarăşi de drum îl abandonaseră când a fost 
bolnav, dar îi lăsaseră o puşcă pe care o adusese cu el la 
fort. După ce a profitat timp de zece zile de ospitalitatea 
fortului, Packer a luat-o spre un loc numit Saquache 
pretinzând că de acolo va pleca în Pennsylvania unde avea 
un frate. La Sagquache, Packer a băut zdravân şi părea să fie 
plin de bani. In timp ce era beat, a spus multe poveşti 
contradictorii în legătură cu tovarăşii lui de drum şi a fost 
suspectat că se debarasase de ei prin metode murdare. 

Apoi generalul Adams s-a oprit la Saquache întorcându- 
se de la Denver şi în timp ce se găsea acasă la Otto Mearsa 
fost avertizat să-l aresteze pe Packer şi să-i cerceteze 
situaţia. Generalul a hotărât să-l ducă înapoi la fort şi pe 
drum s-a oprit la postul maiorului Downey unde i-a întâlnit 
pe cei zece oameni care îl ascultaseră pe şeful indienilor şi 
abandonaseră incursiunea. Atunci s-a dovedit că cea mai 
mare parte a declaraţiilor lui Packer erau false şi generalul 
a hotărât să deschidă o cercetare completă. Packer a fost 
legat şi adus la fort unde era ţinut sub atentă observaţie. 

Pe 2 aprilie 1874 doi indieni euforici au intrat în fort 
purtând pe braţe ceea ce ei numeau „carne de om alb” şi 
pe care au declarat că o găsiseră în imediata apropiere. 
Zăcuse în zonă şi din cauza frigului era încă bine 
conservată. Când Packer a văzut despre ce era vorba, a 
devenit brusc palid şi s-a prăbuşit la podea cu un geamăt. 
După ce a fost trezit a implorat milă şi a dat următoarea 
declaraţie. 

„Când eu şi ceilalţi cinci am plecat din tabăra lui Quarey 
am crezut că vom avea destule provizii pentru drumul lung 

şi obositor care ne aştepta, însă hrana s-a terminat repede 
şi în curând eram gata să murim de foame. Câteva zile am 
supravieţuit mâncând rădăcini de copaci dar nu erau 
suficient de hrănitoare iar frigul alungase toate animalele şi 
păsările în adăposturi. Situaţia a devenit disperată. Toţi 
aveau sclipiri ciudate în ochi şi am devenit suspicioşi unii cu 
ceilalţi. Într-o zi m-am dus să strâng lemne pentru, foc şi 
când m-am întors l-am găsit pe dl. Swan, care era cel mai 
bătrân dintre noi, omorât cu o lovitură în cap iar ceilalţi se 
pregăteau să-l mănânce. Banii lui care se ridicau la circa 
două milioane de dolari au fost împărţiţi între noi. 

Hrana ne-a ajuns câteva zile. Apoi eu am sugerat ca 
Miller să fie următoarea victimă fiindcă era foarte cărnos. 
Când s-a aplecat după lemne i-a fost despicat craniul cu 
toporul. Următoarele victime au fost Humphrey şi Noon. 
Bell şi cu mine eram singurii supraviețuitori şi am făcut un 
pact că e mai bine să murim de foame decât să ne facem 
rău unul celuilalt. Într-o zi Bell a spus: «Nu mai rezist» şi s-a 
aruncat asupra mea ca un tigru flămând încercând să mă 
lovească cu pistolul. Am parat lovitura şi l-am omorât cu 
toporul. Am tăiat carnea felii şi le-am luat cu mine 
continuând drumul. Când am văzut fortul de pe o colină, am 
aruncat feliile de carne care îmi rămăseseră dar 
mărturisesc că am făcut-o cu părere de rău căci începuse 
să-mi placă carnea de om, în special porţiunea de la piept.” 

După ce a relatat povestea asta macabră. Packer a fost 
de acord să conducă un grup în fruntea căruia se afla 
Lauter, la rămăşiţele celor ucişi. Ajunşi la nişte munţi înalţi 
şi inaccesibili, Packer se declară zăpăcit şi a decis să amâne 
căutarea pentru a doua zi. Peste noapte dormind alături de 
Lauter, Packer a încercat să-l omoare pentru a evada însă 
nu a reuşit şi fiind adus înapoi la fort a fost predat şerifului. 

In luna iunie a aceluiaşi an, un artist numit Reynolds din 
Peoria a descoperit într-un desiş rămăşiţele celor cinci 

oameni când picta pe malul lacului Cristoval. Patru dintre 
cadavre zăceau în şir, iar al cincilea, al căruia cap lipsea, 
era ceva mai încolo. Corpurile lui Bell, Swan, Humphrey şi 
Noon erau pline de răni de puşcă mai ales pe spate şi în 
cap. Găsit ulterior, capul lui Miller era zdrobit de o puşcă ce 
zăcea alături cu încărcătorul rupt. 

Starea cadavrelor indica clar că Packer era vinovat nu 
numai de canibalism dar, şi de crimă. El probabil a spus 
adevărul când a zis că îi plăcea carnea de la piept căci 
toate cadavrele erau tăiate în zona coastelor. În zona 
cadavrelor a fost descoperită o potecă ce ducea la un 
adăpost unde s-au găsit pături şi alte articole aparţinând 
celor cinci şi toate indiciile arătau că Packer locuise în 
adăpost multe zile după crime şi că făcuse des drumuri ca 
să se aprovizioneze cu carne umană. 

In urma descoperirilor făcute, şeriful a scris un mandat 
de arestare pentru Packer învinuindu-l de cele cinci crime 
însă acesta a reuşit să evadeze. Nouă ani nu s-a mai auzit 
nimic despre el până la 29 ianuarie 1883, când generalul 
Adams a primit o scrisoare de la Cheyelmme statul 
Wyoming în care unul din cercetaşii din Salt Lake City 
declara că-l văzuse pe Packer în localitatea respectivă. 
Cercetaşul mai spunea că criminalul se ascundea sub 
numele John Shwartze şi era suspectat de a face parte 
dintr-o bandă de răufăcători. Detectivii au început o 
anchetă şi la 12 martie 1883 şeful Sharpless din ţinutul 
Laramie l-a arestat pe Packer care a fost adus şi închis la 
Lake City. 

Procesul lui, în care era acuzat de omorârea lui Israel 
Swan la 1 martie 1883 în Shinsdale, a început pe 3 aprilie 
1883. S-a dovedit că toţi din grup în afară de Packer 
deţineau sume de bani. Apărarea a respectat declaraţia 
iniţială conform căreia Packer l-ar fi omorât doar pe Bell, şi 
asta în legitimă apărare. 

Pe 13 aprilie juriul l-a găsit vinovat şi l-a condamnat la 
moarte. Lui Packer i-a fost acordată o amânare a pedepsei 
iar cazul său a fost înaintat Curţii supreme. Intre timp a fost 
transferat la închisoarea Gunnison pentru a fi protejat de 
violenţa celorlalţi deţinuţi. 

În octombrie 1885 Curtea supremă a deschis un nou 
proces şi a decis de-abia atunci să fie judecat pentru cele 
cinci crime. A fost găsit vinovat de toate acuzaţiile şi a fost 
condamnat la un total de patruzeci de ani de închisoare. La 
1 ianuarie 1901 a fost eliberat şi la 24 aprilie 1907 a murit 
într-o fermă de lângă Denver. 

În timp ce Gilbert citea, am băut un whisky. Oprindu-se 
din dans Dorothy veni către mine. 

— Îţi place? întrebă ea arătându-l pe Quinn. 

— Da, tipul e de treabă. 

— Poate, uneori se poartă prosteşte. Nu m-ai întrebat 
unde am fost noaptea trecută. Nu te interesează? 

— Nu e treaba mea. 

— Dar am aflat ceva pentru tine. 

— Ce? 

— Am fost la mătuşa Alice. Nu e tocmai întreagă la 
minte, dar e simpatică. Mi-a spus că a primit azi o scrisoare 
de la tata în care o avertizează să se păzească de mama. 

— Cum o avertizează? Ce scria exact? 

— N-am văzut scrisoarea. Mătuşa Alice este certată cu el 
de câţiva ani şi a rupt-o. Ea susţine că el a devenit comunist 
şi că tot comuniştii au omorât-o pe Julia Wolf aşa cum o să-l 
omoare şi pe el până la urmă! Crede că e vorba de nişte 
secrete pe care el le-a trădat. 

— O, Dumnezeule. 

— Ei bine, nu da vina pe mine. Eu îţi spun doar ce mi-a 
zis. Te-am avertizat că nu e întreagă la minte. 

— Ţi-a spus că în scrisoare era vorba de prostiile astea? 

— Nu, spuse Dorothy dând din cap. Nu, a spus doarcă o 

avertiza. Dacă-mi amintesc bine, a spus că-i scrisese să nu 
aibă încredere în nimeni cu care vine în contact. Cred că 
asta se referea la noi toţi. 

— Încearcă să-ţi aminteşti mai multe. 

— Nu mai e nimic altceva. Asta e tot ce mi-a spus. 

— De unde venea scrisoarea? am întrebat. 

— Nu ştia că sosise par avion. Zicea că nici nu o 
interesează. 

— Ce credeți despre asta? Vreau să spun, lua 
avertismentul în serios? 

— A zis despre el că este un radical periculos - am citat-o 
- şi că nu o interesează nimic din ceea ce spune. 

— Ţie cât de serioasă ţi se pare treaba asta? 

Ea mă privi fix câteva clipe lungi şi îşi umezi buzele 
înainte de a vorbi. 

— Cred că el... 

Gilbert veni spre noi cu cartea. Părea dezamăgit de 
povestea pe care îi indicasem să o citească. 

— E foarte interesant, dar ştiţi, nu este un caz patologic - 
spuse el - şi luându-şi sora de braţ adăugă. E doar o 
problemă de supravieţuire. 

— Doar dacă îl crezi pe Packer, am spus. 

— Despre ce e vorba? întrebă Dorothy. 

— Ceva dintr-o carte, răspunse Gilbert. 

— Dorothy, spune-i despre scrisoarea pe care a primit-o 
mătuşa voastră. 

După ce a terminat de povestit el avea o grimasă 
nerăbdătoare. 

— Prostii. Mama nu e cu adevărat periculoasă. E doar un 
caz de evoluţie neterminată. Noi toţi ne-am dezvoltat etica, 
morala şi aşa mai departe. Mama nu a ajuns încă la faza 
asta. 

El se încruntă şi se corectă: 

— Ar putea fi periculoasă doar în măsura în care un copil 

se joacă cu chibriturile. 

Nora şi Quinn dansau. 

— Şi ce crezi despre tatăl tău? am întrebat eu. 

— Nu l-am văzut de când eram copil, spuse Gilbert dând 
din umeri. Am o teorie în legătură cu el dar cea mai mare 
parte a ei constă doar din supoziţii. Mi-ar plăcea... cel mai 
tare mi-ar plăcea să ştiu dacă e impotent. 

— A încercat să se sinucidă azi la Allentown, am spus. 

— Nu e adevărat, strigă Dorothy atât de ascuţit, încât 
Quinn şi Nora se opriră din dans. 

Apoi îl întrebă pe fratele său: 

— Unde e Chris? 

Gilbert îşi mută privirea de la ea către mine o clipă, apoi 
o privi din nou. 

— Nu fi fraieră, spuse, el rece. E cu fata aia a lui Fenton. 

Dorothy nu părea să-l creadă. 

— E geloasă pe el, îmi explică Gilbert. Fixaţia maternă de 
care am vorbit. 

— L-a văzut cineva dintre voi pe Victor Rosewater cu care 
tatăl vostru avea probleme când v-am cunoscut? 

Dorothy dădu din cap, iar Gilbert spuse: 

— Nu. De ce? 

— Mă gândeam. Nici eu nu l-am văzut niciodată dar în 
urma descrierii pe care am auzit-o cu oarecare modificări ar 
putea să semene cu Chris Jorgensen. 

În seara aceea m-am dus cu Nora la premiera de la Music 
Hall, dar după o oră de la începutul spectacolului am 

hotărât că văzusem îndeajuns şi am plecat. 

— Încotro? întrebă Nora. 

— Nu contează. Vrei să mergem la clubul Pigiron de care 
ne-a spus Morelli? Cred că o să-ţi placă Studsy Burke. Pe 
vremuri spărgea safe-uri. Pretinde că a spart safe-ul de la 
închisoarea din Hagerstawn când executa acolo o pedeapsă 
de treizeci de zile pentru dezordine publică. 

— Hai, spuse ea. 

Ne-am dus pe strada 49 şi întrebând doi şoferi de taxi, 
doi vânzători de ziare şi un poliţist, am găsit locul. Portarul 
a zis că nu auzise de Burke dar că va încerca să-l identifice. 
Nu mult după aceea Studsy apăru în capul uşii. 

— Cum îţi merge, Nick? spuse el. Intraţi. 

Era un bărbat puternic, de înălţime medie, acum puţin 
gras, dar nu pufos. Trebuie să fi avut cel puţin cincizeci de 
ani dar arăta cu zece ani mai tânăr. Avea o faţă lată, uşor 
scâlciată şi păr rar de o culoare incertă, iar chelia nu îi 
făcea fruntea să pară mai înaltă. Am dat mâna cu el şi i-am 
prezentat-o pe Nora. 

— Te-ai însurat, spuse el, cu vocea lui puternică şi groasă 
ca de bariton. Ce chestie, Dumnezeule, ori bem şampanie 
ori ne batem! 

l-am explicat că vom bea şi am intrat. Localul avea un 
aspect puţin ponosit. Ne-am aşezat la o masă iar Studsy i-a 
spus chelnerului exact ce sticlă să ne aducă. Apoi mă 
examină atent şi zise: 

— Căsătoria ţi-a priit. A trecut mult timp de când nu te- 
am văzut. 

— Da, a trecut, am aprobat. 

— M-a trimis la zdup, îi spuse Norei. 

— Era un bun detectiv? întrebă ea prietenoasă. 

Studsy îşi încruntă puţin fruntea îngustă. 

— Se zice că da, dar nu ştiu. Singura dată când m-a prins 
a fost un accident. 

— De ce mi-ai trimis pe cap un tip aşa dement ca Morelli? 
l-am întrebat. 

— Ştii cum sunt străinii, spuse el; sunt isterici. Nu ştiam 
că o să facă ceva de genul ăsta. Era îngrijorat că poliţia dă 
vina pe el pentru crima acelei Wolf şi când am citit în ziare 
că tu te ocupi de caz i-am spus: „Tu nu scoţi nimica de la 
Nick, dar dacă simţi nevoia să vorbeşti cu cineva, du-te la 
el.” Şi a zis că o să facă. Ce s-a întâmplat? 

— A fost urmărit când a intrat şi a dat vina pe mine. Cum 
de m-a găsit? 

— Are prieteni, iar tu nu te ascundeai, corect? 

— Eram în oraş doar de o săptămână şi în ziar nu scria 
unde stau. 

— Chiar aşa? întrebă Studsy cu interes. Unde ai fost? 

— Acum locuiesc la San Francisco. Cum de m-ai găsit? 

— Ala e un oraş nemaipomenit. N-am mai fost acolo de 
ani de zile, dar e extraordinar. N-aş putea să-ţi spun, Nick. 
Intreabă-l pe el. E treaba lui. 

— Da tu l-ai trimis la mine. 

— Ei, da, spuse el, doar atât, bineînţeles. Dar vai, am 
băgat mâna în foc pentru tine, adăugă el serios. 

— Suntem prieteni, am spus. 

— De unde era să ştiu că o să o ia razna? Oricum, nu te-a 
rănit prea tare, nu-i aşa? 

— Poate că nu, dar oricum nici bine nu mi-a fost, iar eu... 

M-am oprit căci chelnerul venise cu şampania. Am 
gustat-o. Deşi era destul de proastă, i-am spus că e 
nemaipomenită. 

— Crezi că el a omorât-o pe fată? am întrebat. 

— Nu, cu siguranţă. Imposibil. 

— Dar totuşi e un tip care poate fi uşor convins să tragă. 

— Ştiu - străinii ăştia sunt isterici - dar el a fost aici în 
după-amiaza aia. 

— Tot timpul? 

— Tot timpul. Pot să jur că aşa a fost. Unii petreceau la 
etaj, iar el nu numai că nu a plecat, dar nu s-a ridicat de pe 
scaun. Fără glumă, asta se poate dovedi. 

— Atunci de ce era înjunghiat? 

— De unde să ştiu. Acelaşi lucru l-am întrebat şi eu. Dar 
ştii cum sunt străinii ăştia. 

— Aha... Sunt isterici. Nu şi-ar fi trimis un prieten la ea, 
nu-i aşa? 

— Cred că îl confunzi pe băiat, spuse Studsy. O ştiam pe 
tipa aia. Venea uneori aici cu el. Se distrau doar. Nu era 
atât de înnebunit după ea ca s-o omoare. 

— Ea era de treabă? 

— Nu ştiu. Lua şi ea droguri din când în când... poate 
doar aşa ca să fie sociabilă, pentru că el lua. 

— Cu cine altcineva se mai învârtea? 

— Cu nici unul pe care să-l cunosc, răspunse Studsy 
indiferent. Era un şobolan pe care-l chema Nunheim şi care 
se dădea la ea când venea aici dar nu a avut prea multă 
trecere după câte mi-am dat seama. 

— Deci aşa a făcut Morelli rost de adresa mea. 

— Nu fi fraier! Morelli nu avea nimic cu el. De ce ar fi 
spus poliţiei că o cunoaşte pe femeie? Ţi-e prieten. 

M-am gândit puţin şi i-am răspuns: 

— Nu-l cunosc. Am auzit doar că uneori toarnă la poliţie. 

— M-m-m. Mulţumesc. 

— Pentru ce? N-am spus nimic. 

— Corect. Acum mai spune-mi ceva: Ce e cu toată 
tărăşenia asta? Tipul ăla, Wynant, a ucis-o, nu-i aşa? 

— Foarte mulţi cred aşa, am replicat, dar dacă pariezi 
cincizeci de dolari că nu e aşa, câştigi o sută. 

El dădu din cap. 

— Nu fac pariu cu tine în branşa ta - faţa i se lumină - dar 
o să-ţi spun ce o să fac şi putem să băgăm nişte bani dacă 
vrei. Ştii atunci când m-ai prins, când am călcat cu stângul, 

m-am întrebat întotdeauna dacă ai mai fi în stare să o faci. 
Odată când te simţi în formă aş vrea să... 

— Nu, am spus râzând. Nu, mi-am pierdut 
antrenamentul. 

— Şi eu sunt gras ca un porc, insistă el. 

— In afară de asta nu era cinstit. Tu erai dezechilibrat, eu 
nu. 

— Incerci doar să mă duci cu vorba, spuse el. Apoi mai 
pasiv: cu toate că am impresia că ai cotit-o în sfârşit. Stai, 
dă-mi voie să-ţi umplu paharul. 

Nora vroia să ajungă acasă devreme şi trează aşa că, 
puţin după ora unsprezece l-am lăsat pe Studsy şi Clubul 
său. Ne-a condus la un taxi şi ne-a strâns mâna viguros. 

— A fost o mare plăcere spuse el la despărţire. 

l-am răspuns la fel de politicos şi am plecat. 

Nora credea că Studsy e fantastic: 

— Jumătate din ce zicea el nu înţelegeam. 

— Da, e un tip în regulă, am spus. 

— Nu i-ai spus că o să te laşi! 

— Ar fi crezut că vreau să-i pun ceva în cârcă, am 
explicat. Pentru un tip ca el un detectiv rămâne 
întotdeauna un detectiv şi mai degrabă l-aş minţi decât să-l 
fac să creadă că mint. Ai o ţigară? Într-un fel el are 
încredere în mine. 

— Spuneai adevărul, când i-ai zis că nu Wynant a omorât- 
0? 

— Nu ştiu. Cred că da. 

La Normandie sosise o telegramă pentru mine de la 
Macaulay din Allentown: 


OMUL DE AICI NU E WYNANT ŞI NU A ÎNCERCAT SĂ SE 
SINUCIDA. 

În dimineaţa următoare am chemat un stenograf şi am 
scăpat de cea mai mare parte din corespondenţa care se 
acumulase; apoi i-am telefonat avocatului nostru de la San 
Francisco, căci încercam să protejăm clienţii de faliment; în 
următoarea oră am trecut în revistă un plan pe care îl 
făcusem ca să ne diminuăm taxele. Intr-un cuvânt, eram 
nişte oameni de afaceri ocupati şi eram destul de mândri pe 
la ora două când am abandonat lucrul şi am ieşit să 
dejunăm. Ulterior Nora avea o întâlnire de bridge, iar eu m- 
am dus să-l văd pe Guild. Vorbisem în prealabil cu el la 
telefon. 

— Deci era o alarmă falsă? am întrebat eu după ce ne-am 
strâns mâna şi ne-am aşezat confortabil pe scaune. 

— Asta a fost. Ala nu era Wynant cum nici eu nu sunt. Ştii 
cum e: Am transmis poliţiei de la Philadelphia o descriere a 
lui, după ce trimisese telegrama şi, în următoarea 
săptămână, toţi slăbănogii cu barbă semănau cu Wynant. 
Tipul ăsta se chema Barlow, era tâmplar şi a fost împuşcat 
de un negru care a încercat să-l fure. Nu poate încă să 
vorbească suficient. 

— Putea fi împuşcat de cineva care să fi făcut aceeaşi 
greşeală ca şi poliţia din Allentown? am întrebat. 

— Vrei să spui, crezând că era Wynant? Ar putea fi şi 
aşa... dar la ce ar folosi? 

— Nu ştiu. Ţi-a spus Macaulay de scrisoarea pe care a 
primit-o de la Wynant? 

— Mi-a spus doar că a primit-o. 

l-am povestit eu conţinutul şi i-am spus şi ceea ce ştiam 
despre Rosewater. 

— Interesant, zise el. 

l-am spus şi de scrisoarea pe care Wynant o trimisese 
sorei lui.. 

— Scrie la o mulţime de oameni, nu-i aşa? zise el. 

— Asta ziceam şi eu. l-am spus pe urmă că descrierea lui 
Victor Rosewater, cu câteva schimbări, s-ar putea să i se 
potrivească lui Christian Jorgensen. 

— E plăcut, să asculţi un tip ca tine; zise el. Nu mă lăsa 
să te întrerup. 

l-am spus că asta era tot, iar el s-a lăsat pe spate cu 
scaunul, uitându-se în sus într-un punct fix. 

— Avem ceva de lucru, zise el în cele din urmă. 

— Tipul ăsta de la Allentown a fost împuşcat cu un pistol 
calibrul 32? 

Guild mă privi curios câteva clipe după care dădu din 
cap. 

— Era un 44. La ce te gândeai? 

— La nimic, vroiam doar să-mi ordonez ideile. 

— Ştiu ce e asta, zise el şi se lăsă din nou pe spate cu 
scaunul. Când vorbi din nou părea că se gândeşte la 
altceva. Alibiul lui Macaulay de care ai întrebat e în regulă. 
Întârziase la o întâlnire şi ştiu cu precizie că se afla în biroul 
unui tip numit Herman pe strada 57 de la trei şi cinci 
minute până la trei şi douăzeci. Poate că timpul e 
important. 

— De unde ştii orele astea atât de exact? 

— Da, tu n-ai de unde să ştii. Am găsit un tip pe care-l 
cheamă Caress care are o curăţătorie pe Bulevardul 1 şi 
care a sunat-o la trei şi cinci minute ca s-o întrebe dacă are 
ceva de lucru pentru el: ea i-a răspuns că nu şi că probabil 
o să plece din oraş pentru un timp. Asta scurtează timpul 
între trei şi cinci minute şi trei şi douăzeci. Nu-l suspectezi 
pe Macaulay? 

— Suspectez pe toată lumea, am spus. Tu unde erai între 
trei şi cinci şi trei şi douăzeci? 


85 


Începu să râdă. 

— Ca un fapt divers, eu sunt singurul care nu are un alibi. 
Eram la cinema. 

— Toţi ceilalţi au alibiuri? 

Guild dădu din cap afirmativ. 

— Jorgensen a plecat de acasă cu nevasta pe la trei fără 
cinci şi s-a dus în partea de vest a străzii 73 să se 
întâlnească cu o fată pe care o cheamă Olga Fenton - am 
promis să nu-i spun soţiei - şi a rămas acolo până pe la 
cinci. Ştim ce a făcut d-na Jorgensen. Fiica se îmbrăca când 
ei plecau, după care la trei şi un sfert a luat un taxi şi s-a 
dus direct la Bergdorf - Goodman's. Fiul a fost la bibliotecă 
toată după-amiaza... Dumnezeule ce cărţi trăsnite citeşte! 
Morelli era într-o cârciumă. Tu unde erai? întrebă el râzând. 

— O să-mi păstrez alibiul până când o să am într-adevăr 
nevoie. 

— Nici unul dintre ei nu pare invulnerabil, dar aşa se 
întâmplă cu alibiurile adevărate. Cum rămâne cu Nunheim? 

Guild păru surprins: „Ce te face să te gândeşti la el?” 

— Am auzit că vroia s-o agaţe pe fată. 

— De unde ai auzit? 

— Am auzit. 

— Poţi să te bazezi pe informaţia asta? întrebă el 
posomorât. 

— Da. 

— Ei bine, continuă el rar, pe tipul ăsta îl putem verifica. 
Dar stai puţin, de ce te interesează? Nu crezi că Wynant e 
vinovat? 

l-am oferit aceeaşi şansă ca şi lui Studsy. Cu 25 de dolari 
pariaţi o să câştige 50 dacă n-a făcut-o el. 

Se întunecă şi după câteva momente spuse: 

— Asta oricum, e o idee. Cine e candidatul tău? 

— N-am ajuns încă aşa departe. Trebuie să înţelegi că nu 
ştiu nimic. N-am spus că Wynant n-a făcut-o. Vroiam doar 

să spun că nu toate indiciile arată spre el. 

— Şi ai zis-o cu şanse de doi la unu. Ce indicii nu arată 
spre el? 

— Poţi să-i spui intuiţie dacă vrei, dar... 

— Nu vreau să-i spun în nici un fel. Cred că eşti un 
detectiv isteţ şi vreau să aud ce ai de spus. 

— În cea mai mare parte sunt întrebări. Spre exemplu cât 
timp a trecut de când liftierul a lăsat-o pe d-na Jorgensen la 
etajul Virginiei Wolf şi până când l-a chemat din nou din 
cauză că auzise gemete? 

Guild îşi ascuţi buzele şi pe urmă le deschise ca să 
întrebe: 

— Crezi că ea ar fi putut să...? 

— Cred că ar fi putut. Aş vrea să ştiu unde era Nunheim. 
Aş vrea să ştiu răspunsurile la întrebările din scrisoarea lui 
Wynant. Aş vrea să ştiu unde e diferenţa de patru mii de 
dolari dintre banii pe care Macaulay i-a dat fetei şi cei pe 
care aparent i-a luat Wynant. Aş vrea să ştiu de la cine 
avea inelul de logodnă. 

— Facem tot ce putem, spuse Guild. Eu... chiar acum, aş 
vrea să ştiu: în cazul că Wynant e nevinovat, de ce nu vine 
să ne răspundă la întrebări. 

— Unul din motive ar putea fi acela că d-na Jorgensen 
vrea din nou să-l bage la balamuc. 

Atunci mi-a venit o idee: 

— Herbert Macaulay lucrează pentru Wynant; nu te-ai 
bazat doar pe el când l-aţi găsit pe tipul de la Allentown? 

— Nu. Ăla era mult mai tânăr decât Wynant, cu foarte 
puţin păr alb, nevopsit şi nu semăna deloc cu cel din pozele 
pe care le aveam. 

Părea convins de ce spunea. 

— Ai ceva de făcut în următoarea oră? 

— Nu. 

— Bine, zise el ridicându-se. O să trimit nişte băieţi să se 

ocupe de lucrurile pe care le-am discutat iar noi poate 
facem nişte vizite. 

— Perfect, am zis. 

Guild ieşi din birou. 

In coşul de gunoi era un număr al ziarului Times. L-am 
scos de acolo şi l-am deschis la rubrica Ştirile Publice. 
Semnalul lui Macaulay, era acolo: Abner. Da. Bunny. 

Când Guild se întoarse l-am întrebat: 

— Cum rămâne cu ajutoarele lui Wynant care lucrau la 
magazin? Au fost verificaţi? 

— Da, dar ei nu ştiu nimic. Sunt doar doi şi au încetat 
lucrul în săptămâna când el a plecat şi după aceea nu l-au 
mai văzut. 

— Ce-au făcut cât magazinul a fost închis? 

— Mi se pare că au zugrăvit... Nu ştiu. O să aflu dacă vrei. 

— Nu cred că e foarte important. E ceva de magazinul 
ăla? 

— Arată destul de bine. Crezi că are vreo legătură cu 
toate astea? 

— Orice ar putea avea o legătură. 

— Bine, hai să mergem. 

— În primul rând, spuse Guild după ce am plecat de la 
birou, o să mergem să-l vedem pe Nunheim. Ar trebui să fie 
acasă. l-am spus să nu plece până nu-i dau telefon. 

Domiciliul d-lui Nunheim era la etajul patru al unei clădiri 
puturoase şi plină de igrasie, de unde se auzea tot 
zgomotul de pe Sixth Avenue. Guild a bătut la uşă. Se 

auziră zgomote grăbite. 

— Cine e? 

— John, răspunse Guild. 

Uşa fu deschisă brusc de un tip mărunt de vreo treizeci şi 
cinci de ani care avea pe el un tricou, nişte chiloţi albaştri şi 
ciorapi negri de mătase. 

— Nu vă aşteptam, d-le locotenent. Spuneaţi că o să-mi 
daţi telefon. 

Părea speriat. Ochii lui închişi la culoare erau mici şi 
apropiaţi; gura destul de mare, şi cam strâmbă, iar nasul lui 
lung şi suplu părea lipsit de oase. 

Guild îmi atinse cotul cu mâna şi intră. În camera din 
stânga era un pat nefăcut. Încăperea murdară în care am 
intrat era sufrageria. De jur împrejur erau răspândite haine, 
ziare şi farfurii nespălate. În dreapta era o chiuvetă şi un 
aragaz, între care o femeie trebăluia. Era o roşcată grasă, 
cu oase mari şi la cei probabil douăzeci şi opt de ani pe 
care îi avea arăta foarte neîngrijit. Purta un kimono roz 
murdar şi nişte papuci fără toc de aceeaşi culoare, cu 
câteva numere mai mari. Guild nu mă prezentă lui Nunheim 
şi nici măcar nu o băgă în seamă pe femeia care ne privea 
supărată. 

— Aşază-te; spuse el împingând nişte haine şi făcându-şi 
loc într-un colţ al canapelei. 

Am ridicat ziarele dintr-un fotoliu şi m-am aşezat, Guild 
nu şi-a scos pălăria, deci şi eu am rămas cu a mea pe cap. 
Nunheim se îndreptă spre masă unde într-o sticlă de whisky 
mai rămăseseră două degete pe fund: 

— Vreţi să beţi ceva? 

Guild făcu un gest de respingere. 

— Nu porcăria aia. De ce mi-ai spus că o cunoşteai pe 
fata asta Wolf doar din vedere? 

— Ăsta-i adevărul, d-le locotenent. Jur. De două ori ochii 
i-au alunecat spre mine, dar şi i-a tras repede înapoi. Poate 

că i-am spus „salut” sau „ce mai faci” când am văzut-o, dar 
asta a fost tot. Jur. 

Femeia în roz râse amuzată, dar fără poftă. Nunheim se 
întoarse spre ea. 

— E în regulă, îi spuse el şuierând de furie, dacă te bagi 
în chestia asta, îţi scot dinţii. 

Ea vru să-i dea cu tigaia în cap dar nu-l nimeri, tigaia 
lovindu-se de zid. Omletă a făcut nişte noi pete pe perete, 
pe mobilă şi pe jos. Nunheim porni spre ea. Nu am fost 
nevoit să-i pun piedică, căci se prăbuşi brusc pe podea. 

Femeia avea deja în mână un cuţit mare de bucătărie. 

— Încetaţi, strigă Guild. Şi el rămăsese pe scaun. Am 
venit aici ca să discutăm nu ca să vedem comedia asta 
scârboasă. Ridică-te şi poartă-te ca lumea. 

Nunheim se ridică încet în picioare. 

— Mă înnebuneşte când bea, spuse el. A ţipat la mine 
toată ziua. Îşi mişcă mâna dreaptă înainte şi înapoi, după ce 
adăugă: Cred că mi-am scrântit mâna. 

Femeia trecu pe lângă noi fără să ne privească şi intră în 
dormitor închizând uşa. 

— Poate că dacă nu te mai învârţi cu alte femei nu o să 
mai ai necazuri cu asta, spuse Guild. 

— Ce vreţi să spuneţi? Nunheim era surprins. Probabil că 
îl durea şi mâna. 

— Julia Wolf. 

Tipul mărunt era acum indignat: 

— Asta e o minciună, d-le locotenent. Oricine ar spune că 
am... 

Guild îl întrerupse ca să mi se adreseze: 

— Dacă vrei să-l pocneşti nu te gândi că are încheietura 
scrântită. Oricum, nu s-a lovit prea tare. 

Nunheim se întoarse spre mine cu braţele desfăcute: 

— Nu vroiam să spun că sunteţi un mincinos. Vroiam 
doar să zic că cineva a făcut o greşeală dacă... 

Guild îl întrerupse din nou: 

— Dar, ţi-ar fi plăcut să-ţi ţină cu ea? 

Nunheim îşi umezi buzele şi privi îngrijorat uşa 
dormitorului: 

— Ei bine, spuse el încet eu o voce precaută, fata era un 
număr de clasă. Cred că n-aş fi refuzat-o. 

— Dar nu te-ai dat la ea niciodată? 

Nunheim ezită. Apoi spuse dând din umeri: 

— Ştiţi cum e. Unul ca mine încearcă aproape cu toate. 

Guild îl privi acru: 

— Mai bine mi-ai fi spus asta de la început. Unde ai fost 
în după amiază când a fost omorâtă? 

Tipul mărunt sări de parcă ar fi fost înţepat. 

— Pentru numele lui Dumnezeu, doar nu credeţi că am 
vreo legătură eu asta. De ce aş fi vrut să-i fac vreun rău! 

— Unde erai? 

Nunheim se strânse nervos. 

— În ce zi se întâmpla... 

El se întrerupse când se deschise uşa dormitorului. 

Femeia masivă căra o valiză, se îmbrăcase şi era gata să 
iasă. 

— Miriam, spuse Nunheim. 

Ea îl privi plictisită şi spuse: 

— Nu-mi plac escrocii. Şi nici dacă mi-ar plăcea nu m-aş 
încurca cu unul afemeiat, iar dacă aş face-o, ăla n-ai fi tu. 
Apoi se îndreptă spre uşa de la intrare. 

Guild îl prinse pe Nunheim de braţ, ca să-l împiedice s-o 
urmeze pe femeie şi repetă: 

— Unde erai? 

— Miriam, strigă Nunheim. Nu pleca. O să mă port 
frumos, o să fac orice. Nu pleca, Miriam! 

Ea ieşi şi închise uşa. 

— Lăsaţi-mă, îl imploră el pe Guild. Lăsaţi-mă să o aduc 
înapoi. Nu pot să trăiesc fără ea. Am s-o aduc înapoi şi pe 

urmă o să vă spun tot ce vreţi. Daţi-mi drumul! 

— Prostii, stai jos, spuse Guild şi îl împinse pe tip pe un 
scaun. 

— N-am venit aici ca să te văd pe tine şi pe gagica asta 
dansând. Unde erai în după amiaza când a fost omorâtă 
fata? 

Nunheim îşi acoperi faţa cu mâinile şi începu să plângă. 

— Dacă mai continui cu teatrul, spuse Guild, te plesnesc. 

Am turnat whisky într-o cană şi i-am dat-o lui Nunheim. 

— Mulţumesc, domnule, mulţumesc. 

ÎI bău, tuşi şi scoase o batistă murdară cu care îşi şterse 
faţa. 

— Nu pot să-mi aduc aminte acum, d-le locotenent, se 
plânse Nunheim. Poate jucam popice la Charlie, sau poate 
eram aici. Miriam o să-şi amintească dacă mă lăsaţi s-o 
aduc înapoi. 

— La dracu cu Miriam, spuse Guild. Cum ţi s-ar părea să 
te arestez pentru că nu-ţi aminteşti? 

— Mai lăsaţi-mă un minut şi o să-mi amintesc. Nu joc 
teatru d-le locotenent. Ştiţi că am colaborat întotdeauna, 
dar acum sunt preocupat. Uitaţi-vă la mâna mea. Ne arătă 
încheietura mâinii sale drepte pentru a vedea că se 
umflase, Doar un minut, spuse el şi îşi acoperi din nou faţa 
cu mâinile. Guild îmi făcu cu ochiul şi am aşteptat ca tipul 
să-şi recapete memoria. Brusc îşi luă mâinile de pe faţă şi 
zise: Sfinte Isuse! Bine mai era dacă m-aţi fi arestat. In 
după amiaza aia eram... Staţi aşa, vă arăt imediat, zise el şi 
se duse în dormitor. 

După câteva minute Guild strigă: 

— Hei, nu putem să stăm toată noaptea. Trezeşte-te. 

Nu am primit nici un răspuns. Când am intrat dormitorul 
şi baia erau goale. Fereastra care dădea pe scara de 
incendiu era deschisă. 

N-am spus nimic încercând să par indiferent. Guild îşi 

împinse puţin pălăria de pe frunte. 

— Nu aş fi vrut să facă asta, spuse el. 

Apoi se duse la telefonul din sufragerie. In timp ce vorbea 
m-am uitat prin dulapuri şi prin sertare dar nu am găsit 
nimic. Nu căutam foarte minuţios şi m-am întrerupt când 
Guild a închis telefonul după ce pusese în funcţiune 
maşinăria poliţiei. 

— Cred că o să-l găsim oricum, mai spuse el. Am o veste: 
Jorgensen şi Rosewater sunt una şi aceeaşi persoană. 

— Cine a descoperit? 

— Am trimis un om să vorbească cu fata care i-a dat 
alibiul, această Olga Fenton, şi până la urmă a aflat de la 
ea. Cu toate astea, alibiul rămâne în picioare. O să mă duc 
şi eu să vorbesc cu ea. Tuvii? 

M-am uitat la ceas şi i-am spus: 

— E târziu. Aţi dat de el? 

— Ordinul de a fi găsit e în vigoare, spuse el privindu-mă 
gânditor. Trebuie să vorbim serios cu fata asta! 

— Cine crezi acum că a omorât-o? l-am întrebat zâmbind. 

— Nu-mi fac probleme, zise el. Trebuie să-i mai strâng cu 
uşa pe câţiva şi totul o să iasă la iveală în timp util. 

Ajunşi în stradă, mi-a promis să mă ţină la curent cu ceea 
ce mai află. Ne-am strâns mâna şi ne-am despărţit. Peste 
câteva secunde s-a întors după mine pentru a-i transmite, 
prin mine, complimente Norei. 


17 


Ajuns acasă i-am transmis Norei mesajul lui Guild şi i-am 
povestit noutăţile zilei. 

— Şi eu am un mesaj pentru tine, spuse ea. Gilbert 
Wynant a trecut pe aici şi a fost foarte dezamăgit că nu te-a 
găsit. M-a rugat să-ţi spun că are să-ţi zică ceva de maximă 
importanţă. 

— A descoperit probabil că Jorgensen are o fixaţie 
maternă. 

— Crezi că Jorgensen a omorât-o? mă întrebă. 

— Mă gândeam că ştiu cine e făptaşul, dar acum lucrurile 
sunt prea complicate ca să-mi permită altceva decât o 
bănuială. 

— Şi care e bănuiala ta? 

— Mimi Jorgensen, Wynant, Nunheim, Gilbert, Dorothy, 
mătuşa Alice, Morelli, tu, eu sau Guild. Sau poate Studsy. 
Ce-ar fi să bem ceva! 

Nora prepară cocktailurile şi când eram la al doilea sau al 
treilea, se întoarse după ce răspunsese la telefon şi spuse: 

— Prietena ta Mimi vrea să vorbească cu tine. 

— Salut, Mimi. 

— Nick, îmi pare foarte rău că am fost nepoliticoasă 
seara trecută, dar eram îngrijorată şi mi-am pierdut 
cumpătul dându-mă în spectacol. lartă-mă, te rog. 

Ea trecu în revistă repede toate astea, ca şi cum era 
nerăbdătoare să termine. 

— Nu e nimic, am asigurat-o. 

N-am apucat să spun cele trei cuvinte că ea vorbea din 
nou, de data asta mai rar şi foarte serios. 

— Pot să te văd, Nick? S-a întâmplat ceva îngrozitor, 
ceva... nu ştiu ce să fac. 

— Despre ce e vorba? 

— Nu pot să-ţi spun la telefon, dar trebuie să-mi spui ce 
să fac. Trebuie să mă sfătuiesc cu cineva. Nu poţi săvii 
până aici? 

— Acum? 

— Da. Te rog. 

— Bine, am zis şi după ce am închis m-am întors în 
sufragerie. Mă duc s-o văd pe Mimi. Zice că are nevoie de 
ajutor. 

— Ţine-ţi genunchii lipiţi, spuse Nora râzând. Ţi-a cerut 
scuze? Mie mi-a cerut. 

— Da, a făcut-o dintr-o răsuflare. Dorothy e acasă, sau e 
încă la mătuşa Alice? 

— E încă la mătuşica, potrivit lui Gilbert. Cât o să stai? 

— Nu mai mult decât o să trebuiască. Cred că poliţia l-a 
prins pe Jorgensen, iar ea vrea să ştie cum poate fi aranjată 
treaba. 

— Dar lui pot să îi facă ceva? Vreau să spun în cazul în 
care nu el a omorât-o pe fata asta, Wolf? 

— Cred că vechile acuzaţii împotriva lui - ameninţări prin 
poştă şi tentativă de şantaj - ar putea fi dezgropate. 

Mi-am luat paharul de la gură ca s-o întreb pe Nora şi pe 
mine însumi ceva: 

— Mă întreb dacă el şi Nunheim se cunosc? M-am mai 
gândit puţin, dar nu am ajuns la nici o concluzie. Bine, am 
plecat. 

Mimi mă primi cu braţele deschise. 

— E teribil, teribil de drăguţ din partea ta, Nick, că m-ai 
iertat, dar tu ai fost întotdeauna teribil de drăguţ. Nu ştiu ce 
mă apucase luni seara. 

— Las-o baltă, am spus. 

Faţa ei era mai îmbujorată decât de obicei, iar din cauza 
pielii întinse, părea mai tânără. Ochii ei albaştri erau 
strălucitori, iar mâinile îi erau reci faţă de ale mele. Era 
încordată din cauza agitaţiei dar nu-mi puteam da seama 
despre ce era vorba. 

— A fost aşa de frumos din partea ta şi a soţiei să... 


— Las-o baltă. 
— Nick, ce îţi pot face dacă ascunzi dovezi într-o crimă? 
— Pot să te acuze de complicitate - „complicitate de 

faptă” este termenul tehnic - dacă vor. 

— Chiar dacă te răzgândeşti şi în cele din urmă le dai 
dovezile? 

— E posibil, însă de obicei nu. 

Ea privi prin cameră ca şi cum ar fi vrut să se asigure că 
nu mai e nimeni acolo şi spuse: 

— Clyde a omorât-o pe Julia. Eu am găsit dovada şi am 
ascuns-o. Ce îmi vor face? 

— Probabil nimic în afară de a te înjura... asta dacă 
mărturiseşti. El a fost soţul tău şi eraţi destul de apropiaţi, 
aşa că nici o instanţă nu o să te acuze că ai vrut să-l 
acoperi... doar dacă, bineînţeles, nu ar bănui că ai şi alte 
motive. 

— Tu ce crezi? mă întreabă ea rece şi premeditat. 

— Nu ştiu. Pararea mea e că ai încercat să ascunzi 
dovada crimei ca să-l mai scuturi de nişte bani imediat ce l- 
ai fi întâlnit, dar acum, când s-au întâmplat alte lucruri ţi-ai 
schimbat gândurile. 

Mimi îşi încordă mâna dreaptă cu unghiile sale ascuţite şi 
o lansă spre faţa mea. Strângea din dinţi şi zâmbea amplu. 

Am prins-o de încheietură. 

— Femeile devin din ce în ce mai dure, am spus eu 
încercând să par înţelept. Tocmai am cunoscut-o pe una 
care a aruncat cu tigaia după un tip. 

Ea râse, dar expresia ochilor nu i se schimbă. 

— Eşti un ticălos! Întotdeauna crezi ce e mai rău despre 
mine, nu-i aşa? 

l-am dat drumul la mână, iar ea se masă acolo unde o 
strânsesem. 

— Cine e femeia care a aruncat cu tigaia? O cunosc? 

— Nu e Nora, dacă la ea te gândeşti. Nu l-au arestat încă 
pe Victor-Christian Rosewater-jorgensen? 

— Ce? 

Uimirea ei părea autentică şi m-a surprins. 

— Jorgensen e acelaşi cu Rosewater, am spus eu. Îți 
aduci aminte de el. Credeam că ştiai. 

— Vrei să spui individul ăla îngrozitor care... 

— Da. 

— Nu te cred, spuse ea ridicându-se şi împreunându-şi 
mâinile. Nu, nu. 

Faţa îi era îngrozită iar vocea i se pierdea. 

— Nu. Nu te cred. 

— Asta o să fie foarte util, am spus eu, dar ea nu mă mai 
asculta. 

S-a îndepărtat şi s-a dus la fereastră unde s-a aşezat cu 
spatele la mine. 

l-am spus: 

— Afară, într-o maşină sunt nişte tipi care sunt poliţişti şi 
care sunt pregătiţi să-l ridice când o să... 

Ea se întoarse şi mă întrebă cu o voce ascuţită. 

— Eşti sigur că e Rosewater? 

Spaima aproape îi trecuse şi vocea îi reveni. 

— Poliţiştii sunt convinşi, i-am răspuns. 

Ne-am privit fix câteva momente. Mă gândeam că s-ar 
putea ca ei să nu îi fie frică de faptul că Jorgensen ar fi 
omorât-o pe Julia Wolf şi că urma să fie arestat, ci mai 
degrabă de ideea că s-ar fi însurat cu ea, doar ca să pună la 
cale ceva împotriva lui Wynant. Mi-a venit să râd - nu 
pentru că ar fi fost comic, ci pentru că ideea mă surprinsese 
-, iar ea tresări şi zâmbi nehotărâtă. 

— N-am să cred, spuse ea cu o voce din nou liniştită, 
decât dacă îmi zice el. 

— Şi dacă are să o facă, ce o să urmeze? 

Ea dădu uşor din umeri iar buza inferioară îi tremura. 

— E soţul meu. 

Şi asta ar fi putut fi comic, dar mă enerva. 

— Mimi, dragă, sunt eu, Nick, i-am spus. Îţi aduci aminte 
de mine? N-i-c-k. 

— Ştiu că nu ai avut niciodată o părerea bună despre 
mine, spuse ea grav. Crezi că sunt... 

— Bine, bine. Lasă asta. Să revenim la dovada împotriva 
lui Wynant pe care ai găsit-o. 

— Ah, da, spunea ea întorcându-se. 

Când m-a privit din nou buza continua să îi tremure. 

— Te-am minţit, Nick, n-am găsit nimic. Clyde nu are nici 
un drept să trimită scrisorile alea lui Macaulay şi lui Alice 
încercând să-i facă să mă suspecteze şi m-am gândit că 
merită să lucrez împotriva lui căci realmente credeam... 
vreau să spun cred... el a omorât-o şi era doar... 

— Şi ce ai pus la cale? am întrebat-o. 

— Eu... deocamdată nimic. Vroiam să văd ce s-ar fi 
întâmplat dacă... ştii, ce te-am întrebat la început. Eram 
singură cu ea când ceilalţi plecaseră să cheme ajutor şi mi- 
a spus că el era criminalul. 

— N-ai spus că ai auzit ceva şi ai tăcut, ai spus că ai găsit 
ceva ce ai ascuns. 

— Dar nu m-am hotărât încă ce... 

— Când ai aflat despre scrisoarea pe care Wynant i-a 
trimis-o lui Macaulay? 

— În după-amiaza asta, spuse ea. A fost aici cineva de la 
poliţie. 

— Şi nu te-a întrebat nimic de Rosewater? 

— M-a întrebat dacă îl cunosc şi credeam că spun 
adevărul când am răspuns că nu. 

— Poate că aşa e, am spus eu şi pentru prima dată, acum 
te cred când mi-ai spus că ai găsit o dovadă împotriva lui 
Wynant. 

— Nu înţeleg, zise ea, mărindu-şi ochii. 

— Nici eu, dar lucrurile, ar putea sta cam aşa: ai fi putut 
găsi ceva ce ai ascuns ca să îi vinzi lui Wynant pe urmă. 
Apoi, când scrisorile lui au atras atenţia asupra ta, te-ai 
decis să abandonezi ideea cu banii şi să îl denunţi ca să te 

protejeze de poliţie. În sfârşit, când ai aflat că Jorgensen e 
acelaşi cu Rosewater te-ai decis - de data asta nu pentru 
bani - să îl pui într-o lumină cât mai proastă, ca o posibilă 
pedeapsă pentru gluma lui proastă de a se fi măritat cu tine 
în jocul lui împotriva lui Wynant şi nu din dragoste. 

Ea zâmbi calm şi mă întrebă: 

— Mă crezi capabilă de orice, nu-i aşa? 

— Nu asta contează. Important pentru tine e că ai putea 
să-ţi sfârşeşti viaţa într-o închisoare. ` 

Strigătul pe care îl scoase nu era puternic. Insă oroarea şi 
frica de pe faţa ei nu fuseseră nimic în comparaţie cu ce era 
acum. Mă apucă de revere şi bâlbâi: 

— Nu spune aşa, te rog. Spune că nu e posibil. 

Tremura şi a trebuit să o cuprind cu braţele ca să nu 
cadă. 

Nu l-am auzit pe Gilbert până când a tuşit şi a întrebat: 

— Nu te simţi bine, mamă? 

Ea îmi dădu încet drumul la revere se retrase un pas şi 
spuse: 

— Mama ta e o proastă. Tremura încă dar surâdea şi 
vocea ei era jucăuşă: Cum de poţi să mă sperii, aşa, eşti o 
brută! 

Mi-am cerut scuze. Gilbert şi-a pus pălăria şi haina pe un 
scaun şi ne-a privit cu interes, politicos. Când i-a fost clar că 
nici unul dintre noi nu aveam de gând să-i spunem ceva el 
a tuşit din nou şi a spus: 

— Sunt foarte bucuros să vă revăd, după care se apropie 
şi dădu mâna cu mine. 

l-am spus că şi eu eram bucuros că îl revăd. 

— Ai ochii obosiţi, spuse Mimi. Pun pariu că ai citit din 
nou toată după-amiaza fără ochelari. 

Apoi ea dădu din cap şi mi se adresă: 

— E la fel de neînţelegător ca şi tatăl lui. 

— Sunt noutăţi despre tata? întrebă el. 


99 


— Nici una de la falsa alarmă cu sinuciderea, i-am 
răspuns. Presupun că ai auzit că era o alarmă falsă. 

— Da, zise el ezitând. Aş vrea să vorbesc puţin cu 
dumneavoastră înainte de a ne părăsi. 

— Sigur că da. 

— Dar poţi să vorbeşti cu el acum, dragul meu, zise Mimi. 
Sau aveţi secrete de care eu nu trebuie să ştiu. 

Tonul ei era destul de dulce şi nu mai tremura. 

— Te-ar plictisi, zise el luându-şi pălăria şi haina, după 
care, făcându-mi un semn din cap ieşi din cameră. 

— Nu-l înţeleg deloc pe copilul ăsta, zise Mimi 
preocupată. Mă întreb ce a crezut de scena de adineauri. 

După care reluă mai serios: 

— Ce te-a făcut să spui asta, Nick? 

— Despre faptul că ai putea să sfârşeşti în...? 

— Nu, nu contează, zise ea ridicând din umeri. Nu vreau 
să aud. Poţi să rămâi la cină? Probabil că o să fiu singură. 

— Îmi pare rău, dar nu pot. Cum rămâne cu dovezile pe 
care le-ai găsit? 

— N-am găsit nimic de fapt. Era o minciună, zise ea 
încruntându-se, serioasă. Nu mă privi aşa. Realmente era o 
minciună. 

— Deci, m-ai chemat doar ca să mă minţi? am întrebat. 
Atunci de ce te-ai răzgândit? 

Ea râse uşor şi spuse: 

— Trebuie că mă placi cu adevărat, Nick, altfel nu ai fi 
întotdeauna atât de politicos. 

Nu puteam să urmăresc subiectul ăsta: 

— Bine, o să văd ce vrea Gilbert şi pe urmă plec, am 
spus. 

— Mi-ar plăcea să rămâi. 

— Îmi pare rău, dar nu pot, am spus eu din nou. Unde-l 
pot găsi pe Gilbert? 

— A doua uşă pe... Chiar îl vor aresta pe Chris? 

— Depinde, am răspuns, e în funcţie de răspunsurile pe 
care o să le dea. Va trebui să fie destul de clar ca să scape. 

— Ah, o să... ea se întrerupse şi mă privi fix după care 
întrebă: Nu faci o glumă? E într-adevăr Rosewater? 

— Poliţia e destul de convinsă că da. 

— Dar cel care a fost aici azi după-amiază nu a pus nici 
măcar o întrebare în legătură cu Chris. Nu m-a întrebat 
decât dacă ştiam... 

— Nu erau încă siguri atunci, am explicat. Era doar o 
presupunere. 

— Dar acum sunt siguri? 

Eu am dat din cap afirmativ. 

— Cum au aflat? 

— De la o fată pe care o cunoaşte. 

— Cum o cheamă? 

Ochii i se întunecară puţin, dar îşi ţinea vocea sub 
control. 

— Nu-mi amintesc numele, am răspuns eu şi pe urmă am 
trecut direct la subiect. E vorba de fata care i-a dat alibiul în 
după-amiaza crimei. 

— Alibiul? întrebă ea indignată. Vrei să spui că poliţia 
crede pe cuvânt o fată de genul ăsta? 

— De ce nu? 

— Ştii ce vreau să spun. 

— Nu ştiu. O cunoşti pe fată? 

— Nu, zise ea ca şi cum aş fi insultat-o. Apoi, aproape îşi 
închise ochii şi zise pe un ton aproape în şoapta: Nick, tu 
crezi că el a omorât-o pe Julia? 

— De ce ar fi făcut asta? 

— Să presupunem că s-ar fi însurat cu mine ca să se 
răzbune pe Clyde, spuse ea, şi... ştii că m-a împins să-i cer 
bani lui Clyde. Poate că am exagerat... nu ştiu... dar m-a 
îmbolnăvit. Şi pe urmă să presupunem că a întâlnit-o pe 
Julia. Ea îl ştia, desigur, pentru că lucrează pentru Clyde în 

acelaşi timp. El ştia de asemenea că o să mă duc s-o văd în 
după-amiaza aia, şi fiindu-i frică că o să ne certăm şi o să 
aflu că... Nu e posibil? _ 

— Nu are sens absolut deloc. In afară de asta aţi plecat 
împreună în după-amiaza aia. Nu ar fi avut timp să... 

— Taxiul meu a mers însă foarte, foarte încet, spuse ea, 
şi pe urmă poate m-am oprit undeva pe drum... Cred că aşa 
a fost. Cred că m-am oprit la farmacie să-mi cumpăr 
aspirină. Da, acum îmi amintesc, confirmă ea energic. 

— lar el ştia că o să întârzii pentru că îi spusesei, am 
sugerat. Nu poţi să continui aşa, Mimi. Crima e ceva serios. 
Nu poţi să arunci vina pe alţii, doar pentru că te-au păcălit. 

— M-a păcălit? întrebă ea furioasă. De ce, acest... 

ÎI numi pe Jorgensen în toate felurile obscene şi 
insultătoare. În timp ce ridică vocea gradat până când 
ajunse să ţipe. Când s-a apropiat să-şi tragă respiraţia, i-am 
spus: 

— Asta e destul de jignitor, dar... 

— A avut chiar tupeul să facă aluzie că eu aş fi putut să o 
omor, spuse ea. N-a avut curaj să mă întrebe, dar făcea 
aluzie până când i-am răspuns... ei bine, n-am omorât-o eu. 

— Nu asta vroiai să spui. Ce i-ai răspuns, de fapt? 

— Nu mă mai răstălmăci, spuse ea bătând din picior. 

— Bine, du-te dracu. N-a fost ideea mea să vin aici, am 
spus, ducându-mă să-mi iau pălăria şi haina. 

Ea veni după mine şi mă prinse de braţ. 

— Te rog, Nick, scuză-mă, îmi pare rău. Am un 
temperament oribil. Nu ştiu ce am... 

Gilbert intră şi spuse: 

— O să merg o parte din drum împreună cu dv. 

— Trăgeai cu urechea! spuse Mimi furioasă. 

— Nu, dar bineînţeles că se auzea dacă ţipai atât de tare! 
Poţi să-mi dai nişte bani? 

— Şi nu am terminat de vorbit, spuse ea. 

— Trebuie să plec, Mimi, am spus eu uitându-mă la ceas. 
E târziu. 

— O să te întorci după ce termini cu întâlnirile pe care le 
ai? 

— Dacă nu e prea târziu. Oricum, nu mă aştepta. 

— Eu sunt aici, spuse ea. Nu contează cât de târziu . 

l-am spus că o să încerc să mă întorc şi ea i-a dat lui 
Gilbert nişte bani, după care am coborât împreună cu el. 

— Am tras cu urechea, îmi spuse Gilbert după ce ieşeam 
din clădire. Cred că e întotdeauna util să asculţi ce se spune 
dacă te interesează să studiezi oamenii, căci nu sunt 
niciodată exact aceiaşi ca atunci când eşti cu «ei. 
Bineînţeles, nu le place să afle asta, dar (el îmi surâse) 
presupun că nici păsărilor sau animalelor nu le place să fie 
spionate de cercetători. 

— Ai auzit mult din ce s-a spus? 

— Ah, destul ca să-mi dau seama că n-am pierdut nimic 
important. 

— Şi ce părere ai? 

El îşi încreţi fruntea şi îşi strânse buzele după care zise 
competent: 

— E greu de spus. Uneori mama îşi ascunde bine tainele, 
dar niciodată nu reuşeşte să le controleze până la capăt. E 
nostim dar... (presupun că dv. a-ţi remarcat) oamenii care 
mint cel mai mult sunt cei mai stângaci şi sunt mai uşor de 
păcălit cu minciuni decât alţii. S-ar putea crede că ştiu să se 
păcălească, dar par să fie exact aceia care cred cel mai 

tare. Cred că aţi observat asta, nu e aşa? 

— Da. 

— Ce vroiam să vă spun, zise el. Chris nu a venit acasă 
noaptea trecută. Din cauza asta mama e mai preocupată 
decât de obicei şi când am primit poşta azi dimineaţă am 
găsit o scrisoare de la el care m-a făcut curios şi am 
deschis-o. 

El scoase din buzunar un plic pe care mi-l dădu. 

— Cred că ar fi mai bine să o citiţi, după care o să lipesc 
şi o să o pun împreună cu poşta de mâine, în cazul că el 
reapare, cu toate că nu cred că are să o facă. 

— De ce nu crezi? l-am întrebat eu, luând scrisoarea. 

— Ei bine, el e cu adevărat Rosewater. 

— l-ai spus ceva despre asta? 

— N-am avut ocazia. Nu l-am mai văzut de când mi-aţi 
spus. 

Am privit scrisoarea pe care o aveam în mână. Era 
ştampilată Boston, Massachusetts, 27 decembrie 1932, şi 
era adresată într-o  caligrafie  copilărească domnului 
Christian Jorgensen din Courtland, New York. 

— De ce ai deschis-o? am întrebat, scoțând scrisoarea din 
plic. 

— Nu cred în intuiţie, spuse el, dar uneori sunt mirosuri, 
zgomote sau poate chiar caligrafia, care fără să fie 
suspecte, te influenţează. Nu ştiu ce să zic. M-am gândit 
doar că ar putea să conţină ceva important. 

— Simţi des treaba asta legată de corespondenţa 
familiei? 

El mă privi scurt dându-şi seama că îmi bat joc şi pe 
urmă spuse: 

— Nu des, dar le-am mai deschis corespondenţa şi altă 
dată. V-am spus că mă interesează să studiez oamenii. 

Pe hârtia albă scria: 


Dragă Vic, 

Olga mi-a spus că te-ai întors în Statele Unite şi că 
te-ai însurat din nou sub numele de Christian 
Jorgensen. Asta nu e corect, Vic, aşa cum nu e nici 
faptul că nu mi-ai scris în toți aceşti ani. Şi nici nu mi-ai 
trimis bani. Ştiam că a trebuit să pleci din cauza 
problemelor pe care le-ai avut cu domnul Wynant, dar 
sunt convinsă că acesta a uitat demult totul, aşa că ai 
fi putut să-mi scrii căci, după cum ştii, am fost 
întotdeauna prietena ta şi sunt mereu dispusă să fac 
tot ce pot pentru tine. Nu vreau să te trag la 
răspundere, dar trebuie să ne vedem, Vic. O să fiu 
liberă duminică şi luni cu ocazia Anului Nou şi o să vin 
la New York sâmbătă seara. Scrie-mi unde vrei să ne 
întâlnim şi la ce oră, în aşa fel încât să nu ai probleme. 
Te rog, scrie-mi imediat, ca să primesc răspunsul la 
timp. 

Cu drag, soția ta 
Georgia. 


Urma o adresă. 

Am spus: „Bine, bine” şi am băgat scrisoarea la loc în 
plic. 

— Şi ai rezistat tentaţiei de a-i spune mamei tale despre 
asta? 

— Ştiam ce reacţie o să aibă. Aţi văzut cum s-a purtat cu 
dumneavoastră. Ce credeţi că ar trebui să fac? 

— Ar trebui să mă laşi să spun poliţiei. 

El mă aprobă imediat printr-un gest. 

— Dacă asta credeţi că e cel mai bine, puteţi să le-o 
arătaţi. 

— Mulţumesc, am spus şi am băgat scrisoarea în 
buzunar. 

— Mai e ceva, spuse el. Aveam nişte morfină cu care 
făceam experienţe şi cineva mi-a furat-o. Erau cam 
douăzeci de grame. 

— Ce experienţe făceai? 

— O luam. Vroiam să-i studiez efectele. 

— Şi cum ţi se pare? l-am întrebat. 

— Nu mă aşteptam să-mi placă. Vroiam doar să văd cum 
e. Nu-mi plac lucrurile care îmi înceţoşează mintea. Din 
cauza asta de obicei nu beau şi nu fumez. Vreau să încerc 
cocaina, căci se presupune că asta ascute mintea, nu e 
aşa? 

— Aşa se zice. Cine crezi că a furat morfina? 

— O suspectez pe Dorothy. De asta mă duc să iau cina la 
mătuşa Alice. Dorothy mai e încă acolo şi vreau să aflu. O 
fac eu să spună tot. 

— Dar dacă era acolo, cum ar fi putut să... 

— Azi-noapte a trecut pe acasă pentru scurt timp şi în 
afară de asta, nu ştiu exact când a dispărut morfină. Azi am 
deschis pentru prima dată cutia după trei sau patru zile. 

— Ea ştie că tu ai deschis-o? 

— Da. Asta e unul din motivele pentru care o suspectez. 
Nu cred că putea fi altcineva. Am făcut experienţe şi cu ea. 

— Şi ei i-a plăcut? 

— A, da, i-a plăcut, dar ar fi luat-o oricum. Ce vroiam să 
vă întreb: ar fi putut deveni toxicomană într-un timp aşa de 
scurt? 

— Cât de scurt? 

— O săptămână - zece zile. _ 

— Mai greu, în afara cazului în care lua şi singură. li 
dădeai mult? 

— Nu. 

— Ţine-mă la curent dacă afli, am spus. Acum o să iau un 
taxi. Ţinem legătura. 

— Veniţi înapoi diseară târziu, nu? 

— Nu ştiu dacă o să ajung. O să vedem. 

— Da, spuse el, şi mulţumesc foarte mult. 

În primul magazin m-am oprit ca să-l sun pe Guild fără să 

mă aştept să-l găsesc la birou, dar sperând să aflu numărul 
lui de acasă. Cu toate astea era încă acolo. 

— Lucrezi până târziu, i-am spus. 

— Aşa e, răspunse el, oarecum vesel. 

l-am citit scrisoarea de la Georgia şi i-am dat adresa ei. 

— Bună treabă, spuse el. 

l-am spus că Jorgensen nu venise acasă din ziua 
precedentă. 

— Crezi că o să-l găsim la Boston? mă întrebă. 

— Ori acolo, ori cât de departe în sud, unde cred că s-a 
dus deja. 

— O să încercăm în ambele locuri, zise el încă vesel. 
Acum am şi eu veşti pentru tine: prietenul nostru Nunheim 
a fost găsit ciuruit de gloanţe calibrul 32, cam la o jumătate 
de oră după ce ne-a scăpat. Se pare că gloanţele provin din 
acelaşi pistol cu care a fost ucisă Virginia Wolf. Experții 
verifică acum. Cred că ar fi preferat să rămână să 
vorbească cu noi. 

Când am ajuns acasă, Nora, cu o mână mânca o rață 
rece, iar cu cealaltă dezlega un rebus. 

— Credeam că ai rămas să trăieşti cu ea, zise Nova. Erai 
detectiv, aşa că spune-mi ce e mic, maro, în formă de melc 
şi cu gâtul lung. 

— Face parte din rebus sau din rață? Mai bine să nu 
mergem la familia Edge în seara asta. Sunt plictisitori. 

— Bine, dar or să se supere. 

— Nu vom fi aşa norocoşi, m-am plâns eu. S-au certat 

deja cu Quinn, aşa că... 

— Te-a sunat Harrison. Mi-a spus că acum e momentul să 
cumperi „Mc. Intyre Parcupine” - cred că am înţeles corect - 
ca să se potrivească cu stocul pe care îl ai. Mi-a spus că azi 
a închis la douăzeci şi un sfert. Puse un deget pe rebus şi 
adăugă: răspunsul pe care îl vreau se potriveşte aici. 

l-am găsit răspunsul, după care i-am povestit aproape 
cuvânt cu cuvânt întrevederea cu Mimi. 

— Nu cred, spuse ea. Inventezi. Nu există oameni de 
genul ăsta. Ce se întâmplă cu ei? Să fie oare primele 
exemplare dintr-o rasă de monştri? 

— Eu doar ţi-am povestit cum stau lucrurile. Nu le-am 
explicat. 

— Cum ai putea să explici? Nici unul din familie (în 
special acum, când Mimi s-a întors împotriva lui Chris) nu 
pare să aibă faţă de ceilalţi nici cel mai mărunt sentiment 
de prietenie şi, într-un fel, seamănă cu toţii între ei. 

— Poate că asta e explicaţia, am sugerat eu. 

— AŞ vrea s-o văd şi pe mătuşa Alice, zise ea. Nu ai de 
gând să trimiţi scrisoarea la poliţie? 

— Am vorbit deja la telefon cu Guild, am răspuns eu şi i- 
am povestit de Nunheim. 

— Asta ce să însemne? întrebă ea. 

— In primul rând, dacă Jorgensen nu e în oraş, aşa cum 
cred eu, şi gloanţele provin din acelaşi pistol cu care a fost 
omorâtă şi Julia Wolf, cum e şi posibil, atunci poliţia va 
trebui să-i găsească complicele, ca să poată să-l acuze. 

— Sunt sigură că dacă erai un bun detectiv ai putea 
multe, şi mai clar de atât, spuse Nora şi se întoarse la 
rebusul ei. Te întorci s-o vezi pe Mimi? 

— Mă îndoiesc. Ce ar fi să laşi enigmele de-o parte şi să 
luăm cina? 

Telefonul sună şi eu m-am dus să răspund. Era Dorothy 
Wynant. 

— Alo, Nick? 

— Acelaşi. Cum îţi merge, Dorothy? 

— Gil tocmai a ajuns aici şi m-a întrebat ce ştii tu şi 
vroiam să ştii că eu am luat-o, însă doar ca să-l împiedic pe 
el să nu devină toxicoman. 

— Ce ai făcut cu ea? am întrebat-o eu. 

— M-a făcut să i-o dau înapoi şi nu mă crede, dar ăsta a 
fost singurul motiv pentru care am luat-o. 

— Eu te cred. 

— Vrei atunci să-i spui lui Gil? Dacă tu mă crezi, osă mă 
creadă şi el, pentru că în lucrurile astea are încredere în 
tine. 

— O să-i spun imediat ce o să-l văd, am promis. 

După o pauză ea întrebă din nou: 

— Unde e Nora? 

— E aici lângă mine, vrei să vorbeşti cu ea? 

— Da, însă mai vreau să te întreb ceva, mama a spus 
ceva despre mine când ai fost azi acolo? 

— Nu-mi amintesc, de ce? 

— Dar, Gil? 

— Doar despre morfină. 

— Eşti sigur? 

— Destul de sigur, am răspuns eu. De ce? 

— Nu-i nimic... dacă eşti sigur... o prostie... 

— Bine. i-o dau pe Nora, am răspuns întorcându-mă 
către ea. E Dorothy la telefon şi vrea să-ţi vorbească. N-o 
invita să ia masa cu noi. 

Am intrat în sufragerie, iar Nora după ce termină de 
vorbit mi se alătură. Avea o privire ciudată. 

— Ce s-a întâmplat? am întrebat-o. 

— Nimic. Am schimbat expresii de politeţe şi atâta tot. 

— Dacă îl minţi pe bătrânul, Dumnezeu o să te 
pedepsească. 

Ne-am dus să luăm cina într-un restaurant japonez de pe 

strada 58 şi m-am lăsat apoi convins de Nora să ne ducem 
totuşi la familia Edge. Halsen Edge era un bărbat slab şi 
osos de vreo cincizeci de ani, complet chel, cu o faţă 
stupidă. Se considera un demon prin profesie şi înclinaţie - 
care era singura lui glumă, dacă o puteam numi aşa - prin 
care vroia să spună că era arheolog şi că avea o colecţie de 
topoare de luptă de care era şi foarte mândru. Lucrurile nu 
stăteau chiar aşa de rău, dacă te resemnezi cu faptul că 
veniseşi, ocazional, să-i vezi muzeul militar care constă din: 
topoare de piatră, de cupru şi de bronz, topoare cu două 
tăişuri, topoare poligonale, topoare cu lama zimţată, 
topoare mesopotamiene, ungureşti sau nordice - toate 
arătau de parcă erau mâncate de molii. De fapt, ne 
întâlnisem cu soţia lui pe care o chema Leda, dar căreia el îi 
zicea „Tip”. Era minionă, iar părul, ochii şi pielea îi erau gri, 
cu toate că erau naturale. Rareori stătea în picioare - de 
obicei era ghemuită pe undeva - şi îi plăcea să-şi ţină capul 
aplecat într-o parte. Nora avea o teorie conform căreia la 
un moment dat, când Edge deschisese un mormânt 
preistoric, Tip ieşise dinăuntru, iar Margot Innes se referea 
la ea numind-o spiriduşul, pronunţând atent toate literele 
cuvântului.. Cândva, ea îmi spusese că literatura de acum 
douăzeci de ani nu o să supravieţuiască, căci nu conţinea 
psihiatrie. Locuiau amândoi într-o casă veche şi plăcută, cu 
trei etaje, la marginea cartierului Greenwich Village, iar 
băuturile lor erau excelente. Erau cam o duzină de oameni 
când am ajuns noi acolo. Tip ne-a prezentat celor pe care 
nu-i cunoşteam şi apoi m-a luat deoparte. 

— De ce nu mi-ai spus că persoanele pe care le-am 
cunoscut la tine de Crăciun erau implicate într-un mister 
criminalistic? mă întrebă ea, lăsându-şi capul spre stânga, 
până când urechea îi atinse umărul. 

— Nu sunt sigur că aşa stau lucrurile, şi în afara de asta, 
ce înseamnă în zilele noastre un mister criminalistic? 

Ea îşi puse capul pe dreapta. 

— Nici nu mi-ai spus că ai luat cazul. 

— Ce-am făcut? Ah, înţeleg ce vrei să spui. Ei bine, nu-l 
luasem şi nu l-am luat încă. Faptul că am fost rănit ar trebui 
să demonstreze că eram un spectator inocent. 

— Te doare tare? 

— Mă mănâncă. In după amiaza asta am urlat să-mi 
schimb pansamentul. 

— Nora nu a fost complet înspăimântată? 

— Tot aşa eram şi eu, dar şi tipul care a tras. Uite-l pe 
Helsey. N-am vorbit încă cu el. 

In timp ce m-am strecurat pe lângă ea, ca să scap, zise 
din nou: 

— Harison a promis s-o aducă pe fată în seara asta. 

Am vorbit cu Edge câteva minute - în special despre un 
teren din Pennsylvania, pe care îl cumpăra - şi mi-am luat 
apoi ceva de băut, rămânând să ascult poveştile murdare 
pe care le spuneau Lary Crowly şi Phil Thomas, până când 
s-a apropiat o femeie care l-a întrebat pe Phil - care preda 
la Universitatea Columbia - ceva despre tehnocraţie, 
subiectul săptămânii. Lary şi cu mine ne-am îndepărtat şi 
ne-am dus spre locul unde stătea Nora. 

— Fii atent, spuse ea, spiriduşul a fost determinat să 
scoată de la tine toată povestea crimei Virginiei Wolf. 

— S-o lăsăm s-o scoată de la Dorothy, am spus. O să vină 
împreună cu Quinn. 

— Ştiu. 

— E nebun după fata aia, nu-i aşa? zise Larry. Mi-a spus 
că vrea să divorţeze de Alice ca să se însoare cu ea. 

— Biata soţie, spuse Nora compătimitor, 

— Depinde cum vezi lucrurile, zise Larry. 

— L-am văzut pe tipul care e însurat cu maică-sa. Ştii, 
tipul ăla înalt pe care l-am cunoscut la voi. 

— Jorgensen? 


111 


— Aşa, da. leşea dintr-un magazin de amanetări de pe 
Sixth Avenue, aproape de strada 46. 

— Ai vorbit cu el? 

Eram într-un taxi şi oricum, e politicos să te faci că nu-i 
cunoşti pe cei care ies dintr-un magazin de amanetat. 

— Ssst... făcu Tip în toate direcţiile când Levi Oscant 
începu să cânte la pian. 

Quinn şi Dorothy au sosit în timp ce el cânta. 

Quinn era beat turtă şi nici Dorothy nu era prea trează. 
Ea veni spre mine şi îmi şopti: 

— Vreau să plec şi eu odată cu tine şi cu Nora. 

— N-o să prinzi micul dejun aici, i-am spus. 

— Şşşt, făcu Tip în direcţia mea şi am mai ascultat puţină 
muzică. 

Dorothy se aşeză lângă mine un minut, după care îmi 
şopti: 

— Gil mi-a spus că te duci mai târziu să o vezi din nou pe 
mama. Aşa e? 

— Mă îndoiesc. 

Quinn se apropie, dezechilibrat, de noi. 

— Cum îţi merge, băiete? Ce mai faci, Nora? l-ai transmis 
mesajul meu? 

— Şşşt, făcu Tip spre el, însă nu i se dădu atenţie. 

Ceilalţi păreau uşuraţi şi începură să vorbească. 

— Ascultă, băiete, ai un cont la Golden Gate Trust din 
San Francisco, nu-i aşa? 

— Destul de mic. 

— Scoate-i, băiete. Am auzit aseară că sunt la pământ. 

— Bine, oricum nu am prea mulţi bani la ei. 

— Nu? Ce faci, de fapt, cu banii? 

— Îi transform în aur şi îi ascund ca să-i folosesc mai 
târziu. 

Ei clătină serios din cap: 

— Cei ca tine duc ţara de râpă. 

— Şi cei ca mine nu se duc de râpă împreună cu ea, am 
spus. Ce-ai păţit? 

— E vine lui Alice. E bosumflată de o săptămână, dacă nu 
aş fi băut, înnebuneam. 

— De ce e bosumflată? 

— Din cauză că beau. Crede că... Se aplecă spre mine şi 
îmi şopti confidenţial. Fii atent. Tu eşti singurul meu prieten 
şi o să-ţi spun ce am de gând să fac. O să divorţez şi o să 
mă însor cu... 

Încercă să o îmbrăţişeze pe Dorothy dar acesta îl împinse 
şi spuse: 

— Eşti naiv şi obosit. Aş vrea să mă laşi în pace. 

— Crede că sunt naiv şi obosit, îmi spuse el. Ştii de ce nu 
vrea să se mărite cu mine? Pun pariu că nu ştii. Din cauză 
că... 

— Taci din gură! Taci din gură, beţivanule! 

Faţa lui Dorothy era congestionată, iar vocea îi şuiera. 

— Dacă mai spui asta o dată, te omor! îi zise ea 
începând să-l ia la bătaie. 

Am îndepărtat-o pe Dorothy, iar Larry l-a prins pe Quinn 
să nu cadă. 

— M-a lovit, Nick, scânci el în timp ce îi curgeau lacrimi 
pe obraz. 

Dorothy îşi ascundea faţa în haina mea şi părea că 
plânge. Acaparasem deja toată atenţia. Tip veni în fugă cu 
faţa aprinsă de curiozitate. 

— Ce s-a întâmplat, Nick? 

— Doar nişte beţivi jucăuşi, i-am răspuns eu. Toată lumea 
e bine. O să am eu grijă să ajungă acasă. 

Tip nu era de acord cu asta; ar fi vrut ca ea să mai 
rămână, măcar cât avea nevoie ca să descopere ce se 
întâmplase. O îndemnă pe Dorothy să se întindă puţin, iar 
lui Quinn, care avea probleme să se ţină pe picioare, îi oferi 
„ceva” fără să precizeze ce. 

Nora şi cu mine i-am scos afară. Larry se oferi şi el să ne 
acompanieze, dar ne-am hotărât că nu era nevoie. Quinn, 
în drum spre apartamentul său, a adormit într-un colţ al 
taxiului. Dorothy, în celălalt colţ, stătea ţeapănă şi tăcută, 
iar Nora era între ei. Eu m-am aşezat pe scaunul rabatabil şi 
m-am gândit că oricum nu stătusem mult la Edge. Nora şi 
Dorothy au rămas în taxi cât l-am condus pe Quinn sus la 
el. Era destul de terminat. 

Am sunat şi Alice deschise uşa. Purta o pijama verde iar 
într-o mână ţinea o perie de păr. Îl privi obosită pe Quinn şi 
spuse plictisită: 

— Descarcă-l înăuntru! 

L-am dus şi l-am aruncat în pat. Mormăia ceva ce nu 
înţelegeam şi dădea anemic dintr-o mână, dar ochii îi erau 
închişi. 

— ÎI pun la culcare, am spus eu desfăcându-i cravata. 

Alice se sprijini de rama patului: 

— Dacă vrei tu, zise ea. Eu am renunţat. 

l-am scos haina, vesta şi cămaşa. 

— Unde a fost tot timpul ăsta? întrebă ea fără prea mult 
interes. 

Stătea încă sprijinită de rama patului şi îşi peria părul. 

— La Edge, i-am spus eu şi l-am desfăcut la pantaloni. 

— Cu javra aia mică de Wynant? întrebă ea liniştită. 

— Era multă lume acolo. 

— Da, spuse ea. Nu s-ar duce într-un loc izolat. 

Îşi mai perie părul de câteva ori şi adăugă: 

— Deci nu crezi că e select să-mi spui cum a fost. 

Soţul ei se mişcă puţin şi bălmăji: 

— Dorry... 

l-am scos pantofii. 

— Mi-l amintesc când avea şi muşchi, zise Alice şi 
suspină. 

Ea îşi privi soţul până l-am dezbrăcat de tot şi l-am băgat 

în pat apoi suspină din nou şi zise: 

— lţi aduc ceva de băut. 

— Trebuie să fie scurt, i-am spus eu. Nora mă aşteaptă 
jos în taxi. 

Ea deschise gura ca şi cum ar fi avut să spună ceva, o 
închise şi o deschise din nou, ca să spună: 

— S-a făcut! 

M-am dus cu ea în bucătărie şi, după câteva momente, 
m-a întrebat: 

— Nu e treaba mea, Nick, dar ce cred oamenii despre 
mine? 

— Eşti precum toţi ceilalţi. Unii te plac, alţii nu, iar restul 
sunt indiferenți oricum. 

— Nu asta vroiam să ştiu, spuse eu încruntându-se. Ce 
cred oamenii despre faptul că stau cu Harrison? 

— Nu ştiu, Alice. 

— Tu ce crezi? 

— Cred că ştii tu ce faci şi indiferent ce ar fi, e treaba ta. 

Ea mă privi nemulțumită. 

— N-ai face niciodată o mişcare greşită, nu-i aşa? Ştii că 
stau cu el doar pentru bani. Ştii asta, nu? S-ar putea să nu 
aibă foarte mulţi iar pentru mine contează, la modul în care 
am fost crescută. 

— Există oricum divorţul şi împărţirea averii. Ar trebui 
Să... 
— Bea-ţi paharul şi ieşi dracului afară, zise ea obosită. 

În taxi, Nora îi făcu loc între ea şi Dorothy. 

— Vreau să beau o cafea, zise ea. Mergem la bar la 
Ruben? 

— Bine, am spus şi i-am dat taximetristului adresa. 

Dorothy întrebă timid: 

— Ce-a zis nevastă-sa? 

— Îţi transmite salutări. 

— Încetează cu răutăţile, zise Nora. 

Dorothy spuse: _ 

— De fapt, nu-mi plăcea deloc Harrison, Nick. lţi spun 
sincer că nu mai vreau să-l văd niciodată. 

Acum părea destul de serioasă şi nebăută. Continuă: 

— Ştii, mă simţeam foarte singură şi, cu el puteam să 
mai ies şi eu. 

Am început să zic ceva, dar m-am oprit, când Nora mă 
întrerupse: 

— Nu-ţi face probleme din pricina lui Harrison. 
Întotdeauna a fost un neghiob şi jumătate. 

— N-aş vrea să pun paie pe foc, dar cred că el e cu 
adevărat îndrăgostit. 

Nora îmi dădu un ghiont. 

— Sper că nu râzi de mine, Nick. 

— Aşa ar trebui, dar... 

— Am auzit o nouă poantă în seara asta, spuse Nora, cu 
aerul cuiva care nu vrea să fie întrerupt, şi continuă 
explicându-i lui Dorothy: E vorba de d-na Edge. Levi spunea 
că... 

Povestea era destul de amuzantă, dacă ai fi cunoscut-o 
pe „Tip”. Nora continuă să vorbească despre ea, până când 
am coborât din taxi la Barul Ruben. 

Herbert Macaulay era în restaurant, aşezat lângă o 
brunetă îndesată, îmbrăcată în roşu. L-am salutat de la 
distanţă printr-un gest şi după ce am comandat mâncarea 
m-am dus să-i vorbesc. 

— Nick Charles, Louise Jacoba, spuse el. Aşează-te. Care 

sunt noutăţile? 

— Jorgensen e Rosewater, i-am spus. 

— Ei, pe dracu! 

Eu am aprobat din cap şi am adăugat: 

— Şi se pare că are o nevastă la Boston. 

— Aş vrea să-l văd, zise el rar. Îl ştiam pe Rosewater şi aş 
vrea să mă asigur. 

— Poliţia pare destul de convinsă. Nu ştiu dacă l-au găsit 
încă. Tu crezi că el a omorât-o pe Julia? 

Macaulay dădu din cap afectat: 

— Nu-l văd pe Rosewater omorând pe cineva - nu aşa 
cum îl cunoşteam - în ciuda amenințărilor pe care le-a 
făcut. Îţi aminteşti că la momentul respectiv nu l-am prea 
luat în serios. Ce altceva s-a mai întâmplat? 

Când eu am ezitat, el a confirmat. 

— Louise e în regulă. Poţi să vorbeşti. 

— Nu e vorba de asta. Trebuie să mă întorc la ai mei şi să 
mănânc. Venisem doar să te întreb dacă ai primit vreun 
răspuns la anunţul tău din Times. 

— Nu încă. Aşează-te, Nick, vreau să te întreb o mulţime 
de lucruri. Ai spus poliţiei de scrisoarea lui Wynant şi... 

— Vino mâine să luăm masa la prânz şi discutăm. Trebuie 
să mă întorc la ai mei. 

— Cine e blondă aia mică? întrebă Louise Jacobs. Am 
văzut-o pe ici pe colo cu Harrison Quinn. 

— Dorothy Wynant. 

— ÎI ştii pe Quinn? mă întrebă Macaulay, 

— L-am dus la culcare acum zece minute. 

Macaulay zâmbi şi zise: 

— Sper că relaţia cu el o menţii doar la nivel social. 

— Ce vrei să spui cu asta? 

Zâmbetul lui Macaulay deveni trist. 

— A fost agentul meu financiar şi m-a adus aproape în 
pragul cerşetoriei. 

— Ce nostim. Acum e agentul meu şi îi urmez sfaturile. 

Macaulay şi fata începură să râdă. Am pretins şi eu că mă 
amuzam şi m-am întors la masa mea. 

— Nu e încă miezul nopţii, zise Dorothy şi mama a zis că 
te aşteaptă. De ce să nu ne ducem cu toţii să o vedem? 

Nora îşi turna foarte atentă cafeaua în ceaşcă. 

— De ce? am întrebat-o. Ce aţi pus la cale? 

Cu greu ai fi putut găsi două feţe mai inocente ale lor. 

— Nimic, Nick, zise Dorothy. Credeam că ar putea fi o 
idee bună. 

— E devreme şi... 

— Şi o iubim cu toţii pe Mimi. 

— Nu... dar... 

— E prea devreme ca să mergem acasă, spuse Nora. 

— Mai sunt şi barurile, am sugerat eu şi cluburile de 
noapte, şi Harlemul. 

— Toate ideile tale sunt la fel, spuse Nora strâmbându- 
se. 

— Vrei să mergem la Barry şi să ne încercăm norocul la 
joc? 

Dorothy încercă să spună că da, însă se opri când Nora 
se strâmbă din nou. 

— Oricum, asta e părerea mea despre vizita la Mimi, am 
spus. Mi-a ajuns cât am văzut-o pe ziua pe azi. 

Nora suspină arătându-se răbdătoare. 

— Bine, atunci tot ne ducem într-un bar, aş prefera la 
prietenul tău Studsy, cu condiţia să nu-l laşi să ne mai ofere 
şampania aia îngrozitoare. El în schimb e un tip simpatic. 

— O să fac tot ce pot, am promis şi am întrebat-o pe 
Dorothy: Ţi-a spus Gilbert că ne-a surprins pe mine şi pe 
Mimi într-o poziţie compromiţătoare? 

Ea încercă să schimbe priviri cu Nora care era însă prea 
ocupată cu mâncarea din farfurie. 

— N-a spus... n-a spus tocmai aşa. 

— Ţi-a spus despre scrisoare? 

— Scrisoarea de la nevasta lui Chris? Da. Ochii ei albaştri 
sclipeau. Ce furioasă trebuie să fie mama! 

— Cu toate astea ţie îţi place... 

— Şi ce e cu asta? Ce dacă? Ce a făcut ea ca să mă... 

— Lasă copilul în pace, Nick, zise Nora. 

Aşa că, am renunţat să mai discut cu Dorothy. 

Afacerile mergeau din plin la Clubul Pigiron. Localul era 
plin de oameni, zgomot şi fum. Studsy veni din spatele 
casei să ne întâmpine. 

— Speram să veniţi. 

Ne strânse mâna, mie şi Norei, după care zâmbi deschis 
spre Dorothy. 

— Ceva special? am întrebat 

El făcu o plecăciune. 

— Totul e special cu nişte doamne ca acestea. 

I l-am prezentat lui Dorothy, iar el a spus ceva elaborat 
despre prietenii lui Nick, apoi a oprit un chelner. 

— Pete, fă o masă aici pentru d-l Charles. 

— În fiecare seară eşti aşa de aglomerat? am întrebat. 

— N-am răgaz. Dacă vin o dată, se întorc mereu. Poate 
nu am separeuri şi marmură neagră, dar nu trebuie să 
scuipi ce bei aici. 

— Vrei să staţi la bar până e gata masa? 

Am zis că da şi am comandat de băut. 

— Ai auzit de Nunheim? l-am întrebat. 

El mă privi o clipă nehotărât şi pe urmă spuse: 

— Da, am auzit. Prietena lui e acolo - şi indică din cap 
celălalt colţ al încăperii - şi probabil sărbătoreşte ceva. 

Am privit peste Studsy şi am văzut-o pe roşcata Miriam 
stând la masă cu alţi bărbaţi şi femei. 

— Ai idee cine l-a omorât? 

— Ea zice că poliţia i-a făcut-o... din cauză că ştia prea 
multe. 

— Asta e bătaie de joc, am spus. 

— Da, e bătaie de joc, aprobă el. Uite-ţi masa. Aşezaţi-vă. 
Eu mă întorc îndată. 

Ne-am adus paharele la masa înghesuită între altele 
două care ocupaseră prea mult spaţiu şi ne-am aşezat cât 
mai confortabil cu putinţă. 

Nora îşi gustă băutura şi o trecură fiorii. 

— Crezi că ăsta ar putea fi biter-ul din iederă de care era 
vorba în rebusuri? 

— O, i-a uitaţi-vă, zise Dorothy. 

Shep Morelli venea spre noi. Faţa lui îi atrăsese atenţia lui 
Dorothy. Unde nu era tăiată, era umflată, iar culoarea varia 
de la grena în jurul unui ochi şi până la roşul deschis al unui 
plasture de lângă gură. Odată ajuns lângă masa noastră, el 
se aplecă puţin şi se sprijini în pumni, pe margine. 

— Ascultă, zise el, Studsy mi-a spus că ar trebui să-mi cer 
scuze. 

— Bătrânul Studsy, murmură Nora. 

Între timp eu am întrebat: 

— Ei bine? 

Morelli clătină din capul lui tumefiat şi zise: 

— Eu nu-mi cer scuze pentru ceea ce fac - unora poate să 
le placă, altora nu - dar nu mă deranjează să-ţi spun; îmi 
pare rău că m-am pierdut cu firea şi am tras în tine, sper că 
nu a fost prea grav şi dacă pot să fac ceva ca să fim chit, 
eu... 
— Las-o baltă. Aşază-te şi bea ceva. El e d-l Morelli, 

domnişoara Wynant. 

Ochii lui Dorothy se măriră plini de interes. 

Morelli găsi un scaun şi se aşeză. 

— Sper că nici dumneata nu eşti supărată, îi zise el Norei. 

— A fost distractiv, răspunse ea. 

El o privi suspicios. 

— Ai ieşit pe cauţiune? l-am întrebat. 

— Da, azi după-amiază. Îşi pipăi precaut faţa cu o mâna 
şi adăugă: Aşa sunt tipii ăştia noi. Am simulat că mă opun 
arestării. 

Nora zice indignată: 

— Asta e oribil. Vrei să spui că... 

Eu am tras-o de mână. 

— Trebuie să te aştepţi la asta, zise Morelli. Buza lui 
inferioară se mişcă umflată într-un surâs care vroia să fie 
dispreţuitor. Totul e în regulă dacă te lucrează doi sau trei 
dintre ei. 

— Şi tu ai făcut lucruri ca astea? mă întrebă Nora. 

— Cine, eu? 

Studsy se apropie de noi cu un alt scaun. 

— l-au făcut un lifting? zise el arătând din cap spre 
Morelli. 

l-am făcut loc şi s-a aşezat, după care zâmbi spre Nora 
adăugând: 

— Cred că nu găsiţi ceva mai bun în barurile voastre şic 
de pe Park Avenue şi plătiţi oricum de patru ori mai mult. 

Nora zâmbi slab şi mă călcă pe picior pe sub masă. 

— O ştiai pe Julia Wolf de la Cleveland? l-am întrebat pe 
Morelli. 

El îi aruncă o privire lui Studsy care se lăsase pe spate cu 
scaunul, evaluându-şi prin încăpere profiturile. 

— Pe vremea când se numea Rhoda Stewart, am 
adăugat. 

El o privi de data asta pe Dorothy, iar eu i-am spus: 

— Nu-ţi face probleme, ea e fata lui Clyde Wynant. 

Studsy încetă să privească în jur şi i se adresă lui 
Dorothy: 

— Chiar aşa? Şi cum se simte tăticul tău? 

— Nu l-am mai văzut de când eram mică, răspunse ea. 

Morelli umezi capătul unei ţigări pe care şi-o puse între 
buzele umflate. 

— Eu vin de la Cleveland. 

Aprinse un chibrit, iar ochii lui păreau plictisiţi - se 
străduia să dea impresia asta. 

— N-am ştiut că e Rhoda Stewart decât o sigură dată la 
Nancy Kane. El o privi din nou pe Dorothy. Tatăl tău ştie? 

— ÎI ştii pe tata? 

— Am schimbat câteva cuvinte la un moment dat 

— Despre ce? am întrebat. 

— Despre ea. 

Flacăra chibritului din mână îi ajunsese la degete. El îi 
dădu drumul şi aprinse, un altul, de la care îşi aprinse 
ţigara. Pe urmă ridică din sprâncene spre mine încreţindu-şi 
fruntea şi zise: 

— E O.K.? 

— Sigur. Nu e nimeni aici de faţă cu care să nu poţi vorbi. 

— O.K. Era gelos ca dracu’! Vroiam să-l pocnesc, dar ea 
nu m-a lăsat. Evident, era sursa ei de bani, 

— Cu cât timp în urmă s-a întâmplat asta? 

— Acum şase... opt luni. 

— Pe el l-ai mai văzut de când a fost omorâtă ea? 

El clătină din cap. 

— Nu l-am văzut decât de câteva ori şi asta de care ţi-am 
spus a fost ultima oară. 

— Ea îl înşela? 

— Nu mi-a spus, dar eu cred că da. 

— De ce? 

— Era o fată isteaţă... foarte isteaţă. Făcea rost de mălai 

de undeva. Odată am avut nevoie de cinci miare. El pocni 
din degete. Bani gheaţă. 

M-am decis să nu-l întreb dacă îi dăduse banii înapoi. 

— Poate că el îi dăduse. 

— Sigur... poate. 

— Ai spus ceva din toate astea la poliţie? l-am întrebat 
eu. 

El râse scurt şi ironic. g 

— Credeau că pot să afle ceva de la mine. Intreabă-i ce 
părere au acum. Tu eşti un tip corect. Nu cred că... 

El se întrerupse şi îşi scoase ţigara din gură. 

— Ăştia care trag cu urechea, continuă el întinzând o 
mână şi atingând urechea unui tip de la masă lângă care 
fuseserăm înghesuiți şi care se aplecase, din ce în ce mai 
mult spre noi. 

Tipul tresări şi îşi întoarse faţa ciupită peste umăr, spre 
Morelli. 

— Trageţi înapoi urechea, zise Morelli. Ne intră în pahare. 
Tipul se bâlbâi: 

— N-am... n-am vrut, Shep, după care îşi înghesui burta 
în cadrul mesei ca să fie cât mai departe de noi, cu toate că 
ne putea încă auzi. 

— Niciodată nu vrei nimic, zise Morelli, dar asta nu te 
împiedică să încerci, după care îşi întoarse atenţia către 
mine. Sunt dispus să merg până la capăt cu tine: puştoaica 
e moartă şi nu o să-i facă nici un rău, dar Mulrooney cu 
toată echipa lui nenorocită nu m-ar făcut niciodată să 
vorbesc. 

— Bine, am spus eu. Spune-mi despre ea, unde ai 
cunoscut-o, ce făcea înainte să-l cunoască pe Wynant şi 
cum s-au cunoscut. 

— Ar trebui să beau ceva, zise el, după care se răsuci pe 
scaun şi strigă: Hei, garson - tu, care ai băiatul în spate! 

Chelnerul cocoşat pe care Studsy îl strigase Pete se 

strecură printre mese spre noi şi îi zâmbi afectuos lui 
Morelli. 

— Ce să fie? zise el sugându-şi zgomotos un dinte. 

Am comandat cu toţii câte ceva şi chelnerul plecă. 

— Eu şi Nancy locuiam în acelaşi bloc, zise Morelli. 
Bătrânul Kane avea un magazin de dulciuri la colţ. Ea 
şterpelea ţigări pentru mine. Babacul ei m-a păruit bine 
odată, când încercam să-i arăt cum să facă fise de telefon 
cu o sârmă. Îi ştii pe ăştia de modă veche. Dumnezeule, era 
ca la interogatoriul de gradul 3. El râse gros, din gât, şi 
continuă: Vroiam să fur nişte prefabricate de la nişte case 
care se construiau după colţ şi să i le pun în pivniţă, ca să-l 
înhaţe Schultz, polițistul străzii şi să mă răzbun în felul 
acesta, dar ea nu m-a lăsat. 

— Probabil că erai o dulceaţă când erai mic, zise Nora. 

— Aşa era, spuse el mândru. Fiţi atenţi! O dată când nu 
aveam mai mult de 6 sau.... 

O voce de femeie spuse: 

— M-am gândit că tu trebuie să fii. 

Am ridicat privirea şi am văzut-o pe roşcata Miriam care 
îmi vorbea. 

— Salut, i-am spus eu. 

Ea îşi puse mâinile în şolduri şi zise privindu-mă fix: 

— Deci ştia prea multe pentru voi. 

— Poate. Însă şi-a luat tălpăşiţa pe scara de incendiu cu 
pantofii în mână, înainte să ne fi spus ceva. 

— Prostii! 

— Bine.. Ce crezi că ştia care să fie fost prea mult pentru 
noi? 

— Ştia unde e Wynant, zise ea. 

— Chiar aşa? Unde e? 

— Eu nu ştiu, dar Art ştia. 

— Aş vrea să ne fi spus. Noi... 

— Prostii, zise ea din nou. Tu ştii şi poliţia la fel. Cu cine 

credeţi că vorbiţi? 

— Nu glumesc. Nu ştiu unde e Wynant. 

— Lucrezi pentru el şi poliţia e împreună cu tine. Nu-ţi 
bate joc de mine. Art credea că treaba asta o să-i aducă o 
groază de bani, săracul fraier. Nu ştia ce o să i se întâmple. 

— Ţi-a spus ţie că ştia? am întrebat eu. 

— Nu sunt aşa de proastă cum crezi. Mi-a spus că ştia 
ceva din care o să facă avere şi am văzut cum au mers 
lucrurile. Cred că pot să fac legătura. 

— Numai uneori rezultatul e patru, am spus eu, alteori 
este douăzeci şi doi. Nu lucrez pentru Wynant. Vrei să ajuţi.. 

— Nu. Era un şobolan şi se încurca cu oameni de teapa 
lui. Merită ce i s-a întâmplat, dar nu te aştepta să uit că l- 
am lăsat cu tine şi cu Guild, după care nimeni nu l-a mai 
văzut în viaţă. 

— Nu vreau să uiţi nimic. Vreau doar să încerci să-ţi 
aminteşti dacă... 

— Acum trebuie să mă car, zise ea şi plecă. 

Mişcările îi erau de o graţie remarcabilă. 

— N-aş crede că mi-ar plăcea să mă încurc cu gagica 
asta, spuse Studsy îngândurat. E o otravă. Morelli îmi făcu 
semn cu ochiul. 

Dorothy mă strânse de braţ şi zise: 

— Nu înţeleg, Nick. 

l-am răspuns că nu-i nimic şi m-am adresat lui Morelli: 

— Ne spuneai de Julia Wolf. 

— Aha! Ei bine, bătrânul Kane a dat-o afară când avea 15 
sau 16 ani pentru că intrase într-o încurcătură cu un 
profesor de la liceu şi pe urmă s-a cuplat cu un tip numit 
Face Peppler, un băiat isteţ dacă nu ar fi vorbit aşa de mult. 
Îmi amintesc că odată eu şi Face eram... El se întrerupse şi 
îşi drese vocea. Oricum Face şi cu ea au stat împreună cam 
cinci sau şase ani, dacă pui la socoteală şi perioada când a 
făcut el armata iar ea trăia cu altul pe care nu-mi amintesc 

cum îl cheamă... un verişor al lui Dick O'Brien, un tip 
slăbănog şi brunet căruia îi plăcea să bea. Când Face a 
terminat armata, ea s-a întors la el şi au rămas împreună 
până au fost prinşi încercând să-l scuture pe un barosan de 
la Toronto. Face şi-a asumat răspunderea şi ea a scăpat cu 
şase luni.. în timp ce el a încasat-o serios. Ultima dată când 
am auzit de el, era încă la închisoare. Pe ea am văzut-o 
când a ieşit. Mi-a cerut nişte bani ca să sărbătorească. 
Odată când mi i-a trimis înapoi, a spus că şi-a schimbat 
numele în Julia Wolf şi că îi place în oraşul ăsta mare, dar 
ştiam că Face ţine încă oricum legătura cu ea. Aşa că în 
1928 când m-am mutat aici, am căutat-o. Ea... 

Miriam se întoarse şi stătea cu mâinile în şold ca mai 
înainte. 

— M-am mai gândit la cele ce ai spus. Trebuie să mă 
crezi destul de proastă. 

— Nu, am zis eu. Nicidecum. 

— Poţi să pun pariu că nu o să cad în plasa asta pe care 
mi-o întinzi. Pot să văd destul de clar lucrurile pe care le am 
în faţă. 

— Bine. 

— Nu e deloc bine. L-aţi omorât pe Art şi... 

— Nu aşa tare, păsărico, zise Studsy ridicându-se şi 
luând-o de braţ. Zbiera. Vino încoace! Vreau să vorbesc cu 
tine. El o duse către bar. 

Morelli făcu din nou cu ochiul. 

— Îmi place chestia asta. Bine, ziceam că atunci când m- 
am mutat aici m-am dus s-o caut şi ea mi-a spus că 
lucrează pentru Wynant care e înnebunit după ea, aşa că Îi 
merge destul de bine. Se pare că au învăţat-o să 
stenografieze la Ohio în timpul celor şase luni de închisoare, 
iar ei asta i se părea ceva nemaipomenit, la modul că-şi 
imagina o slujbă într-un loc unde o să se lase seiful deschis. 
O agenţie a trimis-o să lucreze temporar pentru Wynant iar 

ea s-a gândit la un drum lung şi că o să profite mai mult 
decât dacă ar fi ştiut să bată rapid la maşină, aşa că a luat 
treaba în serios şi relaţia a devenit stabilă. Era destul de 
isteaţă şi având cazier încerca să se reabiliteze, din 
moment ce probabil că el ar fi aflat oricum, căci avocatul lui 
nu prea o vedea bine şi ar fi fost în stare să o verifice. Nu 
ştiu exact ce făcea, mă înţelegi, era jocul ei şi nu avea 
nevoie de mine. Chiar dacă într-un fel eram prieteni n-avea 
nici un sens să-mi spună ceva cu care aş fi putut să oam la 
mână. Înţelegi, nu era iubita mea sau ceva de genul ăsta... 
eram doar vechi prieteni din copilărie. O vedeam din când 
în când şi veneam aici, până când el a strâns coarda, iar ea 
mi-a spus că nu o să lase un culcuş moale pentru câteva 
pahare băute împreună cu mine. Asta e tot. Era în 
octombrie cred şi s-a ţinut de cuvânt. N-am mai văzut-o de 
atunci. 

— Cu cine altcineva mai ieşea? am întrebat eu. 

— Nu ştiu. Nu vorbea mult despre amici. 

— Purta o verighetă cu diamante. Ştii ceva despre asta? 

— Nimic. În afară de faptul că nu o avea de la mine. Nuo 
purta când am văzut-o. 

— Crezi că ar fi dorit să se combine din nou cu Peppler 
când ar fi ieşit din închisoare. 

— Poate. Nu părea că se preocupă mult de el în 
închisoare, dar îi plăcea să lucreze cu el şi cred că ar fi 
făcut din nou echipă. 

— Cum rămâne cu verişorul lui Dick O'Brien, tipul ăla 
slăbănog şi brunet. Ce s-a întâmplat cu el? 

Morelli mă privi surprins. 

— Percheziţionează-mă, zise el. 

Studsy se întoarse singur. 

— Poate greşesc, spuse el aşezându-se, dar cred că 
cineva ar putea face ceva cu cloanţa aia dacă ar şti cum s-o 
apuce. 

— De gât, zise Morelli. 

Studsy râse bine dispus. 

— Nu. Incearcă să ajungă departe. Lucrează din greu la 
lecţiile de canto şi... 

Morelli îşi privi paharul gol şi spuse: 

— Laptele ăsta al tău probabil că îi face foarte bine, după 
care întoarse capul şi strigă către Pete: Hei tu ăla cu 
rucsacul în spate, mai adu-mi acelaşi lucru. Trebuie să 
cântăm la cor mâine. 

— Soseşte, Sheppy, zise Pete. Chipul lui cenuşiu îşi 
pierdea imaginea morocănoasă când îi vorbea Morelli. 

Un grăsan uriaş şi blond (atât de blond că părea albicios) 
care stătuse la masa lui Miriam veni şi îmi spuse cu o voce 
subţire şi efeminată: 

— Deci tu eşti din gaşca care i-a tras-o lui Art Nunhei... 

Morelli îl lovi pe grăsan în burtă, cât de tare putu fără să 
îl deranjeze pe Studsy, care sculându-se în picioare, îi mai 
trase un pumn în faţă. Eu am rămas nemişcat, prostit că 
încă mai avea de gând să dea cu dreapta. Pete cel cu 
rucsacul, văzând, veni în spatele grăsanului şi îi trânti cu 
toată forţa tava în cap. Grăsanul căzu pe spate tulburând 
trei persoane de la o altă masă. Amândoi barmanii erau 
deja cu noi. Unul din ei îl lovi pe grăsan cu un ciomag 
aducându-l în patru labe, iar celălalt îl apucă de guler pe la 
spate şi îl răsuci, sufocându-l. Cu ajutorul lui Morelli l-am 
pus înapoi pe picioare şi l-am dat afară. 

Pete se uită după ei sugându-şi dintele. 

— Nenorocitul ăsta, îmi explică el mie, nu poţi să te 
bazezi pe el când bea. 

Studsy era la masa alăturată, care fusese deranjată şi îi 
ajută pe oameni să se aşeze la locurile de mai înainte. 

— Asta e rău, spunea el, e rău pentru afaceri, dar unde 
trebuie să tragi linia de separare? Aici nu e o bombă, dar 
nici un seminar de domnişoare. 

Dorothy era palidă şi speriată. Nora făcuse ochii mari, 
uimiţi: 

— E ca la balamuc, zise ea. De ce au făcut asta? 

— Ştiu tot atât cât tine, i-am răspuns eu. 

Morelli şi barmanii se reîntorseseră, părând destul de 
mulţumiţi de ei înşişi. Studsy şi Morelli se întoarseră şi îşi 
reluară locurile la masa noastră. 

— Sunteţi impulsivi, băieţi, le-am zis eu. 

— Impulsivi, repetă Studsy râzând. Ha, ha, ha! 

Morelli era serios. 

— Intotdeauna, când un tip începe ceva de genul acesta, 
trebuie să i-o iei înainte. Pe urmă e prea târziu. Am mai 
trecut cu el prin asemenea momente, nu-i aşa, Studsy? 

— Cum adică? am întrebat eu. N-a făcut nimic. 

— Da, ai dreptate, zise rar Morelli, dar, uneori, în legătură 
cu el, ai aşa un fel de presentiment. Nu e aşa, Studsy? 

— Aha, făcu Studsy. E isteric. 

Se făcuse deja ora două când le-am spus noapte bună lui 
Studsy şi lui Morelli, plecând de la Clubul Pigiron. Dorothy 
se trânti într-un colţ al taxiului şi zise: 

— O să mi se facă rău. Sunt sigură. 

Părea că spune adevărul. 

— E de la băutură, zise Nora şi îşi puse capul pe umărul 
meu. 

— Nevasta ta e beată, Nick. Ascultă, trebuie să-mi spui 
tot ce s-a întâmplat... Tot. Nu acum, mâine. N-am înţeles 
nici ce s-a spus, nici ce s-a întâmplat. Ăia sunt 

nemaipomeniţi. Nu pot să mă duc la mătuşa Alice în halul 
ăsta, zise Dorothy. Ar face infarct. 

— N-ar fi trebuit să dea în grăsan în halul ăla, zise Nora. 
cu toate că a fost distractiv, deşi sălbatic. 

— Cred că mai bine mă duc la mama, spuse Dorothy. 

Nora zise: 

— Erizipelul n-are nici o legătură cu urechile. Ce-i aia o 
„Cclăpăugă”? 

— Ureche. 

Dorothy continuă: 

— Totuşi mătuşa Alice n-are încotro, trebuie să mă vadă 
pentru că am uitat cheia şi am s-o trezesc. 

— Te iubesc, Nick, zise Nora, pentru că miroşi frumos şi 
cunoşti oameni aşa de fascinanţi. 

— E în drumul vostru dacă mă lăsaţi la mama, nu e aşa? 
întrebă Dorothy. 

— Da, i-am răspuns eu şi i-am dat şoferului adresa lui 
Mimi. 

— Vino acasă la noi, zise Nora. 

— Nu... Nu, mai bine nu, răspunse Dorothy. 

— De ce nu? 

— E... nu cred că e bine. 

Genul ăsta de conversaţie a continuat până ce taxiul s-a 
oprit la Courtland. Eu am coborât şi am ajutat-o pe Dorothy 
să se dea jos din taxi. Ea se sprijini de mine cu toată 
greutatea şi zise: 

— Vă rog frumos, intraţi măcar un minut! 

— Doar un minut, răspunse Nora, ieşind şi ea din taxi. 

l-am spus şoferului să aştepte şi am intrat. Dorothy a 
sunat la uşă iar Gilbert, cu halatul de baie peste pijama, a 
deschis. El ridică o mână în semn de avertisment şi zise în 
şoaptă: 

— E poliţia aici! 

Din sufragerie se auzi vocea lui Mimi: 

— Cine e, Gil? 

— DI. şi D-na Charles şi Dorothy. 

Mimi veni să ne întâmpine. 

— Niciodată nu am fost aşa de bucuroasă să văd pe 
cineva. Nu mai ştiu cum s-o întorc. 

Purta un halat roz de satin peste pijamaua roz, iar chipul 
ei îmbujorat nu era deloc nefericit. O ignoră pe Dorothy şi 
ne strânse mâna mie şi Norei. 

— Acum nu o să-mi mai fac probleme şi o să las totul în 
seama ta, Nick. Trebuie să-i spui nebunei ăsteia mici ce să 
facă. 

— Prostii, zise Dorothy în spatele meu încet, dar foarte 
pasional. ` 

Mimi nu lăsă să se vadă că ar fi auzit-o pe fața ei. Incă 
tinându-ne de mână, ne trase în sufragerie pălăvrăgind. 

— ÎI ştiţi pe locotenentul Guild. A fost foarte drăguţ, dar 
sunt sigură că i-am pus răbdarea la încercare. Am fost aşa 
de... ei bine, am vrut să spun că am fost aşa de uimită. Dar 
acum sunteţi aici şi... 

Intrarăm în sufragerie. 

— Salut, îmi spuse Guild, după care i se adresă Norei: 
Bună seara, doamnă. 

Împreună cu el mai era Andy, cel care îl ajutase să ne 
percheziţioneze camerele de la hotel în dimineaţa vizitei lui 
Morelli. 

— Ce se întâmplă? am întrebat eu. 

Guild o privi pe Mimi şi pe urmă îmi spuse: 

— Poliţia din Boston l-a găsit pe Jorgensen sau 
Rosewater, sau oricum vrei să-i zici, acasă la prima lui 
nevastă şi l-a întrebat câte ceva din partea noastră. 
Răspunsul de bază pare să fie că el nu are nimic de-a face 
cu moartea Juliei Wolf, iar d-na Jorgensen poate să 
dovedească asta, căci ne ascunde ce s-a întâmplat cu 
bunurile lui Wynant. 

Ochii i se îndreptară din nou spre Mimi. 

— Doamna nu pare să vrea să ne spună nici „da” nici 
„nu”. Să spun drept, Charles, nu ştiu ce să ne facem cu ea 
în mai multe privinţe. 

Inţelegeam foarte bine asta, aşa că am spus: 

— E probabil speriată, iar Mimi încercă să pară speriată. 
Divorţase de prima lui nevastă? 

— Potrivit celor spuse de prima nevastă, nu. 

— Minte, pun pariu! zise Mimi. 

— St, st, st, am făcut eu. El se întoarce la New York? 

— Se pare că vrea să ne forţeze să fie extrădat, ca să-l 
facem să vină aici. De la Boston ne-au spus că se dă peste 
cap să-şi găsească un avocat. 

— Aveţi nevoie de el chiar aşa de tare? 

Guild dădu din umerii lui mari. 

— Dacă venirea lui ne-ar ajuta în privinţa crimei... Nu-mi 
pasă de vechile acuzaţii de bigamie. Niciodată nu mi-a 
plăcut să investighez pe cineva în legătură cu chestiuni 
care nu mă privesc. 

— Ei bine? am întrebat-o eu pe Mimi. 

— Pot să vorbesc, singură, cu tine? 

L-am privit pe Guild care spuse: 

— Orice dacă ar fi de folos. 

Dorothy mă luă de braţ. 

— Nick, ascultă-mă pe mine mai întâi. Eu... Dar se 
întrerupse, căci toată lumea o privea. 

— Ce e? am întrebat-o eu. 

— Eu... aş fi vrut să vorbesc cu tine... 

— Dă-i drumu'! 

— Singuri, vroiam să spun, zise ea. 

— Mai târziu, i-am spus eu, strângând-o de mână. 

Mimi mă conduse în dormitor şi închise uşa cu grijă. M- 
am aşezat pe pat şi mi-am aprins o ţigară. Mimi se sprijini 
de uşă şi îmi zâmbi foarte gentil, încrezătoare. Jumătate de 

minut trecu astfel. Pe urmă ea zise: 

— Tu mă placi, Nick, iar când a văzut că nu i-am răspuns 
nimic ea adăugă, nu-i aşa? 

— Nu. 

Ea râse şi se îndepărtă de uşă. 

— Vrei să spui că nu eşti de acord cu mine. Se aşeză pe 
pat lângă mine. Dar mă placi suficient ca să mă ajuţi? 

— Asta, depinde. 

— Depinde de ce... 

Uşa se deschise şi Dorothy intră. 

— Nick, trebuie să... 

Mimi îi sări în faţă şi îi strigă printre dinţi. 

— leşi afară de aici! 

Dorothy se retrase puţin şi zise: 

— Ba nu. Nu o să faci... 

Mimi o plesni peste gură cu dosul mâini şi repetă: 

— leşi afară! 

Dorothy ţipă şi-şi acoperi cu o mână gura, după care, 
speriată se dădu înapoi şi ieşi. Mimi închise din nou uşa. 

— Trebuie să vii o dată pe la noi, i-am zis eu, şi să-ţi 
aduci biciurile albe. 

Nu păru să mă audă. Ochii îi erau îngânduraţi şi cenușii 
iar buzele schiţau un fel de surâs, însă atunci când vorbi, 
vocea îi era mai guturală decât de obicei. 

— Fata mea s-a îndrăgostit de tine. 

— Prostii. 

— Ba da şi e geloasă pe mine. O apucă nebunia ori de 
câte ori mă apropii la mai puţin de jumătate de metru de 
tine. 

Vorbea ca şi cum s-ar fi gândit la altceva. 

— Prostii. Poate că are o oarecare nostalgie de pe 
vremea când am cunoscut-o şi avea 12 ani, dar asta e tot. 

Mimi clătină din cap. 

— Greşeşti, dar nu contează, zise ea şi se aşeză din nou 


133 


pe pat lângă mine. 

— Trebuie să mă ajuţi să ies din asta. Eu... 

— Sigur, am spus eu. Eşti o mimoză care are nevoie de 
protecţia unui tip puternic. 

— Ce? A... făcu ea descriind un gest cu mâna către uşa 
pe care ieşise Dorothy. Eşti sigur că nu te... Oricum nu e 
nimic de care să nu mai fi auzit, sau făcut. Nu trebuie să te 
îngrijorezi. 

Ea zâmbi din nou, având ochii cenuşii, preocupaţi. 

— Dacă o vrei pe Dorothy, ia-o, dar nu deveni 
sentimental din cauza asta. Nici nu contează. Evident, nu 
sunt o mimoză. Niciodată nu ai crezut asta. 

— Nu, am încuviinţat. 

— Ei bine, zise ea cu un aer decisiv. 

— Ei bine, ce? 

— Nu mai cocheta atât, zise ea. Ştii ce vreau să spun. Mă 
înţelegi la fel de bine cum te înţeleg şi eu. 

— Oricum, mie mi se pare că tu ai cochetat până acum. 

— Ştiu. A fost un joc, dar acum a încetat. Idiotul ăla şi-a 
bătut joc de mine, Nick şi acum, când are probleme, se 
aşteaptă să îl ajut. O să-l ajut. 

Ea îmi puse o mână pe genunchi şi unghiile ascuţite mi 
se înfipseră în piele. 

— Poliţiştii nu mă cred. Cum aş putea să-i fac să creadă 
că el minte şi că eu nu ştiu nimic altceva despre crimă? 

— Probabil că nu poţi; i-am spus eu rar. Indeosebi după 
ce Jorgensen a repetat ce mi-ai spus tu acum câteva ore. 

Ea inspiră adânc iar unghiile i se înfipseră din nou în 
genunchiul meu. 

— Le-ai spus tu asta? 

— Nu încă. 

l-am luat mâna de pe genunchi. Ea răsuflă uşurată şi 
zise: 

— Şi evident, nu o să le spui acum, nu e aşa? 

— De ce nu? 

— Pentru că e o minciună. Şi eu şi el am minţit. Nu am 
găsit nimic, absolut nimic. 

— Suntem unde eram şi mai devreme, i-am spus eu şi te 
cred la fel de mult ca şi mai înainte. Ce se întâmplă cu 
schimbarea de care vorbeai? 

— Bine, zise ea bătându-mă uşor pe mână. Am găsit ceva 
- nu e cine ştie ce - dar n-am să fac nimic ca să-l ajut pe 
nemernicul ăla. Mă înţelegi ce simt în legătură cu asta, nu e 
aşa, Nick? Şi tu ai face la fel... 

— Poate, am spus eu, dar aşa cum stau lucrurile nu am 
nici un motiv să fiu de partea ta. Nu sunt duşmanul lui Chris 
al tău. Nu-mi foloseşte la nimic să te ajut să arunci vina pe 
el. 

Ea suspină şi zise: 

— M-am gândit foarte mult la asta. Nu cred că banii pe 
care aş putea să ţi-i dau ar însemna mult pentru tine acum, 
- ea zâmbi complice - şi nici trupul meu alb, frumos. Dar nu 
te interesează însă să îl salvezi pe Clyde? 

— Nu în mod obligatoriu. 

Ea râse. 

— Nu ştiu ce înseamnă asta. 

— S-ar putea să însemne că nu cred că ar avea nevoie să 
fie salvat. Poliţia nu are mare lucru împotriva lui. E un tip 
foarte dificil, era în oraş în ziua când Julia a fost omorâtă, 
iar ea îl trişa. Asta nu e suficient ca să fie arestat. 

Ea râse din nou. 

— Dar cu contribuţia mea, cum rămâne? 

— Nu ştiu. Despre ce e vorba? am zis eu şi am continuat 
fără să aştept răspunsul la care nici nu speram: Indiferent 
ce ar fi, eşti o fraieră, Mimi. L-ai încurcat pe Chris în 
povestea cu bigamia. Ţine-o aşa. Nu e... 

Ea îmi zâmbi dulce şi zise: 

— Dar asta o ţin în rezervă, să o folosesc dacă... 

— Dacă scapă de sub acuzaţia de crimă, e? Ei bine, nu o 
să meargă aşa, doamnă. Poţi să-l bagi trei zile la închisoare. 
În timpul ăsta procurorul o să-şi dea deja seama că nu a 
omorât-o pe Julia şi că tu ţi-ai bătut joc de ei. Or să te 
trimită să te arunci în lac şi or să refuze acuzaţiile. 

— Dar nu poate să facă asta, Nick. 

— Poate şi o va face, am asigurat-o eu. lar dacă 
descoperă că ascunzi vreo dovadă, or să-ţi facă mari 
probleme. 

Ea îşi muşcă buzele şi întrebă: 

— Eşti cinstit cu mine? 

— Îţi spun exact ce o să se întâmple, cu excepţia cazului 
în care procurorul s-ar fi schimbat foarte mult de pe vremea 
mea. 

Ea îşi mai muşcă un timp buzele. 

— Nu vreau să scape, şi nici nu vreau să am probleme, 
zise ea şi mă privi. Dacă mă minţi, Nick... 

— Nu poţi să faci nimic altceva decât să mă crezi sau să 
nu mă crezi. 

Ea zâmbi, îmi puse o mână pe obraz, mă sărută şi se 
ridică. 

— Fir-ai să fii! Ei bine, am să te cred. 

Plecă pe urmă până în celălalt colţ al camerei şi se 
întoarse. Ochii îi erau strălucitori, iar faţa îi era plăcut 
animată. 

— ÎI chem pe Guild, am spus eu. 

— Nu, aşteaptă, aş vrea... aş vrea mai întâi să văd ce 
părere ai. 

— Bine, dar fără teatru. 

— Precis îţi e frică şi de umbra ta, zise ea, dar nu te 
îngrijora, nu am să joc feste. 

Am spus că asta e nemaipomenit şi am îndemnat-o să-mi 
arate obiectul despre care îmi spusese. 

— Ceilalţi or să devină nerăbdători. 

Ea se duse la dulap, îl deschise, dădu nişte haine la o 
parte şi băgă mâna printre celelalte. 

— Ce ciudat, zise ea. 

— Ciudat? am spus eu ridicându-mă. E fantastic, Guild o 
să moară de ras. 

Am luat-o către uşă. 

— Nu fi aşa nerăbdător, zise ea. Am găsit-o. 

Se întoarse spre mine ţinând în mâini o batistă 
împăturită. M-am apropiat de ea, a desfăcut batista ca să- 
mi arate un lanţ de ceas rupt la un capăt şi având la celălalt 
capăt ataşat un cuţitaş mic de aur. Batista era de damă şi 
avea nişte pete maro. 

— Ei bine? am întrebat eu. 

— Ţinea asta în mână, am văzut-o când m-au lăsat 
singură cu ea şi ştiind că e a lui Clyde, am luat-o. 

— Eşti sigură că îi aparţine lui Clyde? 

— Da, zise ea nervoasă. Vezi, are legături de aur, de 
argint şi de cupru. Şi l-a făcut din primele eşantioane de 
metal care au ieşit în urma invențiilor lui. Oricine îl 
cunoaşte, poate să identifice acest obiect, nu mai există 
unul la fel. Ea învârti cuţitaşul, ca să văd literele CM W 
gravate pe el. 

— Sunt inițialele lui. Nu văzusem cuţitaşul înainte, dar am 
recunoscut lanţul, Clyde îl purtase ani de-a rândul. 

— ŢI-l aminteşti destul de bine ca să-l descrii fără să-l mai 
vezi? 

— Sigur că da. 

— Batista e a ta? 

— Da. 

— Şi pata de sânge? 

— Lănţişorul era în mâna ei - ţi-am spus - şi era plină de 
sânge. Nu cumva, zise ea, încruntându-se... Reacţionezi ca 
şi cum nu m-ai crede. 

— Nu tocmai, am spus eu, dar de data asta ar trebui să fii 

sigură că spui adevărul. 

Ea bătu din picior şi zise: 

— Eşti... după care râse, şi furia îi dispăru de pe faţă. Poţi 
fi cel mai supărător bărbat. Acum ţi-am spus adevărul; Nick, 
ţi-am spus exact ce s-a întâmplat. 

— Aşa sper şi eu. Era momentul. Eşti sigură că Julia nu a 
apucat să spună nimic cât ai fost singură cu ea? 

— Încerci iar să mă înfurii. Bineînţeles că sunt sigură. 

— Bine, am zis eu. Aşteaptă aici. Am să-l chem pe Guild, 
iar dacă o să-i spui că lănţişorul era în mâna Juliei cât timp 
mai trăia încă, o să trebuiască să explici că nu te-ai luptat 
cu ea că să i-l iei. 

Ea făcu ochii mari la mine. 

— Şi ce am să-i spun? 

Am ieşit şi am închis uşa. 

Nora, care părea somnoroasă, se întreținea cu Guild şi cu 
Andy în sufragerie. Tinerii Wynant nu erau prin preajmă. 

— Du-te, i-am spus lui Guild. Prima uşă pe stânga. Cred 
că s-a pregătit pentru întrevederea cu tine. 

— A mărturisit? mă întrebă el. 

Eu am dat din cap că „da”. 

— Şi ce-ai aflat? 

— Vezi ce afli tu, le punem cap la cap şi vedem pe urmă, 
am sugerat eu. 

— Bine. Haide, Andy, zise el şi ieşiră. 

— Unde e Dorothy? am întrebat. 

Nora căsca. 

— Credeam că e cu tine şi cu maică-sa, zise ea. Gilbert e 
pe aici pe undeva, a stat aici până acum câteva minute. 
Trebuie să mai rămânem mult? 

— Nu, i-am răspuns eu, după care am luat-o pe coridor 
dincolo de camera lui Mimi şi am ajuns într-un alt dormitor 
care avea uşa deschisă. M-am uitat înăuntru, dar nu era 
nimeni. Alături mai era o uşă care însă era închisă. Am 
ciocănit. 

— Cine e? întrebă vocea lui Dorothy. 

— Nick, am răspuns eu şi am intrat. 

Era întinsă în pat, îmbrăcată, iar Gilbert stătea aşezat 
alături. Ea avea ochii roşii, părea că plânsese şi, când mă 
văzu, se ridică şi mă privi bosumflată. 

— Mai vrei să vorbeşti ca mine? am întrebat eu. 

Gilbert se ridică şi el din pat. 

— Unde e mama? întrebă. 

— Vorbeşte cu polițistul. 

El zise ceva ce nu am reuşit să înţeleg şi plecă din 
cameră. 

Dorothy îmi zise tremurând. 

— Mă înspăimântă băiatul ăsta, după care îşi reaminti că 
trebuia să mă privească bosumflată. 

— Mai vrei să vorbeşti cu mine? 

— Ce te-a făcut să te întorci aşa împotriva mea? 

— Faptul că ai fost stupidă. 

M-am aşezat unde stătuse Gilbert. 

— Ştii ceva despre lănţişorul ăsta pe care se presupune 
că l-a găsit mama ta? 

— Nu, unde? 

— Ce vroiai să-mi spui? 

— Nimic... momentan, spuse ea nemulțumită, afară doar 
de faptul că ai putea să-ţi ştergi rujul ei de pe buze. Mi l-am 
şters. 

Ea îmi smulse batista din mână, o făcu sul, după care luă 

o cutie de chibrituri de pe o masă de lângă pat şi aprinse 
unul. 

— O să miroasă ca dracu', am spus eu. 

— Nu-mi pasă, zise ea şi îi dădu foc. 

l-am luat batista din mână, m-am dus la fereastră şi am 
aruncat-o; apoi m-am întors să mă aşez pe pat. 

— Acum sper că te simţi mai bine, i-am spus eu. 

— Ce a zis mama despre mine? 

— Mi-a spus că te-ai îndrăgostit de mine. 

— Şi tu ce i-ai răspuns? spuse ea, ridicându-se brusc. 

— l-am zis că te-ai ataşat de mine când erai mică. 

— Crezi... crezi că asta e tot? întrebă ea cu buzele 
tremurânde. 

— Ce altceva ar putea fi? 

— Nu ştiu, zise ea şi începu să plângă. Toţi au râs din 
cauza asta, mama, Gilbert, Harrison... eu... 

— Dă-i dracu’, i-am spus eu, îmbrăţişând-o. 

După o vreme ea spuse: 

— Mama e îndrăgostită de tine? 

— Dumnezeule, nu! Ea urăşte bărbaţii mai mult decât 
orice altă femeie pe care o ştiu, în afară de lesbiene. 

— Dar întotdeauna are un gen de... 

— Aşa e ea. Nu te lăsa păcălită. Mimi urăşte bărbaţii 
absolut pe toţi - la maximum. 

Ea se opri din plâns, îşi încreţi fruntea, spunând: 

— Nu înţeleg. Tu o urăşti? 

— De regulă, nu. 

— Dar în momentul ăsta? 

— Nu cred. A fost stupidă cu toate că se crede deşteaptă, 
şi asta e o prostie, dar nu cred că o urăsc. 

— Eu însă o urăsc, zise Dorothy. 

— Mi-ai spus acelaşi lucru săptămâna trecută dar eu 
vroiam să te întreb ceva: Îl ştiai, sau l-ai văzut pe Arthur 
Nunheim, de care am vorbit în seara asta la bar? 

Mă privi atentă şi zise: 

— Încerci doar să schimbi subiectul. 

— Nu e adevărat. Răspunde-mi! 

— Nu. 

— A fost menţionat în ziare, i-am amintit eu. Este cel care 
a spus la poliţie că Morelli o cunoştea pe Julia Wolf. 

— Nu-mi amintesc numele lui, zise ea. Până în seara asta 
nu-mi amintesc să fi auzit de el. 

Eu i l-am descris şi am întrebat-o. 

— L-ai văzut vreodată? 

— Nu. 

— S-ar putea ca uneori să fi fost cunoscut drept Albert 
Norman. Aşa ţi se pare cunoscut? 

— Nu.. 

— Cunoşteai pe careva dintre cei pe care i-am văzut la 
Studsy în seara asta? 

— Nu. Vorbesc sincer, Nick, ţi-aş fi spus dacă ştiam ceva 
care te-ar fi putut ajuta. 

— Indiferent, cât de tare te-ar fi durut? 

— Da, zise ea, după care reluă imediat. Ce vrei să spui cu 
asta? 

— Ştii al dracului de bine ce vroiam să spun. 

Ea îşi acoperi faţa cu mâinile iar vocea ei de-abia se a 
usca: 

— Mi-e frică, Nick. Eu... 

Îşi lăsă mâinile jos căci cineva bătu la uşă. 

— Intră, am strigat eu. 

Andy deschise uşa, atât cât să-şi bage capul înăuntru şi 
spuse încercând să-şi ascundă curiozitatea: 

— Locotenentul vrea să te vadă. 

— Vin imediat, i-am promis eu. 

E| deschise uşa mai mult şi adăugă: 

— Te aşteaptă chiar acum, apoi clipi cu subînţeles, însă 
colţul gurii i se mişcă mai mult decât ochiul şi rezultatul fu 

un fel de nedumerire. 

— O să mă întorc, i-am spus lui Dorothy şi l-am urmat 
afară. 

El închise uşa după mine şi îmi şopti la ureche: 

— Puştiul se uita pe gaura cheii. 

— Gilbert? 

— Da. A avut timp să se îndepărteze când m-a auzit 
venind, dar era tot acolo. 

— E mortal puştiul ăsta!, am spus. Ce aţi aflat de la d-na 
Jorgensen? 

Işi strânse buzele groase şi zise admirativ. 

— O, ce femeie! 


24 


Am intrat împreună în dormitorul lui Mimi. Ea stătea într- 
un fotoliu de lângă fereastră şi părea foarte mulţumită. Ne 
zâmbi vesel şi spuse: 

— Acum mi-e sufletul imaculat. Am mărturisit tot. 

Guild era lângă masă şi îşi ştergea faţa cu batista. 

Mai avea câteva picături de transpiraţie pe la tâmple, iar 
chipul lui părea îmbătrânit şi obosit. Brăţara, cuțitul şi 
batista în care fuseseră înfăşurate erau pe masă. 

— Aţi terminat? am întrebat eu. 

— Nu ştiu, zise el, asta e realitatea, după care se întoarse 
ca să i se adreseze lui Mimi. Dv. aţi spus că am terminat? 

— Nu-mi imaginez ce ar mai fi de zis, spuse Mimi râzând. 

— Ei bine, zise Guild rar şi oarecum recalcitrant, în cazul 
ăsta cred că aş vrea să vorbesc cu Charles; vă rog să ne 
iertaţi câteva minute. 

Împături apoi batistă şi o băgă în buzunar. 

— Puteţi vorbi aici, zise ea ridicându-se din fotoliu. O să 
ies şi o să discut puţin cu d-na Charles, iar voi puteţi vorbi 
cât doriţi! 

Ea mă bătu jucăuş, cu degetul pe obraz şi trecând pe 
lângă mine îmi zise: 

— Nu-i lăsa, Nick, să spună lucruri prea îngrozitoare 
despre mine. 

Andy deschise uşa şi o închise după ce ieşi ea, fluierând 
Uşor. 

— Ei bine? am spus, aşezându-mă din nou pe pat, care-i 
situaţia? 

Guild îşi drese vocea şi zise: 

— Ne-a spus că a găsit cuțitul şi brăţara pe jos, în camera 
Juliei Wolf care probabil i le-a smuls lui Wynant apărându- 
se; ne-a explicat şi de ce le-a ascuns până acum. Între noi 
doi fie vorba, treaba asta nu are nici un sens dacă te 
gândeşti lucid, numai că, în cazul ăsta probabil nu trebuie 
să priveşti aşa lucrurile. Să-ţi spun drept nici nu ştiu ce să 
fac cu ea în mai multe privinţe. 

— Esenţial e, l-am avertizat eu, să nu o laşi să se 
obosească. Când o prinzi cu o minciună şi admite, te minte 
apoi din nou, iar tu îţi dai seama şi aşa mai departe. 
Majoritatea oamenilor (inclusiv femeile) se descurajează 
când sunt prinşi cu a treia sau a patra minciună şi apoi ori 
tac, ori spun adevărul: dar nu e cazul lui Mimi. Ea continuă 
să încerce să mintă şi trebuie să fii atent, căci altfel te 
trezeşti crezând-o, nu din cauză că ar putea să zică 
adevărul, ci doar din cauză că ai obosit să nu o tot crezi. 

— Hm, hm! făcu Guild. Da, poate. Işi băgă mâna sub 
guler şi părând foarte stânjenit continuă: Fii atent, tu crezi 
că ea a omorât-o pe fata aia? 

Mi-am dat seama că Andy mă privea atât de intens încât 
îi ieşeau ochii din orbite. M-am ridicat şi le-am spus: 

— Şi eu aş vrea să ştiu. 

— Povestea asta cu brăţara pare falsă dar... putem afla 
dacă avea, dacă are o astfel de brățară? Dacă ea îşi 
aminteşte aşa de bine cum pretinde, e foarte posibil ca să fi 
comandat alta la bijutier şi oricine poate să cumpere un 
cuţitaş cu inscripţiile dorite. Sunt foarte multe de spus 
împotriva probabilității ca ea să fi mers aşa de departe. 
Dacă ea a „fabricat” dovada asta, e mai plauzibil ca ea să 
deţină brăţara originală - pe care o avea probabil de ani de 
zile - dar asta nu vă rămâne decât să verificaţi. 

— Facem tot ce putem, spuse Guild răbdător. Deci tu 
crezi că ea e vinovată? 

— Te referi la crimă? am spus eu dând negativ din cap. 
N-am ajuns încă aşa de departe. Cum rămâne cu Nunheim? 
Se potrivesc gloanţele? 

— Da, sunt trase cu acelaşi pistol cu care a fost omorâtă 
fata. Toate cinci. 

— A fost împuşcat cu cinci gloanţe? 

— Da şi de suficient de aproape ca să-i ardă hainele. 

— Am văzut-o pe iubita lui, aia cu părul roşu într-un bar 
în seara asta, i-am spus eu. Zicea că tu şi cu mine l-am 
omorât pentru că ştia prea multe. 

— Hm, hm! făcu el. Ce-o fi însemnând asta? Aş vrea să 
vorbesc cu ea. 

— O găseşti la clubul Pigiron al lui Studsy Burke, i-am 
spus şi i-am dat adresa. O să-l găseşti acolo şi pe Morelli. 
Mi-a zis că numele adevărat al Juliei Wolf era Nancy Kane, şi 
că avea un prieten închis la Ohio, pe care îl chema Face 
Peppler. 

— Da? făcu Guild şi din tonul lui mi-am dat seama că ştia 
deja de Peppler şi de trecutul Juliei. Ce altceva ai mai aflat? 

— Un prieten de-al meu, Larry Crowly, care e agent de 
presă l-a văzut pe Jorgensen ieşind dintr-un magazin de 
amanetări de pe Bd. 6 lângă str. 46, ieri după-amiază. 

— Da? 

— Nu pari surprins de veştile mele. Eu... 

Mimi deschise uşa şi intră cu nişte pahare de whisky cu 
sifon pe o tavă. 

— Mă gândeam că vreţi să beţi ceva, zise ea, bine 
dispusă. 

l-am mulţumit iar ea lăsă tava pe masă şi zise: 

— Nu vroiam să vă întrerup, apoi ne surâse cu un aer 
înţelegător pe care femeia îl abordează în legătură cu 
întâlnirile dintre bărbaţi, şi ieşi. 

— Ziceai ceva, îmi reaminti Guild. 

— Spuneam că dacă voi credeţi că eu vă trag pe sfoară, 
spuneţi-mi. Până acum am jucat împreună şi nu aş vrea... 

— Nu, nu, zise Guild grăbit, nu e nimic de genul ăsta, d-le 
Charles. Se îmbujorase puţin. Am fost... Am fost grăbiţi de 
comisar, iar crima asta a doua a complicat lucrurile. 

Se întoarse apoi către tava de pe masă şi întrebă: 

— Cum îl vrei? 

— Sec, mulţumesc. Şi nu aveţi nici o pistă? 

— Ei bine, o sumedenie de gloanţe trase cu acelaşi pistol, 
asta e cam tot. A fost omorât pe un hol între etaje iar cei de 
acolo declară că nu-l cunosc nici pe Nunheim, nici pe 
Wynant şi nici pe altcineva care ar putea avea vreo 
legătură. Uşa de la hol era descuiată şi putea intra oricine, 
aşa că, dacă te gândeşti bine, nu ajungi nicăieri. 

— Nimeni n-a văzut şi n-a auzit nimic? 

— Ba da, au auzit împuşcăturile dar n-au văzut pe 
nimeni, îmi răspunse, dându-mi paharul cu whisky. 

— Aţi găsit cartuşele goale? 

— Nu, în nici unul din cele două cazuri. E vorba probabil 
de un revolver. 

— Pe care, deci, l-a golit de fiecare dată - ţinând cont şi 
de glonţul tras în telefon - dacă, aşa cum fac cei mai mulţi, 
tinea un cartuş gol în camera de sub percutor. 

Guild lăsă în jos paharul, pe care vroia să-l ducă la gură şi 
zise: 

— Nu încerci cumva să găseşti o dezlegare foarte 
complicată în treaba asta, nu-i aşa? Doar pentru că au fost 
împuşcaţi în felul ăsta? 

— Nu, însă indiferent de „legătură”, poate fi de folos. Aţi 
aflat unde era Nunheim în după amiază când a fost 
omorâtă fata? 

— În! Era prin preajma casei ei... un timp, în orice caz. A 
fost văzut doar la intrare şi în spatele clădirii, asta dacă poţi 
să dai crezare unor oameni care n-au nici un interes să 
mintă. În ziua dinaintea crimei, potrivit liftierului, a urcat 
spre apartamentul ei, dar nu ştie dacă a intrat sau nu, căci 
el a coborât imediat. 

— Deci, am spus eu, poate că Miriam are dreptate când 
zice că ştia prea multe. Aţi aflat ceva despre diferenţa de 
4000 de dolari dintre banii pe care i-a dat Macaulay şi cei 
pe care Clyde Wynant i-a luat ulterior de la ea? 

— Nu. 

— Morelli zice că ea era întotdeauna plină de bani şi că 
odată i-a împrumutat 5000 de dolari bani gheaţă. 

— Da? zise Guild ridicând din sprâncene. 

— Da. De asemenea mi-a zis că Wynant ştia că ea are 
cazier. 

— Mi se pare, zise Guild rar, că Morelli ţi-a spus o 
mulţime de lucruri. 

— Îi place să vorbească. Aţi aflat ceva în plus despre 
treburile lui Wynant dinainte de a pleca, sau despre cele pe 
care le proiecta? 

— Nu. Pari destul de interesat de magazinul ăsta al lui. 

— De ce nu? E un inventator, iar magazinul face parte din 
viaţa lui. Aş vrea să trec pe acolo la un moment dat. 

— Fă cum crezi. Mai vorbeşte-mi despre Morelli şi despre 
modul în care l-ai făcut să ciripească. 

— Îi place să vorbească. Aţi auzit de un tip numit Vrabie? 
Un grăsan albicios cu o voce subţire? 

— Nu, zise Guild întorcându-se. De ce? 

— Era şi el acolo - împreună cu Miriam - şi a vrut să mă 
pocnească, dar ceilalţi nu l-au lăsat. 

— De ce ar fi vrut să facă asta? 

— Nu ştiu. Poate din cauză că Miriam i-a spus că v-am 
ajutat la eliminarea lui Nunheim. 

— O! făcu Guild, după care îşi scărpină bărbia şi se uită la 
ceas. S-a făcut târziu. Ce ar fi să treci să mă vezi mai târziu. 
Mâine... de fapt, azi! 

— Sigur, i-am spus, în loc să-i zic ce gândeam, apoi l-am 
salutat din cap pe el şi pe Andy şi am intrat în sufragerie. 

Nora dormea pe canapea, iar Mimi lăsă cartea pe care o 
citea şi mă întrebă: 

— S-a încheiat şedinţa secretă? 

— Da, i-am spus eu, îndreptându-mă spre canapea. 

— Mai las-o să doarmă, Nick, zise Mimi. O să rămâi până 
pleacă prietenii tăi de la poliţie, nu-i aşa? 

— Bine. Aş vrea să vorbesc din nou cu Dorothy. Dar, 
doarme! 

— Bine, am s-o trezesc. 

— Dar... 

Guild şi Andy intrară, spuseră noapte bună, Guild o privi 
cu regret pe Nora care dormea şi plecară. 

— M-am săturat de poliţişti, zise Mimi oftând. Îţi aminteşti 
povestea aia? 

— Da. 

Gilbert intră şi întrebă: 

— Chiar cred despre Chris că ar fi vinovat? 

— Nu, i-am răspuns eu. 

— Pe cine suspectează? 

— AŞ fi putut să-ţi spun ieri, dar nu mai ştiu azi. 

— E ridicol, protestă Mimi. Ştiţi foarte bine şi tu şi ei că 

făptaşul este Clyde. 

— Nu, nu e el, am spus eu. 

O expresie de triumf îi lumină faţa lui Mimi. 

— Lucrezi pentru el, nu-i aşa? 

l-am răspuns că „nu”, dar faptele nu o afectară în nici un 
fel. 

Gilbert întrebă, fără să fie arţăgos, doar aşa, din 
curiozitate: 

— De ce n-ar putea fi el? 

— Ar putea fi, dar nu e. Ce rost ar fi avut să scrie 
scrisorile alea şi să arunce suspiciunea asupra lui Mimi care 
îl ajută, ţinând ascunse principalele dovezi împotriva lui? 

— Dar poate că nu ştia asta. Poate credea că poliţia nu 
divulgă toate datele. Se întâmplă uneori, nu-i aşa? Sau 
poate s-a gândit că, discreditând-o poliţia nu o să mai 
creadă... 

— Aşa e, zise Mimi. Asta e exact ceea ce a făcut, Nick. 

— Tu nu crezi că a ucis-o el, i-am spus eu lui Gilbert. 

— Nu, nu cred, dar aş vrea să ştiu de ce nu credeţi nici 
dv... ştiţi... vreau să văd raţionamentul. 

— Şi eu aş vrea să-l ştiu pe al tău. 

Faţa i se înroşi puţin iar surâsul îi era puţin încurcat. 

— A, dar eu... e cu totul altceva. 

— El ştie cine a omorât-o, zise Dorothy din prag. 

Era încă îmbrăcată şi mă privea fix, ca şi cum i-ar fi fost 
frică să se uite la altcineva. Faţa îi era palidă, iar corpul mic 
îi era rigid. 

Nora îşi deschise ochii, se ridică într-un cot şi întrebă: 

— Ce? 

Nimeni nu-i răspunse, iar Mimi zise: 

— Acum Dorothy, să nu ne oferi una din scenele tale 
dramatice şi idioate. 

— Poţi să mă baţi după ce or să plece ei, zise Dorothy, 
fără să-şi ia ochii de la mine. 

Mimi încercă să pară că nu ştia despre ce vorbea fata ei. 

— Cine ştie că el ar fi omorât-o? am întrebat. 

— Nu te mai prosti, Dorothy, zise Gilbert, eşti... 

— Las-o, l-am întrerupt eu. Las-o să spună ce are de zis. 
Cine a omorât-o, Dorothy? 

Ea îşi privi fratele şi îşi cobori apoi ochii spre podea, 
spunând foarte slab: 

— Eu nu ştiu, el ştie. 

Pe urmă mă privi din nou şi începu să tremure. 

— Nu vezi că mi-e frică? zise ea. Mi-e frică de ei. la-mă de 
aici şi am să-ţi spun, mi-e frică de ei. 

Mimi râse spre mine: 

— Tu ai căutat asta. Aşa îţi trebuie. 

— E aşa de prosteşte, murmură Gilbert, înroşindu-se. 

— Sigur, am spus eu. Am să te iau de aici, însă vreau 
răspunsul acum, când suntem toţi împreună. 

— Mi-e frică, zise Dorothy, clătinând din cap. _ 

— Nick, aş vrea să nu o mai alinţi aşa, zise Mimi. li face şi 
mai rău. Ea... 

— Tu ce zici? am întrebat-o pe Nora. 

Ea se ridică complet, întinzându-se, fără să-şi ridice 
braţele. Faţa ei drăgălaşă era îmbujorată ca întotdeauna 
când se scula din somn. 

— Hai să mergem acasă, zise ea, zâmbind spre mine. Nu- 
mi plac persoanele astea. Haide, Dorothy ia-ţi haina şi 
pălăria! 

— Du-te la culcare! îi zise Mimi lui Dorothy. 

Dorothy îşi duse mâna stângă la gură şi scânci printre 
degete: 

— Nick, nu o lăsa să mă bată! 

Eu o priveam pe Mimi care zâmbea liniştită şi amuzată, 
dar nările i se mişcau şi îi auzeai respiraţia. 

— Haide, zise Nora îndreptându-se spre Dorothy. Vino, o 
să te speli pe faţă şi... 

Mimi scoase un zgomot gutural şi i se încordară muşchii 
gâtului, ridicându-se pe vârful picioarelor. 

Nora sări între ea şi Dorothy. Cu o mână am prins-o pe 
Mimi de umăr şi cu cealaltă de talie, ridicând-o puţin. Ţipă 
şi încercă să mă lovească cu pumnii şi cu tocurile. 

Nora o împinse pe Dorothy afară din cameră şi rămase în 
prag privindu-ne. Faţa îi era foarte animată şi îmi atrăgea 
atenţia. În rest totul se estompă. Am simţit nişte lovituri 
neîndemânatice şi ineficace pe la spate şi, întorcându-mă, l- 
am văzut difuz pe Gilbert, şi nici n-am simţit când l-am 
împins. 

— Termină, i-am zis. Nu vreau să te rănesc. 

Am cărat-o pe Mimi spre canapea şi am trântit-o pe spate 
şi m-am aşezat pe genunchii ei, ţinând-o de încheieturi. 

Gilbert m-a atacat din nou. Am încercat să-l lovesc în 
genunchi, dar am nimerit mai jos, în picior, trimiţându-l 
totuşi pe podea. l-am mai tras un şut, dar l-am ratat şi i-am 
spus: 

— O să ne batem pe urmă. Acum adu nişte apă! 

Faţa lui Mimi se congestionă. Ochii îi ieşeau din orbite, 
sticloşi, enormi şi inexpresivi. Saliva îi spumega printre 
dinţii încleştaţi iar gâtul îi era roşu. Tot corpul era o masă 
de muşchi şi vene încordate, umflate, gata să explodeze. 
Încheieturile mâinilor îi transpirau şi îmi era greu să o ţin. 
Nora apăru lângă noi cu un pahar cu apă în mână; era o 
prezenţă binevenită. 

— Aruncă-i-o în faţă, i-am spus eu. 

Nora i-o aruncă. Mimi şi descleştă dinţii ca să respire şi 
închise ochii. Dădea violent din cap dintr-o parte în alta, dar 
corpul i se mai liniştise. 

— Încă o dată, am spus eu. 

Al doilea pahar cu apă produse un alt protest din partea 
lui Mimi, dar corpul ei încetă să se zbată. Era moale. l-am 
dat drumul de la încheieturi şi m-am ridicat. 

Gilbert, care se ridicase într-un picior, se sprijinea acum 
de masă şi îşi pipăia locul unde îl lovisem. Dorothy stătea în 
prag cu ochii holbaţi, nedecisă dacă să intre sau să fugă şi 
să se ascundă. Nora, care era lângă mine cu paharul gol în 
mână, mă întrebă: 

— Crezi că e bine? 

— Sigur. 

Imediat Mimi deschise ochii şi clipi, iar eu i-am dat o 
batistă. 

Ea îşi şterse faţa, respiră adânc şi se ridică pe sofa 
privind prin cameră clipind. Când mă văzu, surâse slab cu o 
uşoară vinovăţie, dar nu părea că regretă cele întâmplate, 
îşi trecu o mână nesigură prin păr şi spuse: 

— Aproape că m-am înecat. 

— Într-o bună zi, i-am zis eu, ai să intri într-o criză din 
astea şi n-o să mai ieşi. 

Ea îşi privi fiul care era în spatele meu. 

— Gil! Ce-ai păţit? 

El îşi îndepărtă fâstăcit mâna de la picior şi bâlbăi: 

— Eu... ah... nimic. Totul e în regulă. Îşi aranjă pe urmă 
părul şi nodul de la cravată. 

Ea începu să râdă: 

— A, Gil, nu cumva ai încercat să mă aperi? Şi tocmai de 
Nick? Râdea din ce în ce mai tare. A fost teribil de drăguţ 
din partea ta, dar în acelaşi timp teribil de stupid. Nu vezi 
că e un monstru, Gil? Nimeni n-ar putea... 

Îşi puse batista la gură şi începu să se legene înainte şi 
înapoi. 

Eu am privit într-o parte spre Nora, care avea ochii 
aproape înnegriţi de furie şi am luat-o de braţ. 

— Hai s-o întindem, Gilbert, dă-i mamei tale ceva de 
băut. O să-şi revină în câteva minute. 

Dorothy, cu pălăria şi haina pe mână, o luă, pe vârfurile 
picioarelor, spre uşa de la ieşire. Eu şi cu Nora ne-am găsit 

pălăriile şi hainele, le-am luat şi am ieşit, lăsând-o pe Mimi 
râzând în batista mea pe sofa. 

Nu aveam prea multe să ne spunem în taxiul care ne-a 
adus la „Normandaie”. Nora cugeta, Dorothy părea încă 
foarte speriată iar eu eram obosit... fusese o zi plină. 

Era aproape ora cinci când am ajuns acasă. Asta ne 
întâmpină bucuroasă. 

M-am aplecat să mă joc cu ea, în timp ce Nora s-a dus să 
facă nişte cafea. Dorothy voia să-mi povestească ceva cei 
se întâmplase când era mică. 

— Nu, i-am răspuns eu. Ai mai încercat să-mi spui asta şi 
luni. Ce e? Un banc? E târziu. Ce-ţi era frică să-mi zici acolo 
acasă? 

— Dar ai înţelege mai bine dacă m-ai lăsa să... 

— Ai mai spus asta şi luni. Nu sunt psihiatru şi nu mă 
pricep deloc la influenţele din copilărie. Nici nu mă 
interesează. Sunt obosit... am alergat toată ziua. 

Ea îmi spuse bosumflată: 

— Încerci să faci lucrurile cât mai grele cu putinţă pentru 
mine! 

— Ascultă, Dorothy! i-am spus. Ori ştii ceva ce nu voiai să 
spui, căci îţi era frică de Mimi şi de Gilbert, ori nu. Dacă da, 
dă-i drumul! O să te întreb dacă nu o să înţeleg ceva. 

Ea îşi aranjă fusta privindu-şi-o tristă dar când ridică 
ochii, expresia îi era din nou strălucitoare şi animată şi 
începu să vorbească, în şoaptă, dar suficient de tare ca să o 
auzim. 

— Gil se întâlneşte cu tata şi, ultima oară când l-am 
văzut, tata i-a spus cine a omorât-o pe domnişoara Wolf. 

— Cine? 

Ea scutură din cap. 

— N-a vrut să-mi spună. Asta e tot ce mi-a zis. 

— Şi de asta îţi era frică să vorbeşti de faţă cu Gil şi cu 
Mimi? 

— Da. Ai înţelege mai bine dacă m-ai lăsa să-ţi spun... 

— Ceva ce ţi s-a întâmplat când erai mică. Ei bine, n-am 
să te las. Încetează cu asta. Ce altceva ţi-a mai spus? 

— Nimic. 

— Nimic despre Nunheim? 

— Nu, nimic. 

— Unde e tatăl tău? 

— Gil nu mi-a spus. 

— Când s-a întâlnit cu el? 

— Nu mi-a spus. Te rog, nu te supăra, Nick! Ţi-am zis tot 
ce mi-a spus. 

— Adică, foarte multe, am mormăit eu. Când ţi-a spus 
toate astea? 

— În seara asta. Atunci când ai intrat tu în cameră, şi 
vorbesc serios, asta e tot ce mi-a zis. 

— Ar fi bine, i-am spus eu, dacă măcar unul din voi ar 
face o declaraţie clară şi completă despre ceva... indiferent 
despre ce. 

Nora veni cu cafelele. 

— Ce te preocupă acum, fiule? întrebă ea. 

— Totul, am răspuns. Enigmele, minciunile şi sunt prea 
bătrân şi obosit ca să mă mai amuze. Hai să ne întoarcem 
la San Francisco! 

— Înainte de Anul Nou? 

— Azi, mâine. 

— Mi-ar plăcea, zicea ea, dându-mi o ceaşcă. Putem să 
luăm avionul, dacă vrei să ajungem în ajunul Anului Nou. 
Dorothy spuse tremurând: 

— Nu te-am minţit, Nick. Ţi-am spus tot... te rog, te rog 
nu te supăra pe mine. Sunt aşa de... 

Se întrerupse din cauza unui sughiţ iar eu o scărpinam în 
cap pe Asta care mârâia. 

— Toţi suntem obosiţi şi nervoşi, zise Nora. Hai s-o 
ducem pe Asta jos la culcare şi mai vorbim după ce ne 

odihnim. Vino, Dorothy, o să-ţi aduc cafeaua în dormitor şi o 
să-ţi dau o pijama. 

Dorothy se ridică şi-mi spuse noapte bună. 

— Imi pare rău că sunt aşa de nătângă, adăugă ea şi o 
urmă pe Nora. 

Când Nora se întoarse, se aşeză pe jos lângă mine şi zise: 

— Dorry a noastră îşi face porţia de smiorcăit. Chiar dacă 
viaţa e destul de crudă cu ea acum, totuşi... Căscă. Care 
era secretul ei atât de înspăimântător? 

l-am spus ce-mi zisese Dorothy. 

— Par doar aiureli. 

— De ce? 

— De ce nu? Tot ce ne-au spus până acum au fost numai 
aiureli. Nora căscă din nou. Asta poate fi concludent pentru 
un detectiv, dar pe mine nu mă convinge deloc. Fii atent, 
de ce nu facem o listă cu toţi suspecţii, cu motivele şi 
dovezile, după care să le confruntăm? 

— Fă-o tu! Eu mă duc să mă culc. La ce dovezi te 
refereai, mamă? 

— Spre exemplu, Gilbert a intrat pe vârfuri în sufragerie 
în seara asta şi, crezând că eu dorm, a luat telefonul şi i-a 
spus centralistei să nu le dea nici o legătură până 
dimineaţă. 

— Ca să vezi! 

— Sau faptul că Dorothy a descoperit că ea avea, de fapt, 
tot timpul cheia de la mătuşa Alice! 

— Ca să vezi! 

— Sau la Studsy care i-a făcut semn lui Morelli pe sub 
masă când a început să vorbească de verişorul beţiv al lui... 
cum îl chema?... Dick O'Brian, pe care Julia Wolf îl cunoştea. 

M-am ridicat şi am pus ceaşca pe masă. 

— Nu ştiu cum reuşesc detectivii să se descurce fără să 
fie însuraţi cu tine, dar, în acelaşi timp, exagerezi! Semnele 
lui Studsy către Morelli nu mă preocupă deloc. Mai degrabă 

m-aş întreba de ce l-au bătut pe Vrabie, ca să-l împiedice să 
mă lovească sau să-mi spună ceva? Mi-e somn. 

— Şi mie, dar spune-mi ceva, Nick. Spune-mi adevărul: 
Când te-ai luptat cu Mimi nu te-ai excitat? 

— A, un pic. 

Ea râse şi se ridică de pe podea. 

— Eşti un afemeiat bătrân şi dezgustător, zise ea. Uite, s- 
a făcut ziuă! 

Nora mă trezi la zece şi un sfert. 

— Du-te la telefon, zise ea. E Herbert Macaulay şi zice că 
e important. 

M-am dus în dormitor - căci dormisem în sufragerie - şi 
am luat telefonul. 

Dorothy dormea dusă. 

— Alo, am bălmăjit eu în aparat. 

— E prea devreme ca să luăm prânzul împreună, zise 
Macaulay, dar trebuie să te văd imediat! Pot să vin chiar 
acum? 

— Sigur! O să luăm micul dejun. 

— Eu am mâncat deja. Tu mănâncă şi eu vin peste 
cincisprezece minute. 

— Bine! 

Dorothy deschise ochii pe jumătate şi zise: 

— Probabil că e târziu, după care se întoarse pe cealaltă 
parte şi adormi din nou. 

M-am spălat cu apă rece pe mâini şi pe faţă, m-am 
pieptănat şi m-am spălat pe dinţi, după care m-am întors în 

sufragerie. 

— O să vină aici, i-am spus Norei. A luat micul dejun, dar 
poţi să comanzi nişte cafea pentru el. Eu vreau nişte ficăţei 
de pui. 

— Sunt invitată şi eu la întâlnirea asta sau... 

— Sigur! Nu l-ai cunoscut pe Macaulay, nu-i aşa? E un tip 
destul de prezentabil. Am fost în acelaşi pluton timp de 
câteva zile, lângă Vaux, iar după război ne-am căutat. Mi-a 
oferit câteva cazuri, inclusiv pe cel al lui Wynant. Ce părere 
ai avea dacă am bea ceva să ne ungem gâtul? 

— De ce nu încerci să rămâi treaz astăzi? 

— N-am venit la New York ca să stăm treji. Vrei să vezi 
un meci de hockey diseară? 

— Mi-ar plăcea, zise ea şi, după ce îmi turnă un pahar, 
plecă să comande micul dejun. 

Am luat ziarele de dimineaţă şi am început să le 
răsfoiesc. Continuau ştirile despre Jorgensen, care fusese 
prins de poliţia din Boston, cât şi cele despre moartea lui 
Nunheim, ultimele noutăţi despre ceea ce ziariştii numeau 
„Răfuiala din Bucătăria Blestemată”, arestarea „Prințului 
Mike” şi interviul cu „Jafsie” despre negocierile răpirii 
Lindberg căruia îi era acordat ceva mai mult spaţiu. 

Macaulay şi liftierul care o aducea pe Asta au sosit 
împreună. Asta îl plăcea pe Macaulay pentru că o mângâia 
fără menajamente; nu-i plăceau drăgălăşeniile de obicei. In 
dimineaţa asta avea nişte riduri în jurul gurii, iar 
îmbujorarea îi dispăruse. 

— Cum a dat poliţia de pista asta nouă? întrebă el. 
Crezi... 

Se întrerupse în momentul când intră Nora, care se 
îmbrăcase. 

— Nora, Herbert Macaulay, am spus eu. Soţia mea. 

Şi-au dat mâna şi Nora zise: 

— Nick, ce să comand pentru voi? Cafea? 

— Pentru mine, nu, mulţumesc, tocmai am luat micul 
dejun. 

— Care e treaba cu poliţia? l-am întrebat eu. El ezită. 
Nora ştie practic tot ce ştiu şi eu, l-am asigurat eu, aşa că, 
doar în cazul în care e vorba de ceva... 

— Nu, nu, nimic de genul ăsta, spuse el. Este... doar aşa, 
n-aş vrea s-o neliniştesc pe d-na Charles. 

— Dă-i drumul, atunci! Ea nu-şi face probleme decât 
pentru lucrurile pe care nu le cunoaşte. Care e noua pistă a 
poliţiei? 

— În dimineaţa asta a venit să mă vadă locotenentul 
Guild, spuse el. Mai întâi mi-a arătat un lanţ de care atârna 
un cuţitaş şi m-a întrebat dacă l-am mai văzut vreodată. Il 
văzusem, era a lui Wynant, dar i-am spus că nu eram sigur. 
Pe urmă m-a întrebat dacă am idee cum ar fi putut ajunge 
în posesia altcuiva şi, după multe tergiversări, am înţeles că 
prin „altcineva” el se referea la Mimi şi la tine. l-am spus că, 
desigur... Wynant ar fi putut să îl dea oricăruia dintre voi, 
sau aţi fi putut să-l furaţi, sau să-l găsiţi pe stradă, ori vi l-ar 
fi putut da un cunoscut comun: Mai existau, oricum, şi alte 
modalităţi ca să intraţi în posesia lui, i-am spus eu, dar şi-a 
dat seama că glumesc şi nu m-a lăsat să le enumer. 

Norei îi apăruseră pete în obraji, iar ochii ei erau mai 
închişi la culoare decât de obicei. 

— Idiotul, zise ea. 

— Haide, haide, am intervenit eu. Poate ar fi trebuit să te 
avertizez... a făcut deja aluzie la asta noaptea trecută. Cred 
că şi vechea mea prietenă, Mimi, i-a făcut câteva sugestii. 
Ce altceva a mai-spus? 

— Vroia să afle despre... mai precis a întrebat: „Crezi că 
Charles şi d-na ăsta Wolf mai erau încă în relaţii sau totul se 
sfârşise?” 

— Asta e precis intervenţia lui Mimi, am spus eu. Ce i-ai 
răspuns? 

— l-am spus că nu ştiu „dacă mai eraţi în relaţii” căci n- 
am auzit niciodată de aşa ceva şi i-am amintit că tu nu mai 
stăteai de mult timp la New York. 

— Aşa e? mă întrebă Nora. 

— Nu încerca să-l faci pe Mac mincinos, i-am spus. Ce a 
avut de zis la asta? 

— Nimic. M-a întrebat dacă Jorgensen ştia de tine şi de 
Mimi, m-a acuzat că fac pe „inocentul” - astea sunt exact 
cuvintele lui - şi nu am ajuns prea departe. Il interesa să 
ştie când ne-am întâlnit, unde, ora şi secunda exactă. 

— Drăguţ, am spus eu. Alibiurile mele sunt foarte 
vulnerabile. 

Un chelner intră cu micul dejun. Am vorbit despre una- 
alta până a pus masa şi a ieşit. Pe urmă Macaulay zise: 

— Nu ai de ce să te temi! O să-l dau pe Wynant pe mâna 
poliţiei. 

Vocea îi tremura şi îi era uşor nesigură. 

— Eşti sigur că el e vinovatul? am întrebat eu. Eu nu 
sunt. 

— Ştiu, zise el simplu, după care îşi drese glasul şi 
adăugă: Chiar dacă ar exista o şansă la o mie să greşesc, e 
complet nebun, Charles. Nu trebuie lăsat în libertate. 

— Asta ar putea fi adevărat, am început eu, şi dacă ştii... 

— Ştiu, repetă el. L-am văzut în după amiaza în care a 
ucis-o. Cred că nu trecuse nici jumătate de oră de la crimă, 
cu toate că nu ştiam în momentul respectiv că fusese 
omorâtă. Eu... ei bine... acuma ştiu. 

— L-ai întâlnit în biroul lui Hermann? 

— Ce? 

— Se spune că erai în biroul unui tip pe numele Hermann 
de pe strada 57 de pe la 3 până la 4 în după-amiaza aia. In 
orice caz, aşa mi-au zis poliţiştii. 

— Aşa e, spuse el. Vreau să spun că asta e ceea ce ştiu 
ei. In realitate, după ce am ratat să-l văd pe Wynant şi nu 

am aflat nimic despre el la hotelul Plaza, am vorbit la 
telefon cu Julia, dar fără nici un rezultat, şi am plecat pe jos 
spre Hermann. E un client de-al meu, un inginer minier. 
Tocmai terminasem să-i schiţez nişte fişe de colaborare şi 
trebuiau făcute nişte mici modificări. Când am ajuns pe 
strada 47, brusc, am avut senzaţia că sunt urmărit... ştii 
cum e. Nu-mi puteam imagina nici un motiv pentru care 
cineva ar fi făcut-o, dar, oricum, sunt avocat şi totul e 
posibil în orice caz, vroiam să fiu sigur, aşa că am luat-o 
spre Est pe strada 57 şi m-am dus până la Madison, fără să 
trag vreo concluzie. In urma mea era un tip mărunt pe care 
mi se păruse că-l văzusem la Plaza dar... Cel mai rapid mod 
de a afla era să iau taxiul, ceea ce am şi făcut, şi i-am spus 
şoferului s-o ia spre Est. Era însă prea aglomerat ca să-mi 
dau seama dacă cineva luase un alt taxi să mă urmărească, 
aşa că i-am spus şoferului să cotească spre Sud pe 
Bulevardul 3 şi pe urmă pe Strada 56, până când am fost 
aproape sigur că, totuşi, mă urmărea cineva. Nu puteam să 
văd dacă era vorba de tipul ăla mărunt; taxiul nu era 
suficient de aproape. La colţul următor, când ne-am oprit la 
stop, l-am văzut pe Wynant. Era într-un alt taxi, se îndrepta 
spre Vest pe Strada 55. Evident, asta nu m-a surprins foarte 
tare; eram doar la două intersecţii de Julia şi am fost sigur 
că ea n-a vrut să-mi spună că el era de fapt acolo când i-am 
telefonat şi că pe urmă a plecat să se întâlnească cu mine 
la Plaza. N-a fost niciodată foarte punctual. l-am spus, deci, 
şoferului s-o ia spre Vest, dar pe bulevardul Lexington - 
eram doar puţin în urma lui, taxiul lui Wynant a luat-o spre 
Sud. Nu era drumul spre Plaza - şi nici măcar cel spre biroul 
meu. Aşa că l-am dat dracu' şi m-am concentrat asupra 
taxiului care mă urmărea... însă nu l-am mai văzut. M-am 
uitat îndărăt, tot drumul până la Hermann, dar nu am mai 
văzut pe nimeni urmărindu-mă. 

— Cât era ceasul când l-ai văzut pe Wynant? am întrebat. 


159 


— Probabil că era 3 şi 15 sau şi 20. Când am ajuns la 
Hermann era 4 fără 20 iar drumul a durat cam 25 de 
minute. Ei bine, secretara lui Hermann, Louise Jacobs, fata 
cu care m-ai văzut seara trecută mi-a spus că şeful ei 
fusese ocupat cu o conferinţă toată după amiază, dar că o 
să termine probabil în câteva minute, aşa cum s-a şi 
întâmplat, după care am terminat treaba cu el într-un sfert 
de oră şi m-am întors la birou. 

— Îmi imaginez că nu ai trecut suficient de aproape de 
Wynant ca să vezi dacă era agitat, dacă avea lanţul, dacă 
miroase a praf de puşcă sau lucruri de genul ăsta. 

— Ai dreptate. l-am văzut doar profilul trecând pe lângă 
mine, dar sunt sigur că era el. 

— Eu n-aş fi, am zis eu. Continuă. 

— Pe urmă n-a mai telefonat. Mă întorsesem cam de o 
oră când a telefonat poliţia... Julia era moartă. Trebuie să 
înţelegi că nu am crezut că Wynant a omorât-o... nici măcar 
o clipă. Trebuie să înţelegi asta... nici tu nu crezi că e 
vinovat. Aşa că, atunci când poliţiştii au început să-mi pună 
întrebări despre el, mi-am dat seama că-l suspectau şi am 
făcut ceea ce 99% din avocaţi ar fi făcut pentru clienţii lor... 
n-am spus că-l văzusem în vecinătatea locului crimei. Le- 
am spus ce ţi-am spus şi ţie... că avusesem întâlnire cu el şi 
nu venise şi i-am lăsat să creadă că m-am dus la Hermann 
direct de la Plaza. 

— Asta e de înţeles, am fost eu de acord. N-avea rost să 
spui nimic până nu vorbeai cu el. 

— Exact, dar treaba e că nu am mai apucat să vorbesc cu 
el. M-am aşteptat să apară sau să-mi telefoneze, ceva de 
genul ăsta, dar nu a făcut-o. Până când marţi am primit 
scrisoarea de la Philadelphia în care nu pomenea nimic de 
întâlnirea de vineri... absolut nimic, ai văzut scrisoarea. Ce 
crezi despre asta? 

— Vrei să spui, dacă se simţea vinovat? 

— Da. 

— Nu în mod special, am spus eu. E vorba de ceea ce am 
putea să ne aşteptăm din partea lui în cazul în care nu a 
omorât-o. Nu era neliniştit că poliţia îl suspectează şi se 
preocupa doar de modul în care asta i-ar fi putut afecta 
munca - deci, scrisoarea, chiar dacă nu era prea inteligentă, 
se potrivea cu felul lui de a fi. II şi văd expediind-o, fără să 
se gândească deloc la ce ar fi mai bine să spună că a făcut 
în ziua crimei. Cât de sigur eşti că venea de la Julia atunci 
când l-ai văzut? 

— Acum sunt sigur. La început mi se părea doar probabil. 
Pe urmă, m-am gândit că poate venea de la magazin. E pe 
Fifth Avenue, la câteva blocuri de locul unde l-am văzut şi, 
cu toate că era închis de când a plecat, am plătit din nou 
chiria luna trecută şi totul era pregătit pentru întoarcerea 
lui, aşa că ar fi putut să se fi dus acolo în după amiaza aia. 
Poliţia însă nu a găsit nimic care să dovedească faptul că el 
ar fi fost acolo sau nu. 

— Vroiam să te întreb ceva: se spunea că şi-ar fi lăsat 
perciuni. Era... 

— Nu... avea aceeaşi faţă lungă şi osoasă, cu aceeaşi 
mustață nearanjată şi aproape albă. 

— Mai e ceva. leri a fost omorât unul pe nume Nunheim, 
un tip mic de statură... 

— Ajung şi la asta, spuse el. 

— Mă gândeam la tipul ăla despre care credeai că te 
urmăreşte. 

Macaulay mă privi fix şi zise: 

— Vrei să spui că ar fi putut să fie Nunheim? 

— Nu ştiu. Doar mă întrebam. 

— Nici eu nu ştiu, spuse el. Nu l-am văzut niciodată pe 
Nunheim... 

— Era un tip mărunt cam de 1,65 şi cântărea probabil 
vreo 55 de kg. l-aş fi dat cam 35 sau 36 de ani. Avea părul 

de culoare închisă şi nişte ochi destul de apropiaţi, o gură 
mare, un nas mare şi căzut, nişte urechi clăpăuge... ce mai 
încoace şi încolo, arăta ciudat. 

— S-ar putea destul de bine să fi fost el, cu toate că nu s- 
a apropiat suficient ca să-l văd. Presupun că poliţia o să mă 
lase să-l văd, continuă el ridicând din umeri, dar acum nu 
mai contează. Unde rămăsesem? A, da, la faptul că ratasem 
întâlnirea cu Wynant. Asta mă punea într-o situaţie 
neplăcută căci poliţia credea că sunt în legături cu el şi că 
mint. La fel credeai şi tu, nu-i aşa? 

— Da, am admis eu. 

— Şi tu, la fel ca poliţia, mă suspectai că l-am întâlnit, ori 
la Plaza, ori ceva mai târziu, în ziua crimei. 

— Părea posibil. 

— Da. Şi bineînţeles că aveaţi parţial dreptate. Oricum îl 
văzusem în locul şi în momentul în care ar fi fost luat drept 
vinovat cu „V” de către poliţie, aşa că am minţit instinctiv, 
în timp ce acum am minţit deliberat şi conştient. Hermann 
era prins într-o conferinţă lungă în după-amiaza aia şi nu 
aveam de unde să ştiu când termină. Louise Jacobs e o 
bună prietenă de-a mea. Fără să intru în detalii, i-am spus 
că poate să mă ajute, pe mine şi pe un client de-al meu, 
spunând că sosisem acolo cu câteva minute după ora 3, iar 
ea a fost de acord. Ca s-o feresc de necazuri, i-am spus că 
putea să susţină că nu-şi aminteşte exact când sosisem dar 
că am vorbit a doua zi, iar eu i-am menţionat întâmplător 
ora, lucru de care nu avea de ce să se îndoiască... aruncând 
astfel toată treaba asupra mea. 

Macaulay respiră adânc şi continuă: 

— Nimic din toate astea nu mai contează acum. Ceea ce 
contează e că am avut veşti de la Wynant azi dimineaţă. 

— A trimis o altă scrisoare? am întrebat. 

— Nu, a telefonat şi i-am dat diseară o întâlnire la care 
poţi să vii şi tu. l-am spus că nu vrei să faci nimic pentru el 

fără să-l vezi, aşa că a promis să se întâlnească cu noi 
diseară. Am să anunţ şi poliţia bineînţeles. Nu mai pot 
continua să justific faptul că îl protejez atât. Pot să aranjez 
să fie achitat pe motive psihice. Asta e tot ce pot şi ce 
vreau să fac. 

— Poliţiştilor le-ai spus deja? 

— Nu. El a telefonat după ce plecaseră. Oricum mai întâi 
vroiam să vorbesc cu tine. Vroiam să-ţi spun că n-am uitat 
că-ţi sunt dator şi... 

— Prostii, am spus eu. 

— Nu e adevărat, zise el şi se întoarse spre Nora. Nu cred 
că ţi-a spus că odată mi-a salvat viaţa în... 

— E nebun, am spus eu. A tras într-un tip şi a ratat, eu 
am tras şi l-am nimerit, asta e tot. 

Pe urmă am reluat din nou discuţia cu el. 

— De ce nu laşi poliţia de-o parte o vreme? Să 
presupunem că noi doi ne ducem la întâlnirea asta diseară 
şi vedem ce are Wynant de spus. Putem să aşteptăm şi să 
dăm alarma, după ce se termină întrevederea, dacă suntem 
convinşi că el e criminalul. 

Macaulay surâse obosit. 

— Ai încă îndoieli, nu-i aşa? Bine, eu sunt dispus să 
accept, dacă tu vrei, chiar dacă pare o... Dar poate că te 
răzgândeşti, dacă-ţi spun ce a spus la telefon. 

Dorothy, îmbrăcată într-o pijama şi un halat de-ale Norei, 
amândouă mult prea lungi pentru ea, intră căscând. 

— O! exclamă ea când îl văzu pe Macaulay şi când îl 
recunoscu adăugă: Bună ziua, d-le Macaulay. Nu ştiam că 
sunteţi aici. Aveţi veşti de la tata? 

El se întoarse şi mă privi. Eu am dat din cap şi el îi spuse: 

— Nu încă, dar s-ar putea să aflăm ceva azi. 

— Dorothy a aflat ceva indirect, am spus eu. Spune-i lui 
Macaulay despre Gilbert. 

— Vrei să spui... despre tata? întrebă ea ezitând, în timp 

ce se uita în podea. 

— O, draga mea, am spus eu. 

Se îmbujoră şi-mi aruncă o privire plină de reproş, după 
care îi spuse în grabă lui Macaulay: 

— Gil l-a văzut ieri pe tata, care i-a spus cine a omorât-o 
pe domnişoara Wolf. 

— Ce? 

Ea aprobă de patru ori din cap serioasă. 

Macaulay mă privi nedumerit. 

— Nu e obligatoriu să fie adevărat, i-am reamintit eu. Aşa 
zice Gil. 

— Înţeleg. Când crezi că ar putea fi? 

— N-ai vorbit prea mult cu familia de când s-au întâmplat 
toate astea, nu-i aşa? l-am întrebat. 

— Nu. 

— E instructiv. Toţi sunt obsedaţi sexual şi cred că asta le 
alterează creierul. Incep să... 

Dorothy spuse furioasă: 

— Eşti îngrozitor! Am făcut tot ce am putut ca să... 

— De ce mă iei la rost, am întrebat eu. De data asta te 
las în pace. Sunt dispus să cred că Gil ţi-a spus lucrurile 
alea. Nu conta însă prea mult pe mine. 

— Şi cine a omorât-o? întreabă Macaulay. 

— Nu ştiu. Gil n-a vrut să-mi spună. 

— Fratele tău l-a văzut des? 

— Nu ştiu cât de des. Mi-a spus doar că se tot întâlneau. 

— Şi a zis ceva... despre Nunheim? 

— Nu. Şi Nick m-a întrebat asta. Gil nu mi-a spus altceva. 

l-am prins privirea Norei şi i-am făcut semn. Ea se ridică 
spunând: 

— Hai să mergem la camera cealaltă, Dorothy, şi să-i 
lăsăm pe băieţi să-şi spună ce cred ei de cuviinţă. 

Dorothy ieşi afară, fără tragere de inimă, urmând-o pe 
Nora. 

— A crescut destul ca să atragă privirile, spuse Macaulay, 
după care îşi drese vocea şi adăugă: Sper că soţia ta nu o 
să... 

— Vezi-ţi de treabă. Nici o problemă cu Nora! Începuseşi 
să-mi spui despre conversaţia cu Wynant. 

— Mi-a telefonat imediat după ce a plecat poliţia, mi-a 
spus că văzuse anunţul în Times şi m-a întrebat ce vroiam. 
l-am spus că nu eşti deloc nerăbdător să te amesteci în 
necazurile lui şi că nu o să faci nimic înainte de a vorbi cu 
el, aşa că ne-a dat o întâlnire diseară. Pe urmă m-a întrebat 
dacă am văzut-o pe Mimi şi i-am răspuns că am întâlnit-o, o 
dată sau de două ori de când s-a întors din Europa şi că am 
văzut-o şi pe fiica lui. După asta mi-a zis aşa: Dacă nevasta 
mea cere bani, dă-i orice sumă rezonabilă. 

— Să fiu al naibii! am spus eu. 

Macaulay aprobă din cap. 

— Şi eu zic la fel. L-am întrebat „de ce”, iar el mi-a 
răspuns că a citit ziarele de dimineaţă şi şi-a dat seama că 
Mimi era victima lui Rosewater, aşa încât era înclinat să 
creadă într-o revenire a afecțiunii între cei doi, între Wynant 
şi ea. Incepusem să înţeleg unde vrea să ajungă şi l-am 
avertizat că ea dăduse deja poliţiştilor lanţul şi cuţitaşul. 
Incearcă să ghiceşti ce a răspuns! 

— Mă predau. 

— A bombănit puţin, şi pe urmă a întrebat foarte liniştit: 
„Vrei să spui lanţul şi cuţitaşul pe care i le-am lăsat Juliei să 
le repare?” 

— Şi tu ce i-ai răspuns? l-am întrebat eu râzând. 

— M-am blocat, şi, înainte să apuc să mai zic ceva, mi-a 
spus: — „Oricum putem discuta asta mai pe larg diseară”. 
L-am întrebat unde şi la ce oră o să ne întâlnim, iar el mi-a 
spus că o să mă sune acasă la ora 10, căci nu ştie unde o 
să fie diseară. Pe urmă mi-a spus că se grăbeşte, cu toate 
că nu păruse deloc neliniştit mai înainte şi a închis, iar eu 

te-am sunat pe tine. Ce crezi acum despre „inocenţa lui”? 

— Nimic altceva decât ce-am crezut şi la început, am 
răspuns eu rar. Cât de sigur eşti că o să te sune diseară la 
10? 

Macaulay ridică din umeri şi zise: 

— La fel de „sigur” ca tine. 

— Atunci, dacă eu aş fi în locul tău, nu m-aş duce la 
poliţie până n-aş pune mâna pe nebunul ăsta. Povestea 
asta a ta nu o să le fie simpatică poliţiştilor, şi, chiar dacă 
nu te arestează imediat, or să-ţi facă neplăceri, dacă 
Wynant ne poartă pe drumuri diseară. 

— Ştiu, dar aş vrea să scap de povestea asta, mă apasă. 

— Câteva ore în plus nu mai contează acum, am spus eu. 
Aţi vorbit ceva despre întâlnirea voastră eşuată de la Plaza? 

— Nu. N-am avut răgazul să-l întreb. Bine, dacă zici tu să 
aştept, am s-o fac, dar... 

— Hai să aşteptăm până diseară, măcar până te sună - 
asta în cazul când are să te sune - şi pe urmă ne decidem 
dacă să-i luăm sau nu şi pe poliţişti cu noi. 

— Nu crezi că o să sune? 

— Nu sunt foarte sigur, am spus. Nu s-a prezentat la 
ultima întâlnire cu tine şi a devenit destul de evaziv când a 
auzit că Mimi a predat lanţul şi cuţitaşul, aşa că n-aş fi 
foarte optimist. Oricum, o să vedem. Ar fi poate mai bine să 
vin la tine acasă pe la 9, nu-i aşa? 

— Vino la cină. 

— Nu pot, dar o să încerc să ajung cât mai devreme 
posibil, în cazul în care el acţionează mai devreme. O să 
trebuiască să ne mişcăm repede. Unde locuieşti? 

Macaulay îmi dădu adresa lui din Scarsdale şi se ridică. 

— Te rog să-i spui „la revedere” d-nei Charles din partea 
mea şi mulţumesc... A! Apropo, sper că nu m-ai înţeles 
greşit aseară în legătură cu Harrison Quinn. Vroiam să spun 
doar că am avut ghinion urmând sfatul lui în afaceri. Nu 


166 


vroiam să insinuez nimic care să... înţelegi... sau să spun că 
pentru alţi clienţi ai lui nu ar fi făcut bani. 

— Înţeleg, am spus eu şi am strigat-o pe Nora. 

Ea şi Macaulay îşi dădură mâna şi schimbară câteva 
cuvinte de politeţe. El se aplecă din nou să o mângâie pe 
Asta şi-mi spuse înainte de plecare: 

— Încearcă să vii cât de devreme poţi! 

— Uite aşa am pierdut meciul de hockey, am spus eu, 
sau poate găseşti pe altcineva cu care să te duci. 

— Am pierdut ceva interesant? întrebă Nora. 

— Nu cine ştie ce. l-am relatat ce-mi spusese Macaulay. 
Nu mă întreba ce cred despre asta. Nu cred nimic. Ştiu că 
Wynant e nebun, dar nu acţionează ca un criminal. Se 
poartă mai degrabă ca cineva care joacă un joc. Doar 
Dumnezeu ştie ce joc e ăsta! 

— Eu cred, zise ea, că încearcă să acopere pe altcineva. 

— De ce nu crezi că el e făptaşul? 

Ea păru surprinsă: 

— Din cauză că nici tu nu crezi asta. 

— Da, e un motiv foarte serios! Pe cine crezi că încearcă 
să acopere? 

— Nu ştiu încă. Să nu râzi de mine. M-am gândit foarte 
mult la asta. N-ar putea fi Macaulay, pentru că se foloseşte 
de el ca să acopere pe altcineva... 

— Şi nu aş putea fi nici eu, am sugerat, pentru că vrea să 
se folosească şi de mine. 

— Ai dreptate, zise ea. Şi o să te simţi foarte prost că ai 
râs de mine dacă o să ghicesc cine e criminalul înaintea ta. 
Şi nu e nici Mimi, nici Jorgensen, pentru că a încercat să 
arunce bănuiala asupra lor. Nu poate fi nici Nunheim care a 
fost omorât probabil de aceeaşi persoană şi, în consecinţă, 
acum nu mai avea rost să-l acopere. Nu poate fi nici Morelli 
pentru că Wynant era gelos pe el şi se certaseră. 

Ea se încruntă spre mine şi adăugă: 

— Aş vrea să afli mai multe despre grăsanul ăla pe nume 
Vrabie şi despre femeia aia cu părul roşcat. 

— Cum rămâne cu Dorothy şi cu Gilbert? 

— Vroiam să te întreb acelaşi lucru. Crezi că el are 
puternice sentimente paterne, faţă de ei? 

— Nu. 

— Încerci probabil doar să mă descurajezi, spuse ea. 
Oricum, cunoscându-i, e greu să-ţi imaginezi că ar fi 
vinovaţi, dar am încercat să las la o parte sentimentele 
personale şi să mă ţin de logică. leri seară înainte să mă 
culc am făcut o listă cu... 

— Logica n-are nici o legătură cu insomnia. E ca şi cum... 

— Nu mai fi aşa de autoritar. Datele tale de până acum 
nu sunt mai puţin confuze. 

— Nu vroiam să te jignesc, i-am spus eu şi am sărutat-o. 
Asta e o rochie nouă? 

— A! vezi că schimbi subiectul, laşule! 

M-am dus să-l văd pe Guild devreme în după-amiaza aia 
şi l-am luat tare imediat după ce am dat mâna cu el. 

— Nu mi-am adus avocatul, m-am gândit că e mai bine 
dacă vin singur. 

El îşi încreţi fruntea şi clătină din cap ca şi cum l-aş fi 
ofensat. 

— Nici nu mă gândeam la aşa ceva, zise el calm. 

— Mie aşa mi s-a părut. 

El suspină şi zise: 

— N-aş fi crezut că o să facă aceeaşi greşeală pe care o 

fac mulţi alţii doar din cauză că noi... Ştii, trebuie să 
analizăm problema sub toate aspectele, Charles. 

— Îmi sună cunoscută chestia asta. Bine, ce vreţi să ştiţi? 

— Tot ce aş vrea să ştiu este cine a omorât-o pe ea... şi 
pe el. 

— Încearcă să-l întrebi pe Gilbert, am sugerat eu. 

Guild strânse buzele şi zise: 

— De ce tocmai pe el? 

— l-a spus lui Dorothy că ştie cine e vinovatul, i-a spus că 
ştie de la Wynant. 

— Vrei să spui că s-a întâlnit cu bătrânul? 

— Ea aşa zice că ar fi spus. Eu n-am avut când să 
vorbesc cu el. 

Ochii lui umezi mă priviră fix. 

— Care e situaţia cu ei, Charles? 

— Te referi la familia Jorgensen? Ştii probabil despre ei la 
fel de multe ca şi mine. 

— Ba nu, zise el şi asta e realitatea. Nu pot deloc să-i 
înţeleg. D-na asta Jorgensen, ce-i cu ea, de fapt? 

— E o blondă. 

— Î-hî, făcu el, asta e tot ce ştiu. Tu însă îi cunoşti de 
multă vreme şi din ceea ce spune ea, cu voi doi... 

— Şi cu fata ei, am spus eu. Şi cu Julia Wolf şi cu d-na 
Astor. Sunt dat dracului cu femeile! 

— Nu vroiam să spun că aş crede tot ce povesteşti, îmi 
zise întinzând o mână spre mine şi n-ai de ce să te superi. 
lei o atitudine greşită, dacă nu te deranjează că spun aşa. 
Te porţi ca şi cum ai crede că suntem pe urmele tale şi asta 
e greşit, absolut greşit. 

— Poate, dar n-ai fost sincer cu mine de când... 

El mă privi liniştit şi spuse calm: 

— Sunt poliţist, trebuie să-mi fac munca. 

— Asta pare rezonabil. Mi-ai spus să vin azi aici. Care-i 
treaba? 

— Nu ţi-am spus să vii, te-am rugat. 

— Bine. Care-i treaba? 

— Nu-mi place, zise. Nu-mi place deloc. Am vorbit ca 
între prieteni până acum şi mă gândeam că o să continuăm 
aşa. 

— Tu ai produs schimbarea. 

— Nu cred. Fii atent, Charles, ai fi în stare să juri că mi-ai 
spus tot ce ştiai până acum? 

Nu avea nici un rost să spun da... oricum nu m-ar fi 
crezut, aşa că am zis: 

— Mai mult sau mai puţin. 

— Da, mai mult sau mai puţin, îngână el. Toată lumea mi- 
a spus mai mult sau mai puţin adevărul. Aş avea nevoie de 
un nefericit, care să-mi spună tot adevărul. 

Eram, în aceeaşi situaţie. Ştiam cum se simte, aşa că am 
spus: 

— Poate că nimeni până acum nu ştie tot adevărul. 

El se strâmbă nemulţumit. 

— Pare destul de probabil, nu e aşa? Ascultă, Charles, am 
vorbit cu toţi pe care i-am găsit. Dacă tu mai găseşti pe 
cineva, eu sunt dispus să vorbesc. 

— Te referi la Wynant? 

— Nu crezi că am pus în mişcare tot departamentul zi şi 
noapte ca să încercăm să-l găsim? 

— Mai e şi fiul lui, am sugerat eu. 

— Mai e şi fiul lui, aprobă el şi îl chemă pe Andy şi pe 
Klint, un tip brunet şi crăcănat. Aduceţi-mi-l pe băiatul lui 
Wynant - puştiul ăla - vreau să stau de vorbă cu el. Cei doi 
ieşiră şi el continuă: Vezi, eu vreau să vorbesc cu ei! 

— Stai destul de prost cu nervii în după-amiaza asta, nu-i 
aşa? i-am spus eu. Îl aduceţi pe Jorgensen de la Boston? 

El ridică din umeri. 

— Povestea lui mi se pare în regulă. Nu ştiu ce să zic. Nu 
vrei să-mi spui ce crezi tu? 

— Ba da. 

— Sunt destul de agitat în după-amiaza asta, ai dreptate, 
zise el. N-am dormit nici o secundă azi-noapte. Viaţa e un 
infern. Nu ştiu de ce fac meseria asta. Poate cineva să-şi ia 
o bucată de pământ cu un gard de sârmă, să crească vulpi 
argintii şi... Oricum, când l-aţi speriat pe Jorgensen în '25, 
zice că a plecat în Germania, lăsându-şi soţia în dificultate 
şi, fără să intre în detalii, susţine că şi-a schimbat numele 
ca să nu-l găsiţi. De asemenea, nu a lucrat în meseria lui - 
zice că e tehnician sau aşa ceva - şi nu i se putea da de 
urmă. Pretinde că a lucrat ba una ba alta, dar din câte îmi 
pot da eu seama în cea mai mare parte a făcut pe gigolo, 
dacă înţelegi ce vreau să spun, şi asta fără să dea peste 
femei foarte bogate. Cam prin '27 sau '28 a ajuns la Milano 
- ăsta e un oraş în Italia - şi a văzut-o într-un ziar franțuzesc 
pe Mimi, care divorțase recent de Clyde Miller Wynant aşa 
că a venit după ea la Paris. Nu o cunoştea personal şi nici 
ea nu-l ştia, dar aflase că-i plac bărbaţii şi distracţiile şi că 
nu are prea multă minte. S-a gândit că o parte din averea 
lui Wynant îi revenise după divorţ şi şi-a făcut socoteala că 
oricât ar profita de ea, tot nu o să compenseze profitul lui 
Wynant de pe urma lui... Şi... îşi recuperă astfel ceva ce-i 
aparţinea de fapt. In felul ăsta şi-a încercat norocul la Paris. 
Mă urmăreşti până aici? 

— Da, pare în regulă. 

— Aşa m-am gândit şi eu. Ei bine, nu are nici o problemă 
să o cunoască la Paris - o agaţă pur şi simplu, sau îl 
prezintă cineva, nu are importanţă - iar continuarea e la fel 
de simplă. Ea se îndrăgosteşte la nebunie - potrivit lui - şi 
brusc i-o ia înainte cerându-l în căsătorie. Evident, el nu o 
descurajează. În urma divorţului ea se alesese cu o sumă 
derizorie - două sute de mii, Dumnezeule! - în loc de pensie 
alimentară, aşa că o nouă căsătorie nu îi influenţa situaţia 
financiară iar el s-a trezit direct în punga cu bani. Au făcut- 

o, deci. După cum spune, căsătoria nu a fost legală căci a 
avut loc undeva în munţi, la frontiera dintre Franţa şi 
Spania şi a fost oficiată de către un preot spaniol pe 
teritoriul francez, dar părerea mea e că încearcă doar să 
scape de acuzaţia de bigamie. Personal, nu-mi pasă absolut 
deloc. Ideea e că a pus mâna pe mălai şi nu s-a lăsat până 
nu l-a terminat. Tot timpul ăsta bineînţeles, zice că ea nu 
ştia adevărata lui identitate şi-l credea doar un tip pe care-l 
cunoscuse la Paris. Doar când l-am prins la Boston lucrurile 
au ieşit la iveală. Încă ţi se mai pare în regulă? 

— Incă mi se mai pare în regulă, am spus eu, cu 
excepţia, aşa cum zici tu, a căsătoriei care probabil că a 
fost legală. 

— lhî şi oricum care e diferenţa? Vine iarna, contul de la 
bancă se subţiază iar el e gata să-i dea ultima lovitură şi să 
dispară cu ce rămăsese, când ea i-a propus să se întoarcă 
în America, să-l mai tapeze pe Wynant. Lui i se părea destul 
de corect, dacă treaba putea fi făcută aşa cum credea ea şi, 
deci, se urcă pe vapor... 

— Povestea scârţâie puţin aici, am spus eu. 

— Ce te face să crezi asta? Nu se gândea să se ducă la 
Boston unde se găsea prima lui nevastă şi avea de gând să 
stea liniştit la distanţă de puţinii oameni care-l cunoşteau, 
incluzându-l în special pe Wynant, iar cineva i-a spus că 
după şapte ani, bigamia nu se mai pedepseşte. Nu credea 
că-şi asumă multe riscuri şi nu avea de gând să rămână 
mult pe aici. 

— Oricum nu-mi place partea asta, dar continuă, am 
insistat eu. 

— Ei bine, a doua zi după ce-au ajuns aici - în timp ce 
încercau să-l găsească pe Wynant - el are ghinion: se 
întâlneşte întâmplător cu o prietenă a fostei neveste - cu 
această Olga Fenton - care îl recunoaşte pe stradă. EIl 
încearcă să o vrăjească inventând o poveste ca de film - are 

ceva imaginaţie tipul ăsta - şi chiar reuşeşte câteva zile, dar 
ea se duce la preot care o sfătuieşte să se adreseze primei 
soţii, ceea ce şi face, iar când îl întâlneşte pe Jorgensen din 
nou, îi spune ceea ce a făcut iar el pleacă la Boston ca să 
prevină necazurile iar noi îl prindem acolo. 

— Cum rămâne cu vizita lui la magazinul de amanetări? 
am întrebat. 

— Am vorbit şi despre asta. El spune că trenul pentru 
Boston pleca în câteva minute şi cum nu avea bani la el şi 
nici timp ca să mai treacă pe acasă - unde de altfel nu era 
nerăbdător să-şi vadă a doua nevastă înainte ca să o 
liniştească pe prima - iar băncile erau închise, aşa că şi-a 
amanetat ceasul. Am verificat asta. 

— Ai văzut ceasul? 

— Pot să-l văd oricând. De ce? 

— Mă gândeam aşa. Nu crezi că ar putea avea cealaltă 
parte de la lanţul de brățară pe care ţi l-a dat Mimi? 

El se ridică brusc şi zise: 

— Dumnezeule! după care mă întrebă suspicios: Ştii ceva 
despre asta? Sau doar... 

— Nu. Mă gândeam, aşa. El ce zice despre crime acum? 
Cine crede că le-a comis? 

— Wynant. Admite că o vreme a suspectat-o pe Mimi, dar 
zice că ea l-a convins de contrariul. Pretinde că nu ştie cu 
ce îl avea la mână pe Wynant, dar s-ar putea doar să 
încerce să-l acopere. Sunt convins că vroiau să-l şantajeze 
ca să-l scuture de bani. 

— Şi deci nu crezi că ea a „plantat” lanţul cu cuţitaşul? 

Guild îşi cobori colţurile buzelor. 

— Ar fi putut într-adevăr să le „planteze” ca să-l 
şantajeze. Ce nu e în regulă cu asta? 

— E puţin prea complicat pentru un tip ca mine, am spus 
eu. Ai aflat dacă Face Peppler mai e încă la închisoarea din 
Ohio? 

— Î-hî. lese săptămâna viitoare. Asta explică inelul cu 
diamante. Avea un prieten afară, care i l-a trimis din partea 
lui. Se pare că plănuiau să se căsătorească şi să stea 
împreună după ce el ar fi ieşit sau ceva de genul ăsta. 
Oricum gardianul de la închisoare a văzut nişte scrisori în 
care era vorba de aşa ceva. Acest Peppler nu a vrut să-i 
spună gardianului nimic care ne-ar fi de folos şi nici din 
scrisori nu reiese altceva. Chiar şi atât, ne ajută să găsim 
un motiv. Să zicem că Wynant e gelos din cauză că ea 
poartă verigheta altcuiva cu care e pe cale să plece. Asta e 
suficient... 

Se întrerupse ca să răspundă la telefon. 

— Da, spuse el în aparat. Da... Ce?... Sigur... Sigur, dar 
lasă pe cineva acolo. E bine aşa. El împinse telefonul la o 
parte şi-mi explică: Alte date despre crima de ieri de pe 
Strada 29. 

— A, am făcut eu. Credeam că am auzit numele lui 
Wynant. Ştii cum te înşeală uneori vocile la telefon. 

El se îmbujoră şi îşi drese vocea. 

— Poate ceva suna asemănător... de ce nu? Ar fi putut să 
sune asemănător. Aproape uitasem; l-am verificat pe tipul 
ăla Vrabie, aşa cum ai zis. 

— Şi ce ai aflat? 

— Se pare că nu e nimic care să ne intereseze. Numele 
lui e Jim Brophy. Se pare că-i făcea curte iubitei lui Nunheim 
care era cam supărată pe tine, iar el era destul de beat ca 
să încerce să te pocnească şi să se dea mare. 

— E o idee drăguță, am spus eu. Sper că nu i-ai creat 
probleme lui Studsy. 

— E prieten cu tine? A fost închis, ştii? Cu un cazier lung 
cât o zi de post! 

— Sigur. Şi eu l-am băgat la răcoare o dată. 

M-am ridicat să-mi iau pălăria şi haina adăugând: 

— Văd că eşti ocupat. Am să plec şi... 

— Nu, nu, zise el. Mai rămâi dacă ai timp. Or să mai 
apară câteva lucruri care or să te intereseze şi de 
asemenea poate o să mă ajuţi cu puştiul lui Wynant. 

M-am aşezat la loc. 

— Poate vrei să bei ceva, sugeră el deschizând un sertar 
al biroului. 

Dar, cum eu nu am avut niciodată noroc să-mi placă 
băuturile poliţiştilor, am refuzat. 

Telefonul sună din nou şi el răspunse: 

— Da... Da... E în regulă. Vino încoa'! De data asta nu mi- 
a mai dat explicaţii. 

Se lăsă pe urmă cu scaunul pe spate şi îşi puse picioarele 
pe birou, spunându-mi: 

— Fii atent, vorbeam serios despre ferma de vulpi argintii 
şi vroiam să te întreb dacă în California ar fi un loc bun 
pentru asta. 

Nu ştiam dacă să mă decid să-i spun sau nu despre 
fermele de lei şi de struţi care se găseau în partea de Sud a 
statului, când se deschise uşa şi un tip roşcat îl aduse 
înăuntru pe Gilbert Wynant. Unul din ochii lui Gilbert era 
aproape închis şi tumefiat, iar prin cracul stâng rupt al 
pantalonilor i se vedea genunchiul. 

l-am spus lui Guild: 

— Când le zici să-i aducă, chiar îi aduc, nu-i aşa? 

— Aşteaptă, îmi răspunse el. E mai mult decât crezi! Şi se 
adresă roşcatului: haide, Klint, spune cum a fost! 

Klint se şterse la gură cu dosul mâinii şi zise: 

— Puştiul e complet sălbatic şi sare să te tragă de păr. 
Nu-ţi dai seamă la prima vedere, şi Dumnezeule, nu vroia 
deloc să vină. Fuge foarte bine! 

— Eşti un erou, mârâi Guild, şi am să am grijă să iei o 
medalie imediat, dar acum să lăsăm asta. Vorbeşte, 
papagalule! 

— Nu vroiam să spun că am făcut cine ştie ce, protestă 
Klint. Eram doar... 

— Nu-mi pasă ce ai făcut tu, zise Guild. Vreau să ştiu ce a 
făcut el. 

— Da, domnule, ajung şi acolo. L-am înlocuit pe Morgan 
la ora opt azi-dimineaţă şi a fost linişte ca de obicei - nu 
mişca nici ţipenie cum se zice - până pe la două şi zece 
când aud o cheie în broască. 

El îşi supase buzele, ca să ne dea timp să ne exprimăm 
mirarea. 

— E vorba de apartamentul doamnei Wolf, îmi explică 
Guild. Am avut o intuiţie. 

— Şi ce intuiţie! exclamă Klint plin de admiraţie. 

— Dumnezeule, ce intuiţie! 

Guild îi aruncă o privire crâncenă şi Klint continuă grăbit: 

— Da, domnule, o cheie şi pe urmă uşa s-a deschis şi a 
intrat puştiul ăsta. Îi rânji mânaru şi afectat lui Gilbert, după 
care continuă: Arăta speriat ca dracu şi când m-am repezit 
la el a luat-o la fugă ca o vijelie aşa că n-am apucat să-l 
prind decât la primul etaj unde a început să se lupte şi a 
trebuit să-l lovesc în ochi ca să-l liniştesc. Nu arată la prima 
vedere, dar... 

— Ce a făcut în apartament? întrebă Guild. 

— N-a avut timp să facă nimic. Eu... 

— Vrei să spui că te-ai repezit la el, înainte de a vedea ce 
are de gând? 

Gâtul lui Guild se răsfrângea peste guler iar faţa lui era la 
fel de roşie precum părul lui Klint. 

— M-am gândit că e mai bine să nu-mi asum riscuri. 

Guild mă privi fix, cu ochi uluiţi de mânie, iar eu am făcut 
tot ce-am putut ca să rămân inexpresiv. 

— Bine, Klint, zise el cu vocea sugrumată. Aşteaptă, 
afară! 

Roşcatul părea nedumerit. 

— Da, domnule! zise el rar. Asta e cheia. 

Şi după ce o lăsă pe biroul lui Guild o luă spre uşă, unde 
odată ajuns, întoarse capul peste umăr şi adăugă: 

— Pretinde că e băiatul lui Wynant Clyde, şi-apoi chicoti 
vesel. 

— O, chiar aşa? zise Guild care mai avea încă probleme 
cu vocea. 

— Da. L-am mai văzut undeva înainte. Cred că făcea 
parte din trupa lui Dolan, Marele Scund. Mi se pare că i-am 
mai văzut... 

— leşi afară, se răsti Guild, iar Klint ieşi. Tipul ăsta îmi 
toacă nervii, zise Guild din adâncul sufletului. Dumnezeule, 
banda lui Dolan, Marele Scund! 

După care dădu din cap, lipsit de speranţă şi i se adresă 
lui Gilbert: 

— Ei bine, fiule? 

— Ştiu că nu trebuia să fac asta, spuse Gilbert. 

— E bine pentru început, zise Gilbert ironic; faţa îi 
revenea la normal. 

— Toţi facem greşeli. Trage-ţi un scaun şi hai să vedem 
cum te scoatem din încurcătură. Vrei ceva pentru ochiul 
ăla? 

— Nu, mulţumesc, e în regulă, răspunse Gilbert care se 
aşeză pe un scaun lângă Guild. 

— Gorila asta te-a lovit doar aşa, pentru că nu avea 
altceva de făcut? 

— Nu, nu? a fost vina mea.. Am... Am opus rezistenţă... 

— Bine, zise Guild. Bănuiesc că nimănui nu-i place să fie 

arestat. Care e problema? 

Gilbert mă privi cu singurul lui ochi întreg. 

— Situaţia ta depinde de locotenentul Guild, i-am spus 
eu. O să fie mai uşor pentru tine dacă o să cooperezi. 

Guild aprobă din cap, serios. 

— Chiar aşa e, zise el aşezându-se mai confortabil pe 
scaun, după care întrebă pe un ton prietenos: De unde ai 
cheia? 

— Tata mi-a trimis-o într-o scrisoare, răspunse el şi 
scoase un plic alb din buzunar, pe care-l dădu lui Guild. 

Eu m-am dus în spatele lui Guild şi am privit plicul peste 
umărul lui. Adresa era bătută la maşină, D-lui Gilbert 
Wynant, „Courtland” şi nu avea timbru. 

— De unde o ai? l-am întrebat eu. 

— Era la poartă ieri seară pe la 10 când m-am întors 
acasă. Nu l-am întrebat pe portar de când o avea, dar 
bănuiesc că nu de mult căci altfel mi-ar fi dat-o când am 
ieşit cu dv. 

In plic erau două coli de hârtie scrise la maşină neglijent, 
în maniera cunoscută. Guild şi cu mine am citit împreună. 


Dragă Gilbert, 

Dacă toți anii ăştia au trecut fără să comunic cu 
tine este doar din cauză că aşa a vrut mama ta, iar 
acum rup tăcerea ca să te rog să mă ajuţi, căci doar 
o situație disperată m-ar fi putut face să trec peste 
cuvântul ei. In acelaşi timp acum eşti mare şi cred 
că poți să-ți dai seama singur dacă e cazul sau nu să 
acționăm, după cum ne dictează legăturile noastre 
de sânge. Cred că ştii că mă aflu într-o situaţie 
delicată cu aşa-zisa crimă a Juliei Wolf şi am 
încredere în afecțiunea ta care e unica mea speranță 
de a-mi demonstra nevinovăția. Am nevoie de 
ajutorul tău mai mult ca oricând pentru a mă 
disculpa în fața poliției şi a lumii întregi şi mă 

adresez ție cu toată încrederea, căci, chiar dacă nu 
aş putea conta pe afecțiunea ta, oricum aş putea 
conta pe dorința ta firească de a face orice iţi stă în 
putere, ca să-ți păstrezi nepătat numele, nume care 
este de asemenea al surorii tale şi al tatălui tău. De 
asemenea, mă adresez tie, pentru că atâta timp cât 
am un avocat care crede că sunt nevinovat, dar care 
nu mişcă un deget ca să dovedească acest lucru şi 
nici nu îl angajează pe DI. Nick Charles să-l ajute; - 
nici nu pot să le cer să facă ceea ce de altfel este un 
act ilegal şi nici nu ştiu pe nimeni altcineva, în afară 
de tine, în care să pot avea încredere. Vreau să te 
rog să faci următorul lucru: du-te mâine la 
apartamentul Juliei Wolf de pe Strada 54 East nr. 
411, unde o să poți intra cu cheia din plic şi, între 
paginile unei cărţi care se cheamă Marile 
Maniere o să găseşti o declarație, pe care te rog 
să o citeşti şi apoi să o distrugi imediat. Trebuie să fii 
sigur că ai distrus-o complet şi că nu a mai rămas 
decât cenuşa iar, după ce ai s-o citeşti, ai să-ți dai 
seama de ce trebuie să faci asta şi ai să înţelegi de 
asemenea de ce te-am însărcinat pe tine. În cazul în 
care se întâmplă ceva care să producă schimbări în 
planurile noastre, am să-ţi telefonez diseară târziu. 
Dacă nu ai veşti de la mine, am să te sun mâine 
seară, să văd dacă ai dus la capăt instrucţiunile, şi 
să aranjăm o întâlnire. Am încredere că o să reuşeşti 
să duci la bun sfârşit enorma responsabilitate pe 
care o ai pe umeri şi sper că încrederea mea nu e 
neîntemeiată. 
Cu afecțiune, 
Tata 


Sub „tata” era împrăştiată semnătura în cerneală a lui 
Wynant. 

Guild aştepta ca eu să spun ceva, iar eu îl aşteptam pe 
el. 

Trecu puţin timp astfel, după care îl întrebă pe Gilbert: 

— Şi a telefonat? 

— Nu, domnule. 

— De unde ştii asta? l-am întrebat eu. N-ai spus 
centralistei să nu vă dea legătura? 

— Eu... da, aşa am făcut. Mi-era frică să nu vă daţi seama 
cine e la telefon, în cazul în care ar fi sunat cât eraţi acolo, 
dar cred că oricum i-ar fi lăsat un mesaj centralistei, ceea 
ce nu a făcut. 

— Deci, nu te-ai întâlnit cu el? 

— Nu. 

— Şi nu ţi-a spus cine a omorât-o pe Julia Wolf? 

— Nu. 

— Ai minţit-o pe Dorothy? 

El lăsă capul în jos aprobând. 

— Eu am... era... presupun că era vorba de gelozie. 

Ridică privirea spre mine iar faţa îi era acum îmbujorată. 

— Vedeţi, Dorry mă lua în serios şi credea că ştiu mai 
multe decât oricine altcineva... ştiţi... Venea la mine dacă 
vroia să afle ceva şi făcea tot ce îi spuneam eu, dar după ce 
v-a întâlnit pe dv., lucrurile s-au schimbat. Pe dv. vă 
respecta mai mult... şi bine făcea, vreau să spun, altfel ar fi 
fost o proastă că nici nu se poate face comparaţie, însă 
eu... eu presupun că eram gelos şi revoltat... poate nu 
tocmai revoltat pentru că şi eu vă ceream sfaturi... dar 
vroiam să fac ceva să o impresionez din nou şi, când am 
primit scrisoarea, am pretins că mă întâlneam cu tata care 
mi-ar fi spus cine a comis crimele astfel încât să o fac să 
creadă că eu ştiu lucruri pe care nici dv. nu le ştiţi. 

El se opri să-şi tragă răsuflarea şi îşi şterse faţa cu 
batista. 

Am aşteptat din nou ca Guild să vorbească până când 

zise: 

— Bine, nu cred că ai făcut ceva rău, băiete, asta dacă 
eşti sigur că nu ascunzi nimic altceva ce ar trebui să ştim 
noi. 

Băiatul scutură din cap. 

— Nu, domnule, nu mai ascund nimic! 

— Nu ştii nimic despre lanţul cu cuţitaş pe care mi le-a 
dat mama ta? 

— Nu, domnule, şi nici n-am ştiut că există până când vi 
le-a dat. 

— Ea cum se simte? am întrebat eu. 

— A, bine, cred, cu toate că a zis că astăzi stă în pat. 

Guild făcu ochii mari. 

— Dar ce are? 

— Isterie, i-am răspuns eu. Ea şi Dorothy s-au certat ieri 
seară şi a făcut o criză. 

— De ce s-au certat? 

— Dumnezeu ştie... Aşa le vine femeilor. 

— Hm, hm, hm, făcu Guild scărpinându-şi bărbia. 

— Klint avea dreptate când a spus că tu nu ai apucat să 
iei hârtia pe care o căutai? l-am întrebat eu pe băiat. 

— Da, n-am apucat nici să închid uşa, că s-a repezit la 
mine. 

— Aştia care lucrează cu mine sunt mari detectivi, 
mormăi Guild. N-a făcut „Bau”! când a sărit la tine? Nu 
contează. Bine, fiule, am de ales între două lucruri şi totul 
depinde de tine. Pot să te rețin o vreme sau pot să-ţi dau 
drumul dacă îmi promiţi că-mi spui imediat dacă tatăl tău ia 
legătura cu tine şi îţi dă întâlnire. 

Eu am intervenit înainte ca Gilbert să apuce să zică ceva. 

— Nu poţi să-i ceri asta. E vorba de tatăl lui, Guild. 

— Nu pot, eh? se strâmbă el la mine. Nu e spre binele 
tatălui dacă e nevinovat? 

Eu n-am spus nimic. 

Faţa lui Guild se calmă încet, încet. 

— Bine, fiule, atunci să presupunem că-ţi dau drumul pe 
cuvânt. Dacă tatăl tău sau oricine altcineva îţi cere să faci 
ceva, le zici că nu poţi, pentru că mi-ai dat cuvântul de 
onoare, de acord? 

Băiatul mă privi. 

— Da, asta e rezonabil, am spus eu. 

— Da, domnule, zise Gilbert. Vă dau cuvântul meu! 

Guild făcu un gest larg cu mâna. 

— E în regulă! Poţi să pleci! 

Băiatul se ridică spunând: 

— Vă mulţumesc foarte mult, domnule, şi pe urmă se 
întoarse spre mine: O să fiţi... 

— Aşteaptă-mă afară, i-am spus eu, dacă nu te grăbeşti. 

— Vă aştept. La revedere, d-le Locotenent, şi vă 
mulţumesc! Pe urmă ieşi. 

Guild înşfăcă telefonul şi ordonă să i se caute şi să i se 
aducă Marile Maniere cu tot ce conţine. Apoi, îşi 
puse mâinile la ceafă şi se lăsă pe spate în scaun. 

— Ce părere ai? 

— Nici una, am răspuns eu. 

— Fii atent, tot mai crezi că Wynant nu e vinovat? 

— Ce contează ce cred eu? Acum ai destule împotriva lui, 
plus ce ţi-a mai dat şi Mimi. 

— E o mare diferenţă, mă asigură el. Aş vrea foarte mult 
să ştiu ce crezi tu şi de ce. 

— Soţia mea crede că el încearcă de fapt să acopere pe 
altcineva. 

— Chiar aşa? Hm-m-m. N-am crezut niciodată în intuiţia 
feminină şi sper că nu te deranjează dacă spun asta, pentru 
că d-na Charles e o femeie deşteaptă. Şi cine crede că ar fi? 

— Nu se hotărâse încă ultima oară când am vorbit. 

— Bine, suspină el, poate că hârtia asta, după care l-am 
trimis pe băiat, o să ne spună ceva. 

În după amiaza aceea hârtia nu ne-a spus încă nimic. 
Oamenii lui Guild nu au găsit-o, cum n-au găsit nici 
exemplarul din Marile Maniere în apartamentul 
Juliei Wolf. 

Guild 1-a chemat înăuntru pe roşcovanul de Klint, ca să-l 
ia la bani mărunți. Klint a transpirat şi a slăbit două kg, dar 
a susţinut sus şi tare că puştiul nu apucase să se atingă de 
nimic din apartament şi nici altcineva nu intrase cât a stat 
el acolo. Nu-şi amintea să fi văzut cartea Marile 
Maniere, dar de la unul ca el nu puteai aştepta să ţină 
minte titlul unei cărţi. A încercat pe urmă să se facă util 
propunând tot felul de sugestii idioate, până când Guild l-a 
dat afară. 

— Puştiul probabil că mă aşteaptă, am spus eu, asta dacă 
găseşti utilă o nouă discuţie cu el. 

— Tu ce crezi? 

— Că nu. 

— Bine, atunci! Dumnezeule, însă cineva a luat cartea aia 
ŞI... 

— De ce? am întrebat eu. 

— De ce, ce? 

— De ce ar fi trebuit să fie acolo şi să o fi luat cineva? 

Guild îşi scarpină bărbia: 

— Ce vrei să spui cu asta, mai exact? 

— Nu s-a întâlnit cu Macaulay la Plaza în ziua crimei, nu 
s-a sinucis la Allentown, pretinde că a luat de la Julia Wolf 
doar o mie iar noi credem că e vorba de cinci mii, susţine 

că erau doar prieteni, iar noi credem că erau amanți, aşa că 
ne dezamăgeşte prea mult ca să avem suficientă încredere 
în ceea ce spune. 

— Aşa e, zise Guild. L-aş înţelege mai bine, dacă s-ar fi 
predat sau ar fi fugit. Să stea ascuns aşa şi să tot trimită 
mesaje, nu se potriveşte cu nimic din ce m-aş fi gândit eu. 

— Îi supraveghezi magazinul? 

— Da. De ce? 

— Nu ştiu, am spus eu sincer, atâta doar că ne-a dat 
foarte multe piste care nu duc nicăieri. Poate că ar trebui să 
ne concentrăm, asupra lucrurilor rămase în umbră, iar 
magazinul e unul dintre ele. 

— H-m-m, făcu Guild. 

— Am să te las cu ideea asta genială, i-am spus eu şi mi- 
am pus haina şi pălăria. Să presupunem că vreau să dau de 
tine noaptea asta târziu, unde aş putea să te găsesc? 

EI îmi dădu numărul de telefon de acasă, ne-am dat 
mâna, iar eu am plecat. 

Gilbert Wynant mă aştepta pe coridor. Nici unul dintre noi 
nu am spus nimic până când nu ne-am urcat în taxi, atunci 
mă întrebă: 

— M-a crezut că am spus adevărul, nu-i aşa? 

— Sigur. Aşa ai făcut? 

— A, da, însă oamenii nu te cred întotdeauna. Nu o să-i 
spuneţi nimic mamei despre asta, nu-i aşa? 

— Nu, dacă nu vrei tu. 

— Vă mulţumesc, zise el. După părerea dv. sunt mai 
multe şanse pentru un tânăr pe Coasta de Vest decât aici? 

L-am şi văzut lucrând la ferma de vulpi a lui Guild, dar i- 
am spus: 

— Nu acum. Te gândeşti să te duci în Vest? 

— Nu ştiu. Aş vrea să vă întreb ceva, zise el aranjându-şi 
agitat nodul de la cravată. O să credeţi că e o întrebare 
comică: Incestul e răspândit? 

— Oarecum, i-am spus eu; din cauza asta i-au şi găsit un 
nume. 

Faţa i se îmbujoră. 

— Nu-mi bat joc de tine, am adăugat eu. E unul din 
lucrurile pe care nu le ştie nimeni. N-ai cum să afli. 

După asta am trecut de câteva intersecţii fără să mai 
spunem nimic, până când el zise: 

— Mai am o întrebare comică pe care aş vrea să v-o pun: 
Ce credeţi despre mine? 

Era mai conştient de sine decât Alice Quinn. 

— Eşti în regulă, i-am spus eu şi, în acelaşi timp, eşti 
complet aiurea. 

El privi afară pe fereastră. 

— Sunt aşa de tânăr. Urmă o mică tăcere, după care el 
tuşi şi din colţul gurii i se prelinse puţin sânge. 

— Te-a bătut ceva tipul ăla, i-am spus eu. 

El aprobă ruşinat din cap şi îşi puse batista la gură. 

— Nu sunt foarte puternic. 

Când am ajuns la „Courtland” nu m-a lăsat să-l ajut să 
coboare din taxi, insistând că o să se descurce singur, dar 
am urcat împreună cu el bănuind că altfel n-ar fi spus nimic 
nimănui despre starea lui. Am sunat la uşa apartamentului, 
dar înainte ca el să scoată cheia, Mimi deschise uşa şi îi 
văzu ochiul învineţit. 

— E lovit, am spus eu. Du-l în pat şi cheamă un doctor! 

— Ce s-a întâmplat? 

— Wynant l-a băgat în bucluc. 

— Ce anume? 

— Lasă asta acum, mai întâi trebuie îngrijit. 

— Dar Clyde a fost aici, zise ea. De asta ţi-am telefonat. 

— Ce? 

— Da, zise ea aprobând cu convingere. Şi a întrebat unde 
e Gil. A stat aici o oră sau chiar mai mult. N-au trecut 10 
minute de când a plecat. 

— Bine, hai să-l băgăm în pat! 

Gilbert insista cu încăpățânare, zicând că nu are nevoie 
de ajutor, aşa că l-am lăsat în dormitor cu mama lui şi am 
ieşit să dau telefoane. 

— A sunat cineva? am întrebat-o pe Nora când a răspuns. 

— Da, d-le: domnii Macaulay şi Guild vor să le dai telefon 
şi de asemenea doamnele Jorgensen şi Quinn. N-a sunat 
până acum nici un copil. 

— Când a sunat Guild? 

— Cam acum cinci minute. Ce faci, mănânci singur? Larry 
m-a rugat să mă duc la spectacolul Osgood Perkins cu el. 

— Du-te. Ne vedem mai târziu, i-am zis eu şi, după ce am 
închis, l-am sunat pe Herbert Macaulay. 

— Intâlnirea s-a contramandat, îmi zise el. Am vorbit cu 
prietenul nostru care s-a dus Dumnezeu ştie unde. Fii atent, 
Charles, mă duc la poliţie. M-am săturat de treaba asta... 

— Cred că acum nu mai e nimic altceva de făcut, am 
spus eu. Şi eu mă gândeam să telefonez la poliţie. Sunt la 
Mimi. A fost aici până acum câteva minute. L-am scăpat 
printre degete. 

— Ce căuta acolo? 

— O să încerc să aflu acum. 

— Vorbeai serios când ai zis că suni la poliţie? 

— Sigur. 

— Să zicem atunci că tu îi suni şi vin şi eu. 

— Bine, ne vedem. 

L-am sunat pe Guild. 

— Am mai aflat noutăţi imediat după ce ai plecat, îmi 
spuse el. Pot să ţi le spun acum? 

— Sunt la d-na Jorgensen. A trebuit să-l duc pe puşti 
acasă. Tipul ăla roşcat al tău i-a provocat o hemoragie 
internă. 

— ÎI omor pe nenorocitul ăla, mârâi el. Atunci, mai bine 
să nu vorbim despre asta. 

— Şi eu am nişte veşti. Wynant a fost aici azi după- 
amiază şi a stat cam o oră iar d-na Jorgensen zice că a 
plecat cu câteva minute înainte să ajung eu. 

A urmat un moment de tăcere după care el zise: 

— Nu mişca nimic, vin imediat. 

Mimi intră în sufragerie, în timp ce eu căutam telefonul 
lui Quinn. 

— Crezi că e grav? întrebă ea. 

— Nu ştiu, dar ar trebui să chemi doctorul imediat. 

l-am împins telefonul şi, după ce termină i-am zis: 

— Le-am spus poliţiştilor că Wynant a fost aici. 

Ea aprobă din cap. 

— De asta te sunasem. Vroiam să te întreb dacă ar trebui 
să le spun. 

— l-am telefonat şi lui Macaulay. Vine şi el încoace. 

— Dar nu poate să facă nimic, zise ea îngândurată. Clyde 
mi le-a dat din propria iniţiativă... Sunt ale mele. 

— Ce sunt ale tale? 

— Acţiunile, banii. 

— Care acţiuni, care bani? 

Ea se duse la birou şi deschise un sertar. 

— Vezi? 

Înăuntru era un pachet de acţiuni legate cu un elastic 
gros. Deasupra lor se afla un cec de la o bancă de pe Park 
Avenue de 10 mii de dolari pe numele lui Mimi Jorgensen, 
semnat de Clyde Wynant la 3 ianuarie 1933. 

— E datat cu o anticipație de 5 zile, am spus eu. Ce 
prostie mai e şi asta? 

— A zis că nu are atâţia bani în contul ăsta şi că s-ar mai 
putea să dureze câteva zile până îi strânge. 

— Or să facă mare scandal din cauza asta, am avertizat-o 
eu. Sper că eşti pregătită. 

— Nu văd de ce? protestă ea. Nu văd de ce soţul meu... - 
fostul meu soţ - nu poate să facă ce vrea pentru mine şi 


187 


pentru copiii lui? 

— Termină. Ce i-ai vândut? 

— Vândut? 

— Înî. Ce i-ai promis că faci în următoarele zile, în 
schimbul asigurării plăţii cecului? 

Expresia ei deveni nerăbdătoare. 

— Zău, Nick, uneori am impresia că eşti cam tont cu 
suspiciunile astea prosteşti. 

— Îmi dau silinţa. Încă trei lecţii şi îmi iau diploma. Fii 
atentă însă, te-am avertizat ieri că s-ar putea să sfârşeşti 
la... 

— Termină, strigă ea şi îmi acoperi gura cu mâna. De ce 
trebuie să continui să spui asta? Ştii că mă sperie şi... 
Vocea îi devenise moale şi rugătoare. Trebuie să-ţi dai 
seama prin ce am trecut zilele astea. Nu poţi să fii puţin 
mai înţelegător? 

— Nu-ţi face probleme din cauza mea, am spus eu. 
Gândeşte-te la poliţişti. M-am întors la telefon şi am sunat-o 
pe Alice Quinn. Eu sunt, Nick. Mi-a spus Nora... 

— Da. L-ai văzut pe Harrison? 

— Nu, de când l-am lăsat cu tine. 

— Bine, şi dacă-l vezi nu-i spune nimic despre ce ţi-am zis 
aseară, da? Nu credeam nici eu cu adevărat ce spuneam. 

— Nici eu nu te-am crezut, am asigurat-o eu. Şi nu o să-i 
spun nimic, oricum. Cum se simte azi? 

— A plecat, zise ea. 

— Ce? 

— A plecat. M-a părăsit. 

— A mai făcut asta şi altădată. O să se întoarcă. 

— Ştiu, dar de data asta mi-e frică. Nu s-a dus la birou. 
Sper că s-a îmbătat pe undeva şi... dar, de data asta, mi-e 
frică. Chiar crezi că s-a îndrăgostit de ţaţa aia, Nick? 

— Lui aşa i se pare. 

— Ţi-a zis ţie asta? 

— Oricum n-ar însemna nimic. 

— Crezi că ar folosi dacă aş vorbi cu ea? 

— Nu... 

— De ce? Crezi că şi ea s-a îndrăgostit de el? 

— Nu. 

— Ce se întâmplă cu tine? întrebă ea iritată. 

— Nimic, nu sunt acasă. 

— Ce? A, vrei să spui că eşti într-un loc de unde nu poţi 
vorbi? 


— Exact. 

— Eşti... Eşti la ea acasă? 
— Da. 

— Şi ea e acolo? 

— Nu. 


— Crezi că e cu el? 

— Nu ştiu, dar nu cred. 

— Mă suni când o să poţi să vorbeşti, sau mai bine treci 
pe aici? 

— Sigur, i-am spus şi am închis. 

Mimi mă privea amuzată cu ochii ei albaştri. 

— Cineva ia în serios purtarea fiicei mele? 

Nu i-am răspuns, iar ea râse, întrebând: 

— Dorry e motivul intrigii? 

— Presupun că da. 

— Şi o să mai fie încă, atâta timp cât găseşte pe cineva 
care să creadă. lar tu, care ne cunoşti aşa de bine pe 
amândouă, te-ai prostit, şi îţi e frică, crezi că... că, spre 
exemplu, eu spun adevărul. 

— Asta e doar o bănuială a ta, am zis eu. 

Se auzi soneria înainte să mai zic ceva. Mimi îi deschise 
doctorului - un tip în vârstă, dolofan, adus de spate şi cu 
mersul legănat - şi îl conduse în camera lui Gilbert. 

Eu am deschis din nou sertarul biroului şi m-am uitat la 
acţiunile care erau de la Postal Telegraph & Cable 55 buc., 

Sao Paolo City 6⁄2 buc., American Type Founders 6 buc., 
Certainteed Products 5⁄2 buc., Upper Austria 6! buc., 
United Drugs 5 buc., Philippine Railway 4 buc., Tokyo 
Electric Lighting 6 buc., şi la prima vedere le-am apreciat la 
un total de 60 de mii de dolari valoare declarată, care pe 
piaţă însemna cam un sfert sau o treime din asta. 

Când soneria a sunat din nou, am închis sertarul şi m-am 
dus să-i deschid lui Macaulay. Arăta obosit şi se aşeză, fără 
să-şi scoată pardesiul spunând: 

— Bine, zi-mi mai întâi partea proastă a lucrurilor. De ce 
a venit aici? 

— Nu ştiu, cu excepţia faptului că i-a dat lui Mimi nişte 
acţiuni şi un cec. 

— Ştiu asta, spuse el şi se căută în buzunar ca să-mi dea 
o scrisoare. 


Dragul meu Herbert, 

li dau astăzi d-nei Jorgensen acțiunile enumerate 
mai jos şi un cec de 10 mii de dolari pentru banca de 
pe Park Avenue, datat 3 ianuarie. 

Aranjează, te rog să fie suficienți bani ca să îl 
acopere. [i-aş sugera să mai vinzi din acţiunile 
fondului social, dar fă cum crezi tu că e mai bine. Imi 
dau seama că nu mai pot rămâne acum la New York 
şi probabil nu o să mă pot întoarce câteva luni, dar 
am să țin legătura cu tine din când în când. Imi pare 
rău că nu pot să mai aştept ca să mă întâlnesc cu tine 
şi cu Charles diseară. 

Al tău sincer, 
Clyde Miller Wynant. 


Sub semnătură era lista acţiunilor. 

— Cum ai primit-o? l-am întrebat. 

— Prin mesager. Pentru ce crezi că i-a dat banii? 
Am clătinat din cap şi i-am răspuns: 

— Am încercat să aflu, dar ea mi-a spus că sunt un ajutor 
pentru copii şi pentru ea. 

— Asta e destul de probabil, dacă ea ar spune adevărul. 

— Cum rămâne cu acţiunile? l-am întrebat eu. Credeam 
că îi controlezi întreaga avere. 

— Şi eu credeam la fel, dar pe astea nu le aveam şi nici 
măcar nu ştiam că le are. Îşi puse coatele pe genunchi şi 
capul în mâini, după care continuă: Dacă toate lucrurile pe 
care nu le ştiu ar fi puse cap la cap... 

Mimi intră împreună cu doctorul şi îi spuse, uşor crispată, 
lui Macaulay: 

— O, bună ziua, dând pe urmă mâna cu el. Dânsul este 
Doctorul Grant. DI. Macaulay, dl. Charles. 

— Cum se simte pacientul? am întrebat eu. 

Doctorul Grant îşi drese vocea şi spuse că probabil 
Gilbert nu are nimic serios; erau doar efectele unei bătăi, cu 
o uşoară hemoragie şi totul se rezolva prin odihnă. Işi drese 
vocea din nou, ne spune că e încântat de cunoştinţă, iar 
Mimi îl conduse spre ieşire. 

— Ce i s-a întâmplat băiatului? mă întrebă Macaulay. 

— Wynant l-a trimis să vâneze fantome la apartamentul 
Juliei Wolf, unde a dat peste un poliţist dur. 

Mimi se întoarse de la uşă. 

— V-a spus dl. Charles despre acţiuni şi despre cec? 
întrebă ea. 

— Am primit o scrisoare de la dl, Wynant, în care scrie că 
o să vi le dea, zise Macaulay. 

— Atunci nu or să fie... 

— Probleme? Nu din partea mea. 

Ea se relaxă puţin şi ochii ei pierdură ceva din răceală. 

— Nici eu nu m-aş fi gândit, dar dumnealui - şi arătă spre 
mine - îi place să mă sperie. 

Macaulay zâmbi politicos. 

— Aş putea să vă întreb dacă dl. Wynant a spus ceva 
despre planurile lui? 

— Zicea că pleacă, dar nu ascultam foarte atentă. Nu-mi 
amintesc dacă mi-a spus unde şi când urma să plece. 

Eu am mârâit ca să-mi arăt scepticismul, iar Macaulay 
pretindea că o crede. 

— A zis ceva ce aţi putea să-mi repetaţi despre Julia Wolf 
sau despre problemele lui, orice altceva. In legătură cu 
crima? întrebă el. 

Ea scutură din cap cu emfază. 

— Nimic ce aş putea să redau sau nu, absolut nici un 
cuvânt. Şi eu l-am întrebat, dar ştiţi cât de refractar poate fi 
atunci când vrea. N-am putut să scot nici un cuvânt de la el. 

Am pus întrebarea pe care Macaulay din prea multă 
politeţe nu a pus-o. 

— Şi despre ce aţi vorbit? 

— Despre nimic, în afară de noi şi de copii, despre Gil în 
mod particular. Era foarte nerăbdător să îl vadă şi a 
aşteptat aproape o oră, sperând că o să vină acasă. A 
întrebat şi despre Dorry dar fără prea mult interes. 

— A spus cumva că i-ar fi scris lui Gilbert? 

— Nici un cuvânt. Pot să vă redau toată conversaţia dacă 
vreţi. Nu ştiam că o să vină şi nici măcar nu a telefonat din 
faţa casei. A sunat soneria, am deschis şi era acolo, părând 
mult mai bătrân decât ultima oară când l-am văzut şi chiar 
mai slab iar eu i-am spus: „Ei bine, Clyde!” sau ceva de 
geniul ăsta şi el m-a întrebat: „Eşti singură?” i-am răspuns 
că da, şi a intrat... Pe urmă el... 

Sună cineva şi ea s-a duş să răspundă. 

— Tu ce crezi? mă întrebă Macaulay încet. 

— Când o să încep să o cred pe Mimi, i-am răspuns eu, 
sper să am destulă minte încât să nu recunosc asta. 

Ea se întoarse cu Guild şi Andy. Guild mă salută din cap, 
dădu mâna cu Macaulay, după care se întoarse către Mimi 
şi spuse: 

— Ei bine, doamnă, o să vă rugăm să ne spuneţi... 

Macaulay îl întrerupse: 

— Ar fi bine mai întâi să mă lăsaţi pe mine să vă zic ce 
am de zis. Precede povestea doamnei şi... 

Guild îi făcu semn cu mâna, spre avocat. 

— Daţi-i drumul, spuse el şi se aşeză pe un capăt al 
canapelei. 

Macaulay îi zise ce-mi spusese şi mie de dimineaţă. Când 
m-a menţionat şi pe mine, Guild mi-a aruncat o scurtă, 
privire acră, după care m-a ignorat complet. Nu l-a întrerupt 
pe Macaulay, care şi-a spus povestea clar şi concis. De 
două ori Mimi a încercat să zică ceva dar, de fiecare dată, a 
renunţat ca să asculte mai departe. Când Macaulay a 
terminat, i-a dat lui Guild scrisoarea în care se vorbea 
despre acţiuni. 

— Mi-a sosit prin mesageria de azi după-amiază. 

Guild o citi atent şi i se adresă lui Mimi. 

— Şi acum povestea dv., doamnă Jorgensen. 

Ea îi spuse ce ne spusese şi nouă despre vizita lui 
Wynant, elaborând detaliile, în timp ce el o chestionă 
răbdător dar ea continua să susţină faptul că Wynant nu ar 
fi zis nimic în legătură cu crima Juliei Wolf. li dăduse 
acţiunile şi cecul ca să o ajute pe ea şi pe copii şi credea că 
urma să plece, fără să ştie unde şi când. Părea că ei nu-i 
pasă deloc de incredibilitatea generală şi încheie spunând: 

— E un bărbat minunat dintr-o mulţime de puncte de 
vedere, dar e destul de nebun. 

— Vreţi să spuneţi că e nebun cu adevărat, întrebă Guild, 
nu e doar capricios? 

— Da. 

— Ce vă face să credeţi asta? 

— O, trebuie să trăieşti cu el ca să-l cunoşti cu adevărat 
răspunse ea, degajată. 

Guild nu părea mulţumit. 

— Cum era îmbrăcat? 

— Avea un costum maron, pălărie şi un pardesiu de 
aceeaşi culoare, pantofi cred la fel, o cămaşă albă şi 
cravată gri cu un model roşu sau grena. 

Guild îi făcu semn cu capul lui Andy. 

— Spune-le! zise el şi Andy ieşi. 

Guild îşi frecă bărbia şi se încruntă, îngândurat. Noi 
ceilalţi îl priveam. Când termină cu scărpinatul ne privi pe 
rând, pe Mimi, pe Macaulay şi pe mine şi întrebă: 

— Ce înseamnă inițialele D.W.Q.? 

Macaulay făcu semn că nu ştie. 

— Nu ştiu, de ce? întrebă Mimi. 

Guild mă privi. 

— Ei bine? 

— Nici eu nu ştiu. 

— De ce? repetă Mimi. 

— Incercaţi să vă amintiţi, zise Guild. E foarte probabil că 
a făcut tranzacţii cu Wynant. 

— Cu cât timp în urmă? întrebă Macaulay. 

— Asta e greu de spus acum. Poate acum câteva luni, 
poate acum câţiva ani. Pare să fie vorba de un tip masiv, 
osos, cu burtă şi probabil şchiop. 

Macaulay clătină din nou din cap. 

— Nu-mi amintesc de cineva care să arate aşa. 

— Nici eu, zise Mimi, dar nu mai pot de curiozitate. Aş 
vrea să ne spuneţi despre ce e vorba. 

— Sigur, am să vă spun. 

Guild scoase un trabuc din buzunarul vestei îl privi şi îl 
băgă la loc. 

— Un cadavru care arată cum v-am spus este îngropat 
sub pardoseala magazinului lui Wynant. 

— A, am făcut eu. 

Mimi îşi duse ambele mâini la gură şi nu zise nimic. Ochii 
îi erau rotunzi şi sticloşi. 

— Sunteţi siguri? întrebă Macaulay încruntat. 

Guild suspină. 

— Vă daţi seama că nu aş putea să bănuiesc aşa ceva, 
spuse el obosit. 

Faţa lui Macaulay se îmbujoră cu un surâs ruşinat. 

— A fost o întrebare stupidă. Cum l-aţi găsit? 

— Ei bine, dl. Charles, care e aici de faţă, a tot făcut 
aluzie că trebuie să dăm mai multă atenţie magazinului şi 
gândindu-ne că putem să punem bază pe ceea ce nu vrea 
să spună, am trimis câţiva oameni de dimineaţă, să vadă ce 
pot afla. Mai aruncasem noi o dată o privire, dar nu găsisem 
nimic, însă de data asta am demontat tot, căci dl. Charles, 
aici de faţă, ne-a spus că ar trebui să fim mai atenţi. Şi dl. 
Charles avea dreptate. 

Guild se întrerupse, ca să îmi arunce o privire rece, 
neprietenoasă, după care continuă: 

— Până la urmă au găsit un colţ al pardoselii care părea 
mai nou, l-au spart şi au găsit rămăşiţele d-lui D.W.Q. Ce 
credeţi despre asta? 

— Cred că Charles a ghicit foarte bine, zise Macaulay 
întorcându-se spre mine. Cum ai... 

Guild îl întrerupse. 

— Nu cred că ar trebui să spuneţi asta. Dacă spunem că 
„a ghicit” ar însemna să-l considerăm pe dl. Charles, aici de 
faţă, mai puţin deştept decât e cu adevărat. 

Macaulay era dezorientat de tonul lui Guild şi mă privea 
mirat. 

—Am fost pedepsit pentru că nu i-am spus 
Locotenentului Guild despre conversaţia noastră de azi 
dimineaţă, i-am explicat eu. 

— Asta e, aprobă calm Guild, printre altele. 

Mimi izbucni în râs, după care zâmbi cerându-şi scuze lui 
Guild care o privea fix. 

— Cum a fost omorât dl. D.W.Q.? am întrebat eu. 

Guild ezită ca şi cum nu se decidea dacă să răspundă, iar 
pe urmă îşi mişcă uşor umerii mari şi zise: 

— Nu ştiu încă şi nu ştiu nici cu cât timp în urmă. N-am 
văzut cadavrul încă sau ce a mai rămas din el, iar doctorul 
nu terminase cercetările ultima dată când am vorbit. 

— Sau ce a mai rămas din el? repetă Macaulay. 

— Î-hî. A fost tăiat bucăţi şi îngropat aşa că, potrivit 
raportului pe care îl am, nu rămăsese multă carne, dar 
hainele fuseseră făcute ghem împreună cu el şi aşa am mai 
putut afla câte ceva. Au mai găsit şi un baston cu cauciuc la 
un capăt. Din cauza asta credem că ar fi fost şchiop şi... 

Andy intră şi el se întrerupse. 

— Ei bine? 

Andy clătină din cap posomorât. 

— Nimeni nu l-a văzut venind, nimeni nu l-a văzut 
plecând. Cum era gluma aia despre un tip care era aşa de 
slab că trebuia să se aşeze de două ori în acelaşi loc ca săi 
se vadă umbra? 

Eu am râs - nu din cauza glumei - şi am spus: 

— Wynant nu e chiar aşa de slab, e cam cât scrisorile pe 
care le-au primit unii. 

— Ce înseamnă asta, întrebă Guild căruia i se 
congestionă faţa, iar ochii furioşi îi deveneau suspicioşi. 

— E mort. E mort demult, a rămas doar o hârtie. Pun 
pariu că rămăşiţele sunt ale lui şi au fost îngropate cu 
hainele altcuiva mai gras. 

Macaulay se aplecă spre mine: 

— Eşti sigur de asta, Charles? 

— Ce încerci să demonstrezi? se răsuci Guild. 

— Poţi să pun pariu, dacă vrei. Cine s-ar fi muncit atât de 
mult ca un cadavru, ca să lase pe urmă lucrul cel mai uşor 
de identificat, hainele, doar dacă... 

— Dar nu erau întregi... Erau... 

— Sigur că da. N-ar fi dat bine. Trebuie să fie parţial 
distruse, dar suficient ca să mai poată spune ceva. Pariez 
că inițialele erau evidente. 

— Nu ştiu, zise Guild cu mai puţină tragere de inimă. 
Erau pe catarama curelei. 

Eu am izbucnit în râs. 

— Asta e ridicol, Nick, zise Mimi furioasă. Cum ar putea fi 
Clyde? Ştii că a fost aici azi după-amiază! Ştii că... 

— St, st, st, am făcut eu. E o prostie să-i ţii partea. 
Wynant e mort, copiii tăi sunt probabil moştenitori şi asta 
înseamnă probabil mai mulţi bani decât ai în sertar. De ce 
vrei să iei doar o parte, când poţi să-i iei pe toţi? 

— Nu ştiu ce vrei să spui, zise ea foarte palidă. 

— Charles, zise Macaulay, crede că Wynant nu a fost aici 
azi după-amiază şi că altcineva ţi-a dat acţiunile şi cecul 
sau că poate le-ai furat. Nu-i aşa? mă întrebă el. 

— Mai mult sau mai puţin. 

— Dar asta e ridicol, insistă ea. 

— Să fim serioşi, Mimi, am spus eu. Să presupunem că 
Wynant a fost omorât acum trei luni, iar cadavrul a fost 
deghizat, să pară al altcuiva. Să presupunem că a plecat şi 
că l-a împuternicit pe avocatul Macaulay să se ocupe de 
afacerile lui. Bine, în cazul ăsta averea e definitiv în mâinile 
lui Macaulay, pentru că tu nu poţi nici să... 

Macaulay se ridică zicând: 

— Ştiu unde vrei să ajungi Charles, dar... 

— la-o încet, îi spuse Guild. Lasă-l să spună tot! 

— El l-a omorât pe Wynant, pe Julia şi pe Nunheim, am 

asigurat-o eu pe Mimi. Tu ce vrei să faci? Vrei să fii 
următoarea pe listă? lţi dai seama foarte bine că îl ajuţi 
spunând că Wynant e viu - căci ăsta e unicul lui punct slab, 
fiind singurul care l-a văzut din octombrie - şi nu o să rişte 
să te răzgândeşti, punându-se doar problema să te împuşte 
cu acelaşi pistol şi să arunce vina pe Wynant. [ie la ce îţi 
foloseşte? Vrei doar câteva resturi de acţiuni care sunt o 
parte din ce ai putea avea dacă dovedim moartea lui 
Wynant? 

— Nenorocitule! zise Mimi întorcându-se către Macaulay. 

Guild se repezi la ea, mai surprins decât oricând de ceea 
ce fusese spus. 

Macaulay începu să se deplaseze. N-am aşteptat să văd 
ce face şi l-am lovit în bărbie cu pumnul stâng. Lovitura a 
fost bună, l-a prins în plin şi l-a trântit dar am simţit o 
arsură în partea stângă şi mi-am dat seama că mi se 
redeschisese rana de la pistol. 

— Ce vrei să fac? am mârâit eu către Guild. Vrei să ţi-l 
bag în celofan? 

Era aproape 3 dimineaţa când m-am întors în 
apartamentul de la Normandie. Nora, Dorothy şi Larry 
Crowley, erau în sufragerie. Nora şi Larry jucau cărţi, iar 
Dorothy, citea ziarul. 

— Chiar i-a omorât Macaulay? mă întrebă Nora imediat. 

— Da. Au scris ceva ziarele de dimineaţă despre Wynant? 

— Nu, zise Dorothy, au scris doar de arestarea lui 
Macaulay. De ce? 

— Macaulay l-a omorât şi pe el. 

— Chiar aşa? zise Nora, „să fiu al naibii” făcu Larry, iar 
Dorothy începu să plângă. 

Nora o privi surprinsă. 

— Vreau să mă duc acasă la mama, se smiorcăi Dorothy. 

Larry zise fără prea mult entuziasm: 

— AŞ fi bucuros să te duc acasă dacă... 

Dorothy zise că vroia să plece. Nora se învârti în jurul ei, 
dar nu reuşi să o facă să se răzgândească, iar Larry, ca să 
nu pară răuvoitor, îşi luă pălăria şi haina. Plecă împreună cu 
Dorothy. Nora închise uşa în urmă lor şi se sprijini de ea. 

— Explică-mi ceva, d-le Charalambides, zise ea. 

Eu am clătinat din cap iar ea se aşeză pe canapea lângă 
mine. 

— Hai, dă-i drumul. Dacă sări vreun cuvânt, am... 

— Trebuie să beau ceva înainte de a începe să vorbesc. 

Ea înjură şi-mi aduse un pahar. 

— A mărturisit? 

— De ce ar face-o? Nu te poţi declara vinovat de crimă de 
gradul întâi. Erau prea multe crime - şi două dintre ele 
fuseseră făcute cu sânge rece - pentru ca procurorul să-l 
lase să pledeze pentru crimă de gradul doi. Nu mai are 
nimic de făcut decât să nu recunoască. 

— Dar el le-a comis? 

— Sigur. 

Ea îmi trase paharul de la gură şi îmi zise: 

— Lasă alcoolul şi povesteşte-mi! 

— Ei bine, se pare că el şi Julia îl înşelau pe Wynant de o 
vreme. Băgase, se pare, prea mulţi bani în bursă şi când a 
aflat despre trecutul ei - aşa cum face aluzie Morelli - s-au 
pus împreună să-l roadă pe bătrân. O să căutăm în dosarele 
lui Macaulay şi ale lui Wynant şi nu cred că o să avem mari 
probleme ca să descoperim transferările de fonduri de la 
unul la celălalt. 

— Deci nu sunteţi siguri că-l fura pe Wynant? 

— Ba sigur că da. Altfel nu s-ar potrivi. Probabil Wynant 
vroia să plece într-o excursie pe 3 octombrie căci a scos 5 
mii de dolari din bancă, dar nu şi-a închis magazinul şi nu a 
renunţat la apartament. Asta a făcut Macaulay peste câteva 
zile. Wynant a fost omorât la Scarsdale unde locuieşte 
Macaulay, în noaptea de 3. Ştim asta căci în dimineaţa de 
4, când bucătăreasa lui Macaulay, care dormise acasă, a 
venit la muncă, a fost întâmpinată de acesta la uşă cam 
nemulţumit; şi, după ce a plătit-o, a trimis-o la plimbare 
fără s-o lase să intre în casă să vadă cadavrul şi petele de 
sânge. 

— Asta de unde ştii? Nu sări detalii. 

— E rutina normală. Evident, după ce l-am arestat, l-am 
dus acasă la el şi la birou ca să vedem ce putem afla - de 
genul, unde ai fost în noaptea de „6 iunie 1894” şi alte 
chestii de astea - iar bucătăreasa actuală ne-a spus că lucra 
doar de pe 8 octombrie, şi aşa s-a făcut legătura. Am mai 
găsit o masă cu foarte slabe urme de ceea ce noi sperăm 
să fie sânge uman care nu fusese bine curăţat. Băieţii de la 
laborator iau acuma probe şi vom vedea rezultatele. 
(Ulterior a ieşit la iveală că era sânge de carne de vacă.) 

— Atunci nu sunteţi siguri că... 

— Nu mai spune aşa! Evident că suntem siguri. Altfel 
nimic nu s-ar potrivi. Wynant aflase că Julia şi Macaulay îl 
fură şi s-a dus să se convingă şi Macaulay care ar fi avut de 
înfruntat închisoarea, l-a omorât. Să nu spui acum că nu 
suntem siguri. Altfel nu are nici un sens. lată-l deci cu un 
cadavru, unul dintre lucrurile cele mai greu de eliminat. Pot 
să mă opresc ca să beau o gură de whisky? 

— Doar o gură, zise Nora. Asta e doar o teorie, nu-i aşa? 

— Zi-i cum vrei. Pentru mine e suficient de bună. 

— Dar credeam că toată lumea e considerată nevinovată 
până se dovedeşte contrariul dincolo de orice dubiu şi... 

— Asta pentru judecători, nu pentru detectivi. Îl prinzi pe 
tipul care crezi că a comis crima, îl arestezi şi laşi să se 
creadă că el e vinovat, distribuindu-i fotografia în ziare iar 
procurorul îşi construieşte cea mai bună teorie pe care o 
are, în timp ce tu culegi detaliile. Oamenii care îi recunosc 
fotografia - inclusiv cei care l-ar fi considerat inocent în 
cazul în care nu l-ai fi arestat, vin şi fac declaraţii despre el 
şi, tot aşa, ajunge pe scaunul electric. (Două zile mai târziu 
o femeie din Brooklyn l-a identificat pe Macaulay drept 
George Foley care în ultimele 3 luni închiriase un 
apartament de la ea.) 

— Pare atât de dezbinat. 

— Când crimele sunt comise de matematicieni, am spus 
eu, trebuie să le rezolvi cu matematică. Marea lor 
majoritate nu sunt aşa, cum nu e nici în cazul ăsta. Nu 
vreau să mă împotrivesc ideii tale în ceea ce priveşte binele 
sau răul, dar când spun că probabil a tăiat cadavrul ca să-l 
poată căra în pungi vroiam doar să zic că ăsta e cel mai 
probabil lucru. Asta se întâmpla pe 6 octombrie sau chiar 
mai târziu căci de-abia atunci i-a concediat pe cei doi 
mecanici ai lui Wynant de la magazin (Pretina şi Mc 
Naughton) şi a închis localul. L-a îngropat deci pe Wynant 
sub podea împreună cu hainele unui bărbat gras şi şchiop 
care avea o curea însemnată D.W.Q. făcând în aşa fel încât 
să nu se înţeleagă despre cine era vorba cu adevărat şi 
alterându-i cu o substanţă trupul şi trăsăturile, după care a 
cimentat locul. In timpul rutinei de poliţie şi a publicităţii 
avem o şansă destul de bună să aflăm de unde a cumpărat 
hainele, bastonul şi cimentul. (Ulterior s-a dovedit că 
cimentul îl cumpărase de la un comerciant de cărbuni şi 
lemne de la periferie, dar cu celelalte lucruri n-am avut 
noroc.) 

— Sper, zise ea fără entuziasm. 

— Aşa că de asta se ocupă acum cineva. Plătind în 

continuare chiria la magazin şi ţinându-l gol a insinuat 
întoarcerea lui Wynant şi s-a asigurat că nimeni nu o să 
descopere cadavrul, iar dacă cineva l-ar fi găsit accidental, 
atunci dl. gras D.W.Q. (căci în acel moment rămăşiţele lui 
Wynant ar fi fost suficient de descompuse ca să nu poată fi 
identificată greutatea persoanei) ar fi fost omorât de 
Wynant, ceea ce îi explică fuga şi deghizarea. Având grijă 
de toate astea, Macaulay, folosindu-se de puterea lui de 
avocat şi cu ajutorul Juliei, aranjează treptat afacerile 
transferând gradat banii defunctului Wynant în conturile lor. 
Acum teoretizez din nou. Juliei nu îi plac crimele şi e 
speriată, iar el nu e sigur de ea. Din cauza asta, el nu o mai 
lasă să iasă cu Morelli, folosind drept scuză gelozia lui 
Wynant. Îi era frică să nu i se confeseze lui Morelli într-un 
moment de slăbiciune, iar eliberarea în curând din 
închisoare a prietenului ei Face Peppler, încă apropiat, îl 
face şi mai îngrijorat. Se simţea în siguranţă atâta timp cât 
Face era la închisoare, căci evident, ea nu ar fi scris nimic 
periculos într-o scrisoare care urma să treacă prin cenzură, 
dar altfel... Ei bine, el începe să plănuiască şi se dezlănţuie 
tot infernul. Mimi şi copiii sosesc şi încep să-l caute pe 
Wynant, iar eu vin aici şi el crede că îi ajut. Se decide să 
meargă la sigur cu Julia, scoţând-o din joc. lţi place până 
aici? 

— Da, însă... 

— În continuare o să devină mai complicat, am asigurat-o 
eu. Când a venit aici prima oară să ia prânzul s-a oprit pe 
drum şi a telefonat la birou pretinzând că e Wynant care i-a 
dat o întâlnire la Plaza; ideea era să stabilească prezenţa lui 
Wynant în oraş. După ce a plecat de aici se duce la Plaza 
unde întreabă dacă a fost văzut Wynant ca să facă lucrurile 
plauzibile şi pentru acelaşi motiv telefonează din nou la 
birou ca să întrebe dacă mai primise mesajul, după care o 
sună pe Julia. Ea îi spune că o aşteaptă pe Mimi care nu o 

crezuse că nu ştie unde e Wynant şi pare probabil destul de 
speriată. Astfel el se decide să acţioneze şi se duce să o 
omoare, dar trage foarte prost cu pistolul. L-am văzut în 
timpul războiului. E probabil că a ratat-o cu primul glonţ (cel 
care a nimerit telefonul) şi nu a reuşit să o omoare nici cu 
celelalte patru, însă nu şi-a dat seama şi oricum trebuia să 
plece înainte, de sosirea lui Mimi, aşa că a lăsat acolo 
bucata din lanţul lui Wynant pe oare îl adusese special (iar 
faptul că îl păstra de 3 luni ne face să credem că plănuia 
asta de la început) şi a plecat la biroul inginerului Hermann, 
unde, profitând de o cunoştinţă, şi-a confecţionat alibiul. 
Cele două lucruri la care nu se aşteptase (şi care nu ar fi 
fost uşor de prevăzut) sunt că Nunheim îl văzuse plecând 
din apartamentul fetei, în timp ce dădea târcoale ca să o 
întâlnească (care auzise astfel probabil împuşcăturile) şi că 
Mimi care avea şantajul în sânge urma să ascundă lanţul ca 
să îl strângă cu uşa pe fostul ei soţ. Din cauza asta a fost 
nevoit să se ducă la Philadelphia să-mi trimită o telegramă 
şi o altă scrisoare lui însuşi după care i-a scris mătuşii Alice 
crezând că Mimi, înfuriată de bănuielile pe care Wynant le 
aruncă asupra ei, o să se ducă să predea dovada la poliţie. 
Dar din cauza dorinţei ei de a răzbuna pe Jorgensen, 
aproape însă că a eliminat această posibilitate. În afară de 
asta, Macaulay ştia că Jorgensen era acelaşi cu Rosewater. 
Imediat după ce l-a omorât pe Wynant a angajat detectivi 
ca să vadă ce făcea Mimi în Europa (căci interesul ei pentru 
avere o făcea potenţial periculoasă) şi a aflat cine era 
Jorgensen. Am găsit rapoartele în dosarele lui Macaulay 
care pretinde, evident, că obținuse informaţiile pentru 
Wynant. Pe urmă a început să îşi facă probleme din cauza 
mea, care nu-l credeam pe Wynant vinovat şi... 

— Şi de ce nu-l credeai? 

— De ce ar fi scris scrisori ca s-o înfurie pe Mimi, care îl 
acoperea, ascunzând dovezi? Din cauza asta m-am gândit 

că lanţul fusese plasat acolo, însă am fost gata să cred că 
ea e de vină. Şi Morelli îl neliniştea pe Macaulay, care nu 
vroia ca ceilalţi, disculpându-se, să arunce astfel bănuieli în 
alte direcţii. Mimi era în regulă căci şi ea îl suspecta pe 
Wynant, dar toţi ceilalţi nu. Faptul că Wynant era suspectat 
garanta faptul că ar fi fost în viaţă, iar dacă Macaulay nu l- 
ar fi omorât, nu ar fi fost nici un motiv să îi omoare pe 
ceilalţi. Cheia întregului scenariu era moartea lui Wynant. 

— Vrei să spui că te-ai gândit la asta de la început? mă 
întrebă Nora privindu-mă critic. 

— Nu, dragă, cu toate că ar trebui să-mi fie ruşine că nu 
mi-am dat seama, iar odată ce am auzit de cadavrul 
îngropat aş fi susţinut cu convingere că e vorba de Wynant, 
chiar dacă doctorii ar fi jurat că e o femeie. Trebuia să fie 
aşa! Era primul lucru care se potrivea. 

— Probabil că eşti îngrozitor de obosit. Din cauza asta zici 
aşa. 

— Pe urmă, a trebuit să se ocupe şi de Nunheim care, 
după ce l-a indicat poliţiei pe Morelli ca să pară un bun 
colaborator, s-a dus la Macaulay. De data asta, iubito, 
încerc să ghicesc din nou. M-a sunat cineva pe nume Albert 
Norman, iar conversaţia s-a terminat cu un zgomot suspect 
la celălalt capăt al firului. Părerea mea e că Nunheim s-a 
dus la Macaulay şi i-a cerut bani ca să tacă dar, văzându-se 
dus cu vorba, m-a sunat pe mine ca să ne întâlnim şi să-mi 
vândă informaţiile, moment în care, Macaulay i-a smuls 
telefonul şi i-a promis ceva, iar când eu şi Guild ne-am dus 
să-l vedem, a fugit, l-a sunat din nou pe Macaulay şi i-a 
cerut mai puţini bani, promiţându-i că o să plece din oraş, 
departe de copoii curioşi. Ştiu că l-a sunat în după amiaza 
aia; centralista îşi aminteşte de telefonul cuiva numit Albert 
Norman, iar ulterior Macaulay a ieşit să-l întâlnească, aşa 
că să nu fii sceptică în legătură cu reconstituirea mea. 
Macaulay nu era aşa de prost ca să aibă încredere în 

Nunheim, chiar dacă l-ar fi plătit, aşa că l-a atras într-o 
capcană, pe care o plănuise din timp şi l-a aranjat. 

— Poate, zise Nora. 

— Dubiile îşi au locul lor, de multe ori în afacerile altora. 
Scrisoarea către Gilbert vroia doar să arate că Wynant avea 
cheia de la apartamentul fetei şi l-a trimis acolo, ca să fie 
sigur că îl prinde poliţia şi în felul ăsta, se află. Pe urmă, în 
sfârşit, Mimi a scos la iveală lanţul de ceas, dar apare o altă 
problemă. Ea îl convinsese pe Guild să mă suspecteze 
puţin. Bănuiesc că Macaulay, când a venit aici azi- 
dimineaţă ca să mă ducă la întâlnirea de la Scarsdale vroia 
să mă elimine şi pe mine, mărind astfel lista victimelor lui 
Wynant. Poate că şi-a schimbat părerea pentru că eu eram 
prea dornic să merg fără poliţişti şi asta era suspect. 
Oricum, faptul că Gilbert a minţit spunând că l-a văzut pe 
Wynant i-a dat o altă idee. Dacă mai găsea pe cineva care 
să declare acelaşi lucru... şi deja de aici ştim totul. 

— Slavă domnului! 

— Azi după-amiază s-a dus să o vadă pe Mimi - urcând cu 
două etaje mai sus şi coborând pe scări, în aşa fel încât 
liftierul să nu îl remarce - şi i-a făcut o propunere. l-a zis că 
nici nu se pune problema vinovăţiei lui Wynant, dar că e 
puţin probabil să-l prindă poliţia. In acelaşi timp el, 
Macaulay avea în mâini întreaga avere. N-ar fi putut să şi-o 
însuşească, dar ar fi putut aranja să treacă în mâinile ei, 
dacă era de acord să o împartă. l-ar fi dat acţiunile şi cecul 
pe care îl avea în buzunar, dacă ea ar fi pretins că le are de 
la Wynant, din partea căruia a mai trimis o scrisoare în care 
explica totul. A asigurat-o că Wynant, care era căutat de 
poliţie, nu o să apară să nege cadoul, iar în afară de ea şi 
copii, averea nu privea pe nimeni altcineva care ar fi putut 
pune probleme. Mimi nu e prea isteaţă când e vorba că are 
ceva de câştigat, aşa că a fost de acord cu el şi el a obţinut 
ce vroia - cineva îl văzuse pe Wynant viu. A avertizat-o că 

va fi suspectată de şantaj asupra lui Wynant, însă, dacă ar 
fi negat nu exista nici o dovadă contrarie. 

— Când ţi-a spus azi-dimineaţă că Wynant îl instruise să-i 
dea câţi bani vrea, făcea parte din plan? 

— Poate, poate aşa i-a încolţit ideea. Acum eşti 
mulţumită de dovezile pe care le am împotriva lui? 

— Într-un fel, da. Par să fie suficiente, dar nu sunt foarte 
clare. 

— Sunt suficient de clare ca să fie trimis pe scaunul 
electric, am spus eu, şi asta e tot ce contează. Teoria asta 
cuprinde toate aspectele, mai mult decât oricare altă 
teorie. Evident, nu ar strica să găsim pistolul şi maşina cu 
care a scris scrisorile lui Wynant, care ar trebui să fie 
undeva la îndemână, pentru cazul în care ar fi avut nevoie 
de ele (Le-am găsit ulterior în apartamentul din Brooklyn pe 
care îl închiriase sub numele de George Foley.) 

— Fie cum zici tu, spuse ea, dar am crezut întotdeauna 
că detectivii aşteaptă să aibă şi cele mai mici detalii înainte 
de a... 

— Şi pe urmă să ne mirăm că suspectul a avut timp să 
plece într-o ţară îndepărtată, care nu are tratat de 
extrădare. 

— Bine, bine, zise ea râzând. N-ai vrea să plecăm mâine 
la San Francisco? 

— Doar dacă te grăbeşti. Hai să mai stăm pe aici o 
vreme, pentru că din cauza evenimentelor am rămas în 
urmă cu băutura. 

— E în regulă, din partea mea. Ce crezi că o să se 
întâmple acum cu Mimi, Dorothy şi Gilbert? 

— Nimic nou: or să continue să fie aceiaşi, cum o să 
continuăm şi noi doi, sau familia Quinn. Crimele nu schimbă 
viaţa nimănui, în afară de a acelor care au fost omorâţi şi 
uneori a criminalilor. 

— Poate, zise Nora, dar asta e destul de neplăcut. 

